Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στη συζήτηση των επικαίρων ερωτήσεων έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 22 Μαρτίου 2021: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 552/11-3-2021 επίκαιρη ερώτηση της Βουλευτού Αχαΐας της Νέας Δημοκρατίας κ. Χριστίνας Αλεξοπούλου προς τον Υπουργό Εθνικής Άμυνας, με θέμα: «Σταθερή χρηματοδότηση των Ενόπλων Δυνάμεων - Ταμείο Εθνικής Άμυνας - Αμυντικές επενδύσεις και ανάπτυξη». 2. Η με αριθμό 541/8-3-2021 επίκαιρη ερώτηση του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Να επιταχθεί τώρα το «Ερρίκος Ντυνάν» για την αποσυμφόρηση του Εθνικού Συστήματος Υγείας (ΕΣΥ) από περιστατικά COVID -19». 3. Η με αριθμό 555/11-3-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Κυβερνητική ανεπάρκεια ή αδιαφορία για να προχωρήσουν οι διαδικασίες αποζημίωσης στην Κρήτη». 4. Η με αριθμό 561/12-3-2021 επίκαιρη ερώτηση του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Οι συνθήκες εργασίας των εργαζόμενων διανομέων». 5. Η με αριθμό 567/12-3-2021 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Διαχείριση εσόδων διοδίων της Εγνατίας Οδού, δρομολογούμενο ξεπούλημα, εμπλοκή των θεσμών και του ΤΑΙΠΕΔ». 6. Η με αριθμό 568/12-3-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Αποκλεισμός ενηλίκων ΑΜΕΑ από τις ειδικές θεραπείες». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 553/11-3-2021 επίκαιρη ερώτηση του Βουλευτή Σερρών της Νέας Δημοκρατίας κ. Αναστάσιου (Τάσου) Χατζηβασιλείου προς τον Υπουργό Εργασίας και Κοινωνικών Υποθέσεων, με θέμα: «Ανάγκη διευκόλυνσης των εργαζόμενων γονέων και φροντιστών ενηλίκων και ΑΜΕΑ, για την εξισορρόπηση μεταξύ επαγγελματικών και οικογενειακών υποχρεώσεων». 2. Η με αριθμό 551/11-3-2021 επίκαιρη ερώτηση της Βουλευτού Μαγνησίας του ΣΥΡΙΖΑ - Προοδευτική Συμμαχία κ. Αικατερίνης Παπανάτσιου προς τον Υπουργό Υγείας, με θέμα: «Επιτακτική ανάγκη να προχωρήσουν άμεσα οι επισκευαστικές εργασίες και ενεργειακή αναβάθμιση των κτηριακών εγκαταστάσεων του Κέντρου Υγείας (ΚΥ) Ζαγοράς». 3. Η με αριθμό 557/12-3-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Πότε επιτέλους θα διορθώσετε το θεσμικό σκάνδαλο του ν.4670/2020 με το οποίο εισαγάγατε νέες ανισότητες στο ασφαλιστικό σύστημα;». 4. Η με αριθμό 563/12-3-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Τις απολύσεις οδηγών τουριστικών λεωφορείων στην Κρήτη». 5. Η με αριθμό 571/12-3-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εθνικής Άμυνας, με θέμα: «Άμεση αποδέσμευση δασικών εκτάσεων των στρατοπέδων Χαϊδαρίου και παραχώρηση 66 στρεμμάτων και του Μπλοκ 15 στον δήμο». 6. Η με αριθμό 554/11-3-2021 επίκαιρη ερώτηση του Βουλευτή Β1΄ Βόρειου Τομέα Αθηνών της Νέας Δημοκρατίας κ. Γεώργιου Κουμουτσάκου προς τον Υπουργό Εργασίας και Κοινωνικών Υποθέσεων, με θέμα: «Δομές προστασίας γυναικών και συμβουλευτικά κέντρα». 7. Η με αριθμό 572/12-3-2021 επίκαιρη ερώτηση της Βουλευτού Αχαΐας του ΣΥΡΙΖΑ - Προοδευτική Συμμαχία κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Συρροή κρουσμάτων σε supermarkets της Πάτρας». 8. Η με αριθμό 559/12-3-2021 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Κρίσιμα ερωτήματα για τον εμβολιασμό κατά του COVID -19». 9. Η με αριθμό 564/12-3-2021 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Μετανάστευσης και Ασύλου, με θέμα: «Να παραταθεί το πρόγραμμα «FILOXENIA» και να ακυρωθούν οι εξώσεις των προσφύγων». 10. Η με αριθμό 565/12-3-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Υγείας, με θέμα: «Τα προβλήματα στην Κρήτη, στη διαδικασία του εμβολιασμού για τον κορωνοϊό». 11. Η με αριθμό 566/12-3-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Τις επαγγελματικές σχολές του Οργανισμού Απασχόλησης Εργατικού Δυναμικού (ΟΑΕΔ)». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3580/26-1-2021 ερώτηση του Βουλευτή Α΄ Αθηνών του ΣΥΡΙΖΑ - Προοδευτική Συμμαχία κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Σχεδόν ένα χρόνο από τη λειτουργία της εξ αποστάσεως εκπαίδευσης το Υπουργείο Παιδείας αποτυγχάνει να εξασφαλίσει την πρόσβαση όλων των μαθητών στην εξ αποστάσεως εκπαίδευση και δεν έχει εκπονήσει μελέτη για τα μαθησιακά αποτελέσματα». 2. Η με αριθμό 4125/12-2-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Εν μέσω τρίτου κύματος της πανδημίας χιλιάδες εργαζόμενοι, άνεργοι και αδύναμοι παραμένουν χωρίς μέτρα στήριξης». Κυρίες και κύριοι συνάδελφοι, οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη. Με έγγραφό του ο Γενικός Γραμματέας Νομικών και Κοινοβουλευτικών Θεμάτων μας ενημερώνει ότι σήμερα θα συζητηθούν οι υπ' αριθμ. 560/12-3-2021, 543/8-3-2021, 3729/1-2-2021, 547/10-3-2021, 542/8-3-2021, 556/11-3-2021, 545/9-3-2021, 549/11-3-2021, 569/12-3-2021 και η 3657/28-1-2021. Κατόπιν τούτων, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα ξεκινήσουμε με την πρώτη με αριθμό 542/8-3-2021 επίκαιρη ερώτηση του πρώτου κύκλου του Βουλευτή Λάρισας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Εσωτερικών, με θέμα: «Ανάγκη εκπόνησης συνολικού σχεδίου αποκατάστασης των ζημιών των σεισμόπληκτων στη Θεσσαλία».
Καλημέρα, κύριε Πρόεδρε, κύριε Υπουργέ. Ευχαριστώ. [[Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όπως ξέρετε ο σεισμός που έλαβε χώρα στις 3 Μαρτίου άφησε σοβαρές πληγές σε αρκετές περιοχές του Νομού Λάρισας, στους Δήμους Τυρνάβου, Ελασσόνας, Λαρισαίων, αλλά και Κιλελέρ. Όλοι αυτοί οι πολίτες έχουν την ανάγκη να νιώσουν εμπράκτως το κράτος και την πολιτεία δίπλα τους. Εσείς ο ίδιος επισκεφθήκατε τις πληγείσες περιοχές, όπως το Δαμάσι, και ανακοινώσατε έκτακτη οικονομική βοήθεια με 300.000 ευρώ σε τρεις δήμους. Θέλω αρχικά παρατηρήσω ότι απουσιάζει ο Δήμος Λαρισαίων. Δεύτερον, αυτό το ποσό των 300.000 ευρώ, κύριε Υπουργέ, όπως καταλαβαίνετε, έχει εξαντληθεί ήδη. Δηλαδή, θα κάλυπτε - για να χρησιμοποιήσω παρελθοντικό χρόνο - τις πρώτες βιοτικές ανάγκες, θα κάλυπτε μερική ή ολική αποκατάσταση της οικοσκευής, θα κάλυπτε άλλα έξοδα των πληγέντων. Με την ερώτηση αυτή ζητάω να μάθω για τον συνολικό κυβερνητικό σχεδιασμό, για το αν πρόκειται να προχωρήσετε σε εκ νέου οικονομική ενίσχυση των δήμων και των πολιτών. Δεύτερον, σκοπεύετε να συνδράμετε τους δήμους - διότι σηκώνουν μεγάλο βάρος, κύριε Υπουργέ αυτή τη στιγμή και τα οικονομικά τους δεν είναι καλά - , όσον αφορά στη σίτιση, όσον αφορά στις δανειακές τους υποχρεώσεις, όσον αφορά στα άμεσα έργα αποκατάστασης της οδοποιίας; Πολλοί δρόμοι στην Ελασσόνα, στον Τύρναβο, αλλά και σε άλλες περιοχές έχουν καταστραφεί. Συνεπώς, περιμένουν σήμερα από εσάς και δι' εμού οι πολίτες του Νομού Λάρισας που έχουν πληγεί, να μας πείτε εάν σκοπεύετε να ανακοινώσετε συγκεκριμένη οικονομική βοήθεια στους πληγέντες και στους δήμους. Να αναφέρω κάτι παράδοξο, κύριε Υπουργέ. Ενώ ακούμε και ξέρει όλη η Ελλάδα ότι η Ελασσόνα είναι σεισμόπληκτη και το ρήγμα είναι μόνο δέκα χιλιόμετρα από την πόλη της Ελασσόνας, εντούτοις δεν συμπεριελήφθη στις σεισμόπληκτες περιοχές. Η Δημοτική Κοινότητα Ελασσόνας, η πόλη της Ελασσόνας όπου αυτή τη στιγμή διενεργούνται έλεγχοι σε όλα τα κτήρια και όπου κάποια σχολεία έχουν ήδη υποστεί ζημιές, δεν θεωρείται σεισμόπληκτη περιοχή. Έχουν κριθεί - καλώς - άλλες περιοχές δεκαοκτώ, είκοσι και είκοσι πέντε χιλιόμετρα πιο μακριά από το ρήγμα και όχι η πόλη της Ελασσόνας. Υπάρχει σχετική κοινή υπουργική απόφαση, την οποία προσκομίζω, που το αποδεικνύει. Νομίζω ότι ίσως πρόκειται για αβλεψία. Αυτό να το ξαναδείτε. Είναι κοινή υπουργική απόφαση του Υφυπουργού Οικονομικών και του Υπουργού Ανάπτυξης και του Υπουργού Μεταφορών. Ο Δήμος Ελασσόνας, η Δημοτική Ενότητα Ελασσόνας δεν θεωρείται σεισμόπληκτη περιοχή. Ευχαριστώ.
Και εμείς ευχαριστούμε, κύριε Κόκκαλη. Στην ερώτηση θα απαντήσει ο Αναπληρωτής Υπουργός Εσωτερικών, κ. Στυλιανός Πέτσας. Κύριε Πέτσα, έχετε τρία λεπτά για να απαντήσετε στον κ. Κόκκαλη.
Ευχαριστώ, κύριε Πρόεδρε. Ευχαριστώ και τον κ. Κόκκαλη που μου δίνει την ευκαιρία να πω για μία ακόμη φορά ένα μεγάλο ευχαριστώ σε όλους όσοι συνέδραμαν από την πρώτη στιγμή τις περιοχές που επλήγησαν από τον σεισμό της 3ης και 4ης Μαρτίου. Σε αυτούς περιλαμβάνονται, εκτός από τους ανθρώπους της πολιτικής προστασίας, της πυροσβεστικής, του στρατού, της αστυνομίας, όλων των αρχών της περιφέρειας και των δήμων, φυσικά και οι εθελοντές που από την πρώτη στιγμή ήταν στο σημείο για να παράσχουν τη βοήθειά τους. Τους ευχαριστώ για μία ακόμη φορά. Όσον αφορά στις ενέργειες που έχουμε κάνει, κύριε Κόκκαλη, αναφερθήκατε κυρίως στα οικονομικά ζητήματα. Θα επανέλθω σε αυτά, αλλά να πω κατ' αρχήν ότι το πρώτο μέλημα ήταν να βρεθεί η άμεση αντιμετώπιση στο πρόβλημα της στέγασης, πράγμα που έγινε με τα ξενοδοχεία της πρώτης μέρας. Από διακόσια περίπου άτομα, που ήταν στην αρχή, είναι τριακόσια πενήντα σε ξενοδοχεία σε γειτονικές περιοχές, όπου παραμένουν από τη δεύτερη ημέρα. Υπήρχαν οι πρώτες ανάγκες που καλύφθηκαν με σκηνές, με τη συνδρομή του στρατού. Υπήρξαν σταδιακά και οι υποδομές που ήταν απαραίτητες για να μείνουν σε ανθρώπινες συνθήκες οι άνθρωποι οι οποίοι δεν μπορούν να επιστρέψουν στα σπίτια τους. Εδώ αρχικά είχαμε τη διαδικασία με τροχόσπιτα. Αυτήν τη στιγμή έχουμε τοποθετημένα εξήντα έξι τροχόσπιτα στη περιοχή και αναμένονται άλλα τρία τις επόμενες ημέρες. Συνολικά θα έχουμε εξήντα εννέα τροχόσπιτα. Επίσης, είναι και οι οικίσκοι. Όταν έγιναν τα απαραίτητα έργα υποδομής, οι δήμαρχοι ενημερώθηκαν από την πρώτη στιγμή για το τι πρέπει να κάνουν, δηλαδή να φροντίσουν για την ηλεκτροδότηση, για την ύδρευση, για τα ζητήματα που έχουν να κάνουν με τη χωροθέτηση, ώστε να υπάρχει σωστή αποχέτευση. Έτσι έχουμε ήδη τοποθετημένους εξήντα τρεις οικίσκους και αναμένονται επιπλέον εξήντα ένας. Έχω μια ενδεικτική κατανομή στα διάφορα δημοτικά διαμερίσματα και διάφορες κοινότητες των τριών κυρίως δήμων, Ελασσόνας, Τυρνάβου και Φαρκαδόνας, στους οποίους έχει γίνει η τοποθέτηση. Πέρα από αυτά, προχωρήσαμε, όπως είπατε, στην άμεση χρηματοδότηση με 900.000 ευρώ στους τρεις πληττώμενους δήμους για τις πρώτες δαπάνες κοινωνικής προστασίας που δίνει το Υπουργείο Εσωτερικών, τα περίπου 600 ευρώ που αντιστοιχούν σε κάθε οικογένεια. Σε δεύτερη φάση, με την υποβολή των σχετικών τεχνικών δελτίων, θα προχωρήσουμε και στα υπόλοιπα χρήματα, που φθάνουν μέχρι 6.000 ευρώ για την αποκατάσταση της οικοσκευής των ανθρώπων που έχουν πληγεί. Αναμένουμε τις επόμενες ημέρες την υποβολή τεχνικών δελτίων από τους δημάρχους. Τους τα έχουμε εξηγήσει όλα από την πρώτη ημέρα. Κάθε μέρα συνεργάτες μου στο Υπουργείο, αλλά και η αρμόδια υπηρεσία του Υπουργείου Εσωτερικών επικοινωνεί με τους δημάρχους για να τους κατευθύνει σε όποια προβλήματα έχουν για την καταγραφή και τη σωστή αποτύπωση στα τεχνικά δελτία. Αναφερθήκατε στον Δήμο Λάρισας. Έχω να σας πω ότι από την πρώτη στιγμή είμαστε σε επικοινωνία με τον Δήμαρχο Λάρισας, τον κ. Καλογιάννη και έχει υποβληθεί το σχετικό αίτημα. Είναι 200.000 ευρώ και θα προχωρήσουμε άμεσα στη χορήγηση τους και στον Δήμο Λάρισας. Υπάρχει και ένα ζήτημα με τον Δήμο Παλαμά Καρδίτσας, που, όπως αντιλαμβάνομαι, εκεί υπάρχουν κάποια μεμονωμένα ζητήματα, τα οποία θα τα αντιμετωπίσουμε και αυτά μέσα στις επόμενες ημέρες. Ένα βασικό ζήτημα που θίξατε, επίσης, είναι η καθημερινή σίτιση. Σύμφωνα με την ενημέρωση που έχω από όλες τις υπηρεσίες και από τον Περιφερειάρχη κ. Αγοραστό, δεν υπάρχει κάποιο ζήτημα σίτισης. Γίνεται πρωί, μεσημέρι, βράδυ. Επίσης, τις πρώτες ημέρες, όταν επισκέφθηκα και εγώ την περιοχή, όποιο πρόβλημα υπήρχε σε κάποιες κοινότητες του Δήμου Φαρκαδόνας, αντιμετωπίστηκε με τη συνδρομή του στρατού. Επομένως, ναι, έχουν γίνει πολλές ενέργειες. Θα γίνουν και άλλες στο επόμενο χρονικό διάστημα είτε με την καταβολή χρημάτων είτε με την πλήρη αποζημίωση για τις οικοσυσκευές. Όσον αφορά στα έργα υποδομής που θίγετε στην ερώτησή σας, υπάρχουν κάποια θέματα που αποκαθίστανται πολύ γρήγορα από το Υπουργείο Υποδομών και την περιφέρεια. Υπάρχουν και κάποια ζητήματα που χρειάζονται μεγαλύτερο χρόνο για να γίνουν, όπως η γέφυρα στο Βλαχογιάννι, την οποία έχουμε αναλάβει μαζί με την περιφέρεια να εντάξουμε στα κονδύλια του Υπουργείου Εσωτερικών και να αποκατασταθεί. Σας ευχαριστώ, κύριε Πρόεδρε.
Και εμείς ευχαριστούμε. Κύριε Κόκκαλη, έχετε τρία λεπτά.
Κύριε Υπουργέ, καλοδεχούμενη η βοήθεια στον Δήμο Λαρισαίων, που πραγματικά την έχει ανάγκη, γιατί επλήγη και η πόλη της Λάρισας από τον σεισμό. Θα ήθελα λίγο να αναφέρω, παρ' όλο που δεν είναι της αρμοδιότητάς σας, ότι υπάρχουν πολλά παράπονα. Μάλιστα, χθες, προχθές είχαμε και κάποια επεισόδια μεταξύ ελεγκτών και κατοίκων. Δεν αμφιβάλλω ότι γίνονται σωστοί έλεγχοι από την περιφέρεια, αλλά υπάρχουν πολλά παράπονα ότι σπίτια τα οποία είναι εμφανώς κατεστραμμένα, δεν κρίνονται ακατάλληλα. Εδώ πρέπει η πολιτεία υπεύθυνα και αντικειμενικά να ενημερώσει τους πολίτες που έχουν πληγεί, διότι είναι ό,τι πιο άσχημο κάποιος να αισθάνεται ανασφάλεια να κοιμηθεί στο σπίτι του. Είναι πάρα πολύ σημαντικό και κάνω έκκληση, σε αυτούς τους ανθρώπους να εξηγηθεί με επιστημονικό τρόπο γιατί πρέπει και γιατί δεν πρέπει, καθώς και ποια είναι η διαδικασία που θα ακολουθηθεί. Να ενημερώσω, επίσης, κύριε Υπουργέ, ότι στην Ελασσόνα, παρ' όλο που είχαν ανακοινωθεί εκατόν είκοσι κοντέινερ, έχουν φτάσει μόνο τα είκοσι. Επίσης, είπατε ότι θα ανακοινώσετε στήριξη για τις οικοσυσκευές μέχρι του ποσού των 6.000 ευρώ. Νομίζω ότι θέλουν περισσότερη στήριξη με έργα και η Περιφέρεια Θεσσαλίας και οι δήμοι. Θέλουν συγκεκριμένη στήριξη με έργα οδοποιίας και άμεσης αποκατάστασης των ζημιών. Επιπλέον, σας μεταβιβάζω και αίτημα των δημάρχων για ευνοϊκή αντιμετώπιση των δανειακών τους υποχρεώσεων, αν είναι δυνατόν. Πάντα αναφέρομαι στους πληττόμενους δήμους και μεταβιβάζω αίτημά τους για ευνοϊκή αντιμετώπιση των δανειακών τους υποχρεώσεων απέναντι στο Ταμείο Παρακαταθηκών και Δανείων. Ευχαριστώ.
Ευχαριστούμε, κύριε Κόκκαλη. Κύριε Πέτσα, έχετε τον λόγο για τρία λεπτά για τη δευτερολογία σας.
Ευχαριστώ, κύριε Πρόεδρε. Όσον αφορά στο ζήτημα των σπιτιών και των ελέγχων, ξέρουμε όλοι από την προηγούμενη εμπειρία μας ότι τα σχετικά συνεργεία της ΔΑΕΦΚ του Υπουργείου Υποδομών χαρακτηρίζουν ένα σπίτι ως ακατάλληλο με τις διάφορες σημάνσεις. Στο δευτεροβάθμιο έλεγχο, όμως, όταν έχει σταματήσει η μετασεισμική ακολουθία και μπορεί κάποιος να αξιολογήσει καλύτερα τις ζημιές, πολλά από αυτά που έχουν χαρακτηριστεί ως ακατάλληλα στον πρώτο έλεγχο, κρίνονται ως κατάλληλα στον δεύτερο. Καταλαβαίνω ότι χρειάζεται καλύτερη επικοινωνία στα θέματα αυτά μεταξύ των συνεργείων και των κατοίκων. Είναι, όμως, πάρα πολλά τα σπίτια, είναι πέντε χιλιάδες εβδομήντα εννέα σπίτια που έχουν ελεγχθεί. Άρα χρειάζεται λίγη υπομονή. Σπίτι, σπίτι, νοικοκυριό, νοικοκυριό να γίνει αυτή η σωστή αντιμετώπιση. Όσον αφορά στα θέματα της στήριξης των δήμων, έχουμε πει και είμαι σε συνεχή επικοινωνία με τους δημάρχους ότι ό,τι χρειαστεί, η πολιτεία θα είναι δίπλα να συνδράμει. Τα πρώτα χρήματα ήταν αυτά που είπαμε, αλλά θα ακολουθήσουν και τα επόμενα με βάση τα τεχνικά δελτία. Εκτάκτως, επίσης, θα χορηγηθεί ενίσχυση, η οποία θα είναι μέχρι τέλος Μαρτίου, δηλαδή την επόμενη εβδομάδα, σ' όλους τους δήμους για τη μείωση εσόδων και τις αυξημένες δαπάνες τις οποίες έχουν υποστεί λόγω της πανδημίας. Άρα, αυτό θα είναι μια έκτακτη «ένεση» χρηματοδότησης άμεση προς τους δήμους, στην οποία συμπεριλαμβάνονται φυσικά και οι πληττόμενοι δήμοι από τους σεισμούς. Όσον αφορά στα άλλα ζητήματα που έχουν να κάνουν γενικά με το πώς θα μπορέσουμε να αντιμετωπίσουμε τις φυσικές καταστροφές και να απαλύνουμε πληγές που αυτές προκαλούν, έχω να σας πω ότι σε συνεννόηση με το Υπουργείο Οικονομικών και το Υπουργείο Ανάπτυξης έχουμε έναν μηχανισμό που έχει καθιερωθεί από τον «Ιανό» σε συνεχή λειτουργία και επισκέπτονται οι συνεργάτες μας πληττόμενες περιοχές, για να είμαστε πιο ακριβείς στις εκτιμήσεις μας. Ξέρετε, μέχρι τώρα μόνο από το πρώτο τρίμηνο αυτής της χρονιάς το Υπουργείο Εσωτερικών θα διαθέσει πάνω από 17 εκατομμύρια ευρώ σε περιοχές που έχουν πληγεί είτε από πλημμύρες είτε από σεισμούς. Είναι πολλά τα χρήματα, γι' αυτό προτιθέμεθα να έχουμε έναν πιο θεσμοποιημένο μηχανισμό, όπως αυτόν του «Ιανού». Γι' αυτό σε ένα νομοσχέδιο του Υπουργείου Οικονομικών, το οποίο έχει ήδη προετοιμαστεί και παρουσιαστεί στο Υπουργικό Συμβούλιο, θα μπορέσουμε αυτά να τα θεσμοθετήσουμε, για να είμαστε πολύ πιο γρήγοροι στην αντιμετώπιση των φυσικών καταστροφών και με πιο ακριβείς αποζημιώσεις. Ευχαριστώ, κύριε Πρόεδρε.
Ευχαριστούμε και εμείς. Καλή συνέχεια και στους δύο. Προχωράμε στην πέμπτη με αριθμό 560/12-3-2021 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Ανάπτυξης και Επενδύσεων, με θέμα: «Απαράδεκτες οι πρακτικές των εισπρακτικών εταιρειών εν μέσω πανδημίας». Κυρία Γιαννακοπούλου, καλημέρα σας, έχετε δύο λεπτά στη διάθεσή σας. Θα παρακαλέσω και τον Υπουργό και εσάς, επειδή είστε πολύ δυναμικοί, να τηρήσετε και τους χρόνους και την ψυχραιμία σας.
Ευχαριστώ πολύ, κύριε Πρόεδρε. Κύριε Υπουργέ, διανύουμε παραπάνω από έναν χρόνο αντιμέτωποι με την πανδημία του COVID -19 και είναι προφανές ότι πέρα από τον χώρο της υγείας που δοκιμάζεται, δοκιμάζεται εξίσου και η αγορά, η οικονομία, αλλά και το σύνολο της κοινωνίας ευρύτερα. Τόσο η οικονομική κατάσταση όσο και η ψυχολογία των Ελλήνων πολιτών έχουν ξεπεράσει τα όριά τους, κάτι το οποίο είναι δυστυχώς πολύ λογικό μέσα σε όλες αυτές τις συνθήκες. Χιλιάδες συμπολίτες μας, λοιπόν, μέσα σε αυτό το πλαίσιο έχουν δει πολύ σημαντική μείωση των εισοδημάτων τους και σε πολλές περιπτώσεις ολικό αφανισμό των εισοδημάτων τους. Πραγματικά είναι τρομακτικό το ερώτημα, πόσες επιχειρήσεις και πόσες θέσεις εργασίας θα μπορέσουν να διατηρηθούν μετά από όλον αυτό τον Αρμαγεδδώνα, τον οποίο βιώνουμε και πόσοι θα μπορέσουν να ξαναμπούν σε μια κανονικότητα. Είναι ορατός ο κίνδυνος χιλιάδες επιχειρήσεις να κλείσουν, άρα και να χαθούν χιλιάδες θέσεις εργασίας και αυτό, άλλωστε, το αποδεικνύουν και οι έρευνες από όλα τα επιμελητήρια. Μέσα, λοιπόν, σε αυτό το πλαίσιο, την ίδια ώρα που συμβαίνουν όλα αυτά, συμβαίνει και το εξής καταπληκτικό, κύριε Υπουργέ. Το διαβάζουμε μέσα από δημοσιεύματα, το βλέπουμε μέσα από ανακοινώσεις ενώσεων καταναλωτών και δανειοληπτών, αλλά οφείλω να σας ομολογήσω ότι και πάρα πολλές μεμονωμένες περιπτώσεις πολιτών από τον δυτικό τομέα της Αθήνας έχουν έρθει σε εμένα προσωπικά και μου έχουν καταγγείλει αυτά τα γεγονότα, τα οποία θα σας πω. Δέχονται, λοιπόν, εν μέσω πανδημίας, ασφυκτικές πιέσεις, ασφυκτικές οχλήσεις από εισπρακτικές εταιρείες, τραπεζικά funds και δικηγορικά γραφεία. Δέκτες αυτής της απαράδεκτης και ανάλγητης συμπεριφοράς απέναντι σε χιλιάδες νοικοκυριά, τα οποία στενάζουν, είναι ακόμα και ευάλωτες κοινωνικές ομάδες, μακροχρόνια άνεργοι, συνταξιούχοι, ΑΜΕΑ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω πολύ σύντομα, κύριε Πρόεδρε. Καταλαβαίνετε ότι όλο αυτό προσβάλλει τους Έλληνες πολίτες σε αυτή την πάρα πολύ δύσκολη συγκυρία, προσβάλλει το θεμελιώδες δικαίωμα ελεύθερης ανάπτυξης προσωπικότητας του ατόμου και μη προσβολής αυτής, όπως κατοχυρώνονται από το άρθρο 5 του Συντάγματος, αλλά και από τα άρθρα 57 και επόμενα του Αστικού Κώδικα. Περνάω τώρα στο ερώτημα, κύριε Πρόεδρε. Έχουν υπάρξει καταγγελίες στη Γενική Γραμματεία Εμπορίου και Προστασίας Καταναλωτή στο Υπουργείο σας και έχουν οδηγήσει σε μία συγκεκριμένη επιβολή προστίμων. Συγκεκριμένα, το 2019 υπήρξαν εκατόν ογδόντα πέντε καταγγελίες και επιβλήθηκαν σαράντα εννιά διοικητικές κυρώσεις, ενώ το 2020, εν μέσω πανδημίας, υπήρξαν διακόσιες εβδομήντα τέσσερις καταγγελίες και επιβλήθηκαν δεκαεννιά κυρώσεις. Με απλά μαθηματικά, δηλαδή, κύριε Υπουργέ, αναρωτιέμαι πώς εξηγείται ότι εν έτει 2019 υπήρξαν περισσότερες κυρώσεις με λιγότερες καταγγελίες, ενώ το 2020 υπήρξαν περισσότερες καταγγελίες με λιγότερα πρόστιμα. Κύριε Υπουργέ, αποτελεί αυτό ένα τυχαίο γεγονός; Αποτελεί αδράνεια των ελεγκτικών μηχανισμών του Υπουργείου σας; Ή αποτελεί αυτό ευνοϊκή μεταχείριση των εταιρειών αυτών; Τα ερωτήματα είναι αμείλικτα. Και εγώ, οφείλω να σας ομολογήσω, κύριε Υπουργέ, και να σας πω την αλήθεια, δεν πιστεύω και πάρα πολύ στις συμπτώσεις. Σε κάθε περίπτωση, το ερώτημα είναι εάν σκοπεύετε να προβείτε στη ρύθμιση ενός πλαισίου λειτουργίας των εισπρακτικών εταιρειών με βάση τα νέα οικονομικά και κοινωνικά δεδομένα, λόγω της πανδημίας. Ευχαριστώ πολύ.
Στην ερώτηση θα απαντήσει ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης. Κύριε Γεωργιάδη, έχετε τρία λεπτά στη διάθεσή σας.
Ευχαριστώ πολύ, κύριε Πρόεδρε. Κυρία συνάδελφε, η ερώτησή σας δείχνει και κοινωνική ευαισθησία, αλλά είναι χρήσιμη για να ξεκαθαρίσουμε ορισμένα πράγματα για το τι ισχύει και τι δεν ισχύει σήμερα, κυρίως διότι διαβάζω διαρκώς σε διάφορα δημοσιεύματα, σε sites, σε σχόλια στο διαδίκτυο ότι «μα, είχε πει ο Άδωνις ότι δεν θα παίρνουν τηλέφωνο οι εισπρακτικές εταιρείες». Διότι οι εταιρείες παίρνουν τηλέφωνο και υπάρχουν περιπτώσεις που παίρνουν και πολλά τηλέφωνα και κάνουν και όχληση, όπως είπατε, και θα τα πω στη συνέχεια. Άρα, πρώτα απ' όλα πρέπει να καταλάβουμε τι ισχύει. Πράγματι, όταν ξεκίνησε η πανδημία πέρυσι τον Μάρτιο υπήρξε μία παρέμβαση πολύ έντονη της Κυβερνήσεως και δική μου προσωπικά, αλλά και του κ. Σταϊκούρα. Κάναμε μία συνάντηση με την Ένωση Ελληνικών Τραπεζών και όλες τις εταιρείες διαχειρίσεως των διαφόρων οφειλών και εκδόθηκε και ένα κοινό δελτίο Τύπου, και το δικό μας και δικό τους, για ένα μορατόριουμ το οποίο υπεβλήθη τότε στη διαδικασία εισπράξεως των οφειλών. Τότε, αν θυμάστε, είχα βγει και είχα πει ότι δεν μπορούν να παίρνουν τηλέφωνο και είχα κάνει και δημόσια έκκληση, φυσικά, ότι όσοι δύνανται να πληρώνουν, θα πρέπει να μην σταματήσουν την πληρωμή τους, διότι θα ήταν καταστροφική για την ελληνική οικονομία η μαζική παύση πληρωμών. Θέλω να ξεκαθαρίσω εδώ ότι άλλο πράγμα η συζήτηση του πώς θα διευκολύνουμε τους ανθρώπους να πληρώσουν τα χρέη που είχαν προ της πανδημίας, εν μέσω της πανδημίας και των νέων οικονομικών δεδομένων που αυτή έχει δημιουργήσει και είναι διαφορετικό πράγμα να πούμε στον κόσμο «μην πληρώνετε τα χρέη σας». Τα χρέη είναι για να πληρώνονται. Αυτή είναι η βασική αρχή του οικονομικού συστήματος στο οποίο ζούμε. Αν υπάρχει μια γενικευμένη αίσθηση ότι τα χρέη πρέπει να μην πληρώνονται, τότε θα υπάρξει γενικευμένη χρεοκοπία των πάντων και καταστροφή της οικονομίας και απώλεια θέσεων εργασίας και όλων των άλλων πραγμάτων που είπατε. Η αρχική ιδέα για το μορατόριουμ αυτό ήταν ότι θα κρατούσε τρεις μήνες, καθόσον η ιδέα μας τότε, αν θυμάστε, ήταν ότι μπαίνοντας στο καλοκαίρι του 2020 η πανδημία θα υποχωρούσε και σιγά - σιγά θα μπορούσαμε να επιστρέψουμε στην παλιά μας ζωή. Δυστυχώς, όμως, η πανδημία δεν υποχώρησε. Έτσι αυτό το μορατόριουμ συνεχίστηκε και με την άδεια πια των ευρωπαϊκών τραπεζικών υπηρεσιών και αρχών, μέχρι τις 31 Δεκεμβρίου 2020. Στις 31 Δεκεμβρίου 2020, πανευρωπαϊκά, με απόφαση των ευρωπαϊκών εποπτικών τραπεζικών αρχών απαγορεύθηκε το μορατόριουμ. Δεν υπάρχει πλέον μορατόριουμ σε κανένα κράτος της Ευρωπαϊκής Ένωσης και δεν δύναται καμμία κυβέρνηση νομοθετικά να παρέμβει για να το δημιουργήσει. Τι υπάρχει; Υπάρχει μία σύσταση των ευρωπαϊκών τραπεζικών αρχών προς τις τράπεζες, τους providers και τους χειριστές των δανείων να προσπαθήσουν να βρουν με τους πελάτες τους, με τους οφειλέτες τις καλύτερες δυνατές λύσεις πληρωμής, έτσι ώστε και οι άνθρωποι που είναι σε αδυναμία λόγω του κορωνοϊού, να πληρώνουν αυτό που μπορούν, αλλά και τα τραπεζικά ιδρύματα και οι υπόλοιπες εταιρείες που κινούνται γύρω από την είσπραξη των οφειλών, να μην καταστραφούν, δημιουργώντας ανυπέρβλητες ζημίες στις οικονομίες των κρατών - μελών. Στη δευτερολογία μου θα εξηγήσω πώς λειτουργεί αυτό. Άρα, θα πω τα εξής, για να ξέρει ο κόσμος τι ισχύει σήμερα: Σήμερα οι εισπρακτικές εταιρείες νομίμως τηλεφωνούν. Και εμείς τι μπορούμε να κάνουμε ως Γενική Γραμματεία Εμπορίου και Προστασίας Καταναλωτή; Να ελέγξουμε εάν τηρούν το θεσμικό πλαίσιο που ισχύει ήδη από τον νόμο του 2009, εάν, δηλαδή, τηλεφωνούν μία φορά την ημέρα, εάν τηλεφωνούν μόνο σε εργάσιμες ώρες και ημέρες και όχι το Σαββατοκύριακο, εάν δεν τηλεφωνούν στο χώρο εργασίας, εάν δεν τηλεφωνούν σε συγγενικά πρόσωπα κ.ο.κ.. Διότι υπάρχουν νόμοι που λένε, ναι, μπορείς να πάρεις τηλέφωνο για να προκαλέσεις την πληρωμή του χρέους, αλλά πρέπει αυτή η όχληση να γίνεται - και αυτό είναι το μήνυμά μας στις εισπρακτικές εταιρείες τώρα - με αξιοπρέπεια. Γιατί αν δεν υπάρχει σεβασμός στην ανθρώπινη αξιοπρέπεια, τότε έρχεται ο νόμος και επιβάλλει πολύ αυστηρές ποινές. Κι εμείς στη Γενική Γραμματεία Καταναλωτή έχουμε ήδη επιβάλλει πολύ αυστηρές ποινές σε αρκετές εισπρακτικές εταιρείες τους τελευταίους μήνες. Θέλω να πω κάτι για άλλη μία φορά, για να το ξέρει ο κόσμος. Είναι άλλο πράγμα να λέμε ότι μπορούν να πάρουν τηλέφωνο για να ειδοποιήσουν για την πληρωμή ενός χρέους και άλλο πράγμα να παίρνουν δέκα, είκοσι, τριάντα φορές την ημέρα, να παίρνουν στο χώρο εργασίας, να παίρνουν σε συγγενικά πρόσωπα. Όλα αυτά απαγορεύονται απολύτως και οι σχετικές καταγγελίες πρέπει να γίνονται για να επιλαμβάνουμε αμέσως των σχετικών παραβάσεων του νόμου. Τα υπόλοιπα στη δευτερολογία μου.
Ευχαριστώ πολύ, κύριε Υπουργέ. Κυρία Γιαννακοπούλου, έχετε κι εσείς τρία λεπτά στη διάθεσή σας.
Άρα, κύριε Υπουργέ, αυτό το οποίο μας λέτε είναι ότι και με ευρωπαϊκή βούλα, με ευρωπαϊκή νότα, πλέον οι Ευρωπαίοι πολίτες και οι Έλληνες πολίτες βρίσκονται απολύτως στο έλεος των τραπεζών, των funds των εισπρακτικών, ακόμα κι αν βρισκόμαστε σε μία τόσο πρωτόγνωρη, αδιανόητη οικονομική κατάσταση. Αυτό μας λέτε. Μας λέτε ότι δεν μπορεί να γίνει τίποτα και ότι απλά θα πρέπει να παρακολουθούμε αυτήν την αναλγησία, αυτήν τη ζούγκλα, αυτήν τη δυνατότητα να καλούν μέσα σε τέτοιες συνθήκες και πολλές φορές με προσβλητικό τρόπο, πολλές φορές χωρίς έλεγχο, πολλές φορές στον εργασιακό χώρο, πολλές φορές σε παντελώς ακατάλληλες συνθήκες ανθρώπους οι οποίοι έχουν χάσει τη δουλειά τους, οι οποίοι έχουν μηδενικά εισοδήματα, οι οποίοι είναι τόσο πιεσμένοι με κάθε τρόπο, αλλά, ναι, οι τράπεζες, τα funds, οι εισπρακτικές εταιρείες θα συνεχίσουν να λειτουργούν με τον ίδιο τρόπο σαν να μη συμβαίνει τίποτα; Η ελληνική κοινωνία, δηλαδή, να βυθίζεται, αλλά οι τράπεζες να κάνουν την δουλειά τους; Από πού να τα βρουν, κύριε Υπουργέ, οι Έλληνες πολίτες, που δεν μπορούν να πληρώσουν το δάνειό τους, δεν μπορούν να πληρώσουν τη ΔΕΗ, δεν μπορούν να πληρώσουν τις υποχρεώσεις τους και, επιπλέον, κάθε τρεις και πέντε έχουν αυτή την ασφυκτική και ψυχολογική πίεση μέσα από τα τηλέφωνα των εισπρακτικών εταιρειών; Εσείς τι κάνετε, λοιπόν; Ο ρόλος του κράτους πού είναι, κύριε Υπουργέ; Απέναντι στους Ευρωπαίους ομολόγους σας δεν θα έπρεπε να αναληφθεί μία πρωτοβουλία; Μόνο τα «καλά παιδιά» της Ευρώπης θα πρέπει να είμαστε; Σας καλώ να αναλάβετε μία ευρωπαϊκή πρωτοβουλία, εάν μας λέτε ότι αυτό είναι ευρωπαϊκό ζήτημα, της Ευρωπαϊκής Κεντρικής Τράπεζας ή δεν ξέρω ποιων άλλων, προκειμένου να υπάρξει μία ευαισθησία πάνω σε αυτό το ζήτημα. Χρειάζεται στην παρούσα φάση να υπάρξει μία κρατική μέριμνα, προκειμένου να μπει ένα πιο σοβαρό ρυθμιστικό πλαίσιο και να βλέπετε ότι τηρείται το συγκεκριμένο ρυθμιστικό πλαίσιο. Και, ναι, μέχρι να μπορέσουμε να απαλλαγούμε από τον κορωνοϊό, να συνεχίσει αυτό το μορατόριουμ. Ναι, τα χρέη είναι για να τα πληρώνουμε, κύριε Γεωργιάδη, αλλά μέσα σε αυτές τις συνθήκες αυτή η διαπίστωσή σας ακούγεται πιο κυνική από ποτέ. Μέσα σε αυτές τις συνθήκες, λοιπόν, οφείλετε να λάβετε μέριμνα, προκειμένου οι άνθρωποι οι οποίοι βρίσκονται σε αντικειμενική αδυναμία πέρα από άγχος τους για το πώς θα πληρώσουν και θα ρυθμίσουν τα χρέη τους στο κράτος, στις τράπεζες, στους φορείς, παντού, να μην έχουν και τις εισπρακτικές εταιρείες να τους τρελαίνουν πρωί, μεσημέρι, βράδυ στα τηλέφωνα για να αποπληρώσουν σε καταστάσεις αντικειμενικής, παγκόσμιας οικονομικής αδυναμίας.
Τον λόγο έχει ο κύριος Υπουργός για τρία λεπτά, για να πει αυτά που δεν είπε στην πρωτολογία του.
Κατ' αρχάς, κυρία συνάδελφε, η φράση μου για τα χρέη ήταν σε κανονικές οικονομικές συνθήκες. Είπα την ίδια στιγμή - ίσως δεν το προσέξατε - ότι αυτή είναι η γενική αρχή. Παρά ταύτα - σας είπα - μέσα στην πανδημία κάναμε μορατόριουμ. Και το μορατόριουμ κράτησε από τον Μάρτιο μέχρι τον Δεκέμβριο. Επίσης, το να κατηγορείτε την Κυβέρνηση ότι δεν έχει δείξει ευαισθησία στους ανθρώπους που έχουν αδυναμία πληρωμής χρεών, είναι άδικο για τον εαυτό σας, γιατί είστε μία υπεύθυνη πολιτικός. Καθίστε να θυμηθούμε τι μέτρα έχει λάβει μέχρι σήμερα η Κυβέρνηση, ακριβώς γιατί υπάρχουν αυτές οι αντικειμενικά πολύ δύσκολες συνθήκες. Το Υπουργείο Ανάπτυξης και Επενδύσεων πλήρωσε επί πέντε μήνες όλα τα τοκοχρεολύσια των ενήμερων επιχειρηματικών δανείων και επίσης το ίδιο έκανε για το πρώτο τρίμηνο του 2021. Το Υπουργείο Οικονομικών σε συνεργασία με το Υπουργείο Ανάπτυξης πλήρωσαν - και πληρώνουν - το πρόγραμμα «ΓΕΦΥΡΑ» για αρκετούς μήνες πληρωμές των στεγαστικών τόκων και των τοκοχρεολυσίων των στεγαστικών δανείων εκατοντάδων χιλιάδων δανείων νοικοκυριών, ακριβώς γιατί αναγνωρίζουμε ότι δεν μπορούν να τα πληρώσουν. Το Υπουργείο Οικονομικών σε συνεργασία με το Υπουργείο Ανάπτυξης ανακοίνωσε το πρόγραμμα «ΓΕΦΥΡΑ ΙΙ» για να πληρώνουμε για τους επόμενους εννέα μήνες τα τοκοχρεολύσια και των ενήμερων και των μη ενήμερων επιχειρηματικών δανείων εκατοντάδων χιλιάδων επιχειρήσεων. Όλα αυτά, κυρία Νάντια Γιαννακοπούλου, δεν είναι η έμπρακτη απόδειξη της μέριμνας του κράτους να βοηθήσει τους ανθρώπους υπό τις έκτακτες οικονομικές συνθήκες να μπορούν να πληρώσουν τα χρέη τους; Και ενώ κάνουμε όλα αυτά και έχουμε διαθέσει ποσά που κανείς σας δεν μπορούσε να φανταστεί ότι θα τα βρίσκαμε να τα δώσουμε μέσα στην πανδημία, μας λέτε ότι είμαστε κυνικοί και αδιαφορούμε; Εσείς είστε - επαναλαμβάνω - μία υπεύθυνη πολιτικός, δεν μπορείτε να ενδύεστε λόγο που αξίζει σε άλλο κόμμα στην Αίθουσα. Είναι προφανές ότι δείχνουμε μεγάλη ευαισθησία. Είναι προφανές ότι έχουμε διαθέσει δισεκατομμύρια για να βοηθήσουμε τους ανθρώπους να πληρώσουν τα χρέη τους. Και όλα αυτά τα δισεκατομμύρια τα έχουμε διαθέσει και είναι επιδοτήσεις, είναι χάρισμα, δεν είναι χρέη προς εμάς, ακριβώς γιατί αντιλαμβανόμαστε αυτές τις ιδιαίτερες συνθήκες.
Απαντάτε σε άλλη ερώτηση.
Αυτό που σας είπα είναι ότι όλα αυτά είναι είσπραξη χρεών. Όλα αυτά είναι η αναγνώριση του κράτους ότι πρέπει να βοηθήσουμε τον κόσμο να πληρώσει τα χρέη του. Όλα αυτά είναι εργαλεία του κράτους που αναγνωρίζουμε έμπρακτα τις έκτακτες οικονομικές συνθήκες. Το ερώτημα που θέτετε είναι άλλο. Αυτές οι έκτακτες οικονομικές συνθήκες, θα έπρεπε να οδηγήσουν σε γενικευμένη στάση πληρωμών; Σας απαντώ, όχι. Γιατί η γενικευμένη στάση πληρωμών, κυρία Νάντια Γιαννακοπούλου, θα οδηγούσε σε κατάρρευση του χρηματοπιστωτικού μας συστήματος και τότε εκατοντάδες χιλιάδες άνθρωποι θα έμεναν χωρίς δουλειά. Αντίθετα - σας άκουσα που στην πρωτολογία σας είπατε ότι έχετε αγωνία για να μην χάσει ο κόσμος τη δουλειά του, όπως και εμείς έχουμε την ίδια αγωνία - θα πρέπει να αναγνωρίσετε ότι τα μέτρα που έχει λάβει μέχρι σήμερα η ελληνική Κυβέρνηση, όπως αναγνωρίζονται από τους θεσμούς, τις αγορές, τον ξένο Τύπο, ήταν καίρια και αποτελεσματικά. Η Ελλάδα είχε τη μικρότερη άνοδο της ανεργίας σε όλη την Ευρωπαϊκή Ένωση. Καταφέραμε να έχουμε και πτώση της ανεργίας για συνεχόμενους μήνες στο τέλος του 2020, εν μέσω αυτής της πανδημία και εν μέσω της καραντίνας. Άρα, προφανώς ενδιαφερόμαστε για τις θέσεις εργασίας των ανθρώπων και προφανώς τα μέτρα που έχουμε λάβει λειτουργούν και έχουν πιάσει τόπο. Πάω στις εισπρακτικές τώρα. Ξαναλέω ποιες είναι οι βασικές παραβάσεις για τις οποίες έχουμε ήδη επιβάλλει πρόστιμα για να ξέρει ο κόσμος ποια είναι η υποχρέωσή του. Να πω και ένα ευχάριστο νέο για την οικονομία. Όταν τελείωσε το μορατόριουμ, δηλαδή μετά από τις 31 Δεκεμβρίου του 2020, όλες οι εισπρακτικές πήραν τηλέφωνο όλους τους οφειλέτες για να δουν ποιος μπορεί να πληρώσει κ.λπ.. Ο ένας στους δύο συνεχίζει και πληρώνει απολύτως κανονικά τη δόση του. Άρα, ευτυχώς οι Έλληνες πολίτες, με πολύ μεγαλύτερη σύνεση και σωφροσύνη από αυτά που άκουσα προηγουμένως, συνεχίζουν να πληρώνουν, εφόσον μπορούν, γιατί αντιλαμβάνονται ότι το κοινό μας συμφέρον είναι να μην καταρρεύσει η οικονομία μας, που θα κατέρρεε σε αντίθετη περίπτωση. Δεύτερον, τι υποχρεούνται να κάνουν τώρα οι διαχειριστικές εταιρείες και οι τράπεζες; Ποια είναι η σύσταση και από εμάς και από τις ευρωπαϊκές τραπεζικές αρχές; Όταν σε παίρνουν τηλέφωνο και λες «δεν έχω να πληρώσω», σε αυτήν την περίπτωση οι τράπεζες και ο διαχειριστής είναι υποχρεωμένος να σου προσφέρει εναλλακτικές λύσεις πληρωμών με μειωμένη δόση, ακόμα και κάτω από το 50%, ακόμα και κάτω από το 60%, ακόμα και κάτω από το 70% της δόσης. Αν δεν σου προσφέρει - το λέω για να το ακούσει ο κόσμος - μειωμένη πληρωμή, τότε παρανομεί η εισπρακτική και ο provider και τότε πρέπει να κάνεις καταγγελία στη Γενική Γραμματεία Καταναλωτή. Είναι, λοιπόν, υποχρεωμένες οι εταιρείες να προσφέρουν στους οφειλέτες, όταν θα επικαλεστούν αυτοί αδυναμία πληρωμής, πολύ ευνοϊκότερα προγράμματα πληρωμής για τα επόμενα δύο με τρία χρόνια, έτσι ώστε να προλάβουμε να αποκαταστήσουμε τη λειτουργία της οικονομίας και μετά να μπορέσει να ξαναμπεί ο ρυθμός πληρωμής στον κανονικό ρυθμό που ήταν πριν από την πανδημία. Άρα, δεν έχουμε αφήσει τον κόσμο απροστάτευτο, όπως είπατε. Αντιθέτως, επαναλαμβάνω, όχι για να το ακούσετε εσείς, αλλά για να το ακούσει ο κόσμος που βλέπει τη Βουλή ή που θα το δει αργότερα: Πρώτον, δεν μπορούν οι εταιρείες να σας παίρνουν όσες φορές θέλουν ανεξέλεγκτα. Αυτό είναι παρανομία. Αν σας συμβαίνει, μπορείτε να κάνετε καταγγελία στο 1520 στη Γενική Γραμματεία Καταναλωτή και θα βάλουμε αμέσως πρόστιμο. Δεύτερον, δεν μπορούν να σας ενοχλούν σε τηλεφωνικό αριθμό εργασίας. Αυτό απαγορεύεται από το νόμο και επιβάλλεται πρόστιμο. Τρίτον, δεν μπορούν να σας ενοχλήσουν αν δεν περάσουν δέκα μέρες από την ημέρα που κατέστη ληξιπρόθεσμη η οφειλή. Έχουμε βάλει πρόστιμο για παρέκκλιση από τον αποκλειστικό σκοπό της παρέμβασης της εταιρείας, παρέκκλιση από τις εντολές του δανειστή, παραδείγματος χάριν το να μην προσφέρουν εναλλακτική μορφή πληρωμής με χαμηλότερη δόση. Είναι υποχρεωμένοι να προσφέρουν στον άνθρωπο που θα επικαλεσθεί - το ξαναλέω - αδυναμία πληρωμής, λόγω πανδημίας, χαμηλότερη δόση. Δεν μπορούν να σου κάνουν όχληση για ληξιπρόθεσμες οφειλές που έχεις ήδη βάλεις σε διακανονισμό. Αυτό απαγορεύεται. Άρα, όχι μόνο δεν έχουμε αφήσει απροστάτευτο τον οφειλέτη, αλλά ο οφειλέτης έχει πολλά δικαιώματα τα οποία του έχουμε εξασφαλίσει. Είμαστε από πάνω και παρακολουθούμε και βάζουμε συνεχώς πρόστιμα όταν γίνονται καταγγελίες, αλλά ούτε θα φτάσουμε και στο άλλο άκρο και να πούμε «Παιδιά, μην πληρώνετε. Ευκαιρία η πανδημία να μην πληρώνουμε τα χρέη». Διότι αν γίνει αυτό, τότε αυτό που θα συμβεί θα είναι να καταρρεύσει το χρηματοπιστωτικό σύστημα και τότε θα χαθούν χιλιάδες θέσεις εργασίας, θα καταστραφεί η ελληνική οικονομία και να πάμε ξανά εκεί που ήμασταν πριν το πρώτο μνημόνιο. Κανείς δεν το θέλει αυτό. Πρέπει να τηρήσουμε την ισορροπία. Η Κυβέρνηση τηρεί την ισορροπία και λέει: Όσοι μπορείτε να πληρώσετε, καλό είναι να πληρώνετε τα χρέη σας. Αυτό κάνει καλό και σε εσάς, γιατί τα εξοφλείτε χωρίς να χρεώνεστε τόκους, καλό στην εθνική οικονομία, γιατί δίνει κανονικότητα. Όσοι δεν μπορείτε, σας έχουμε εξασφαλίσει πάρα πολλά δικαιώματα για να πιέζετε τις εισπρακτικές, για να έχετε ευνοϊκότερους τρόπους πληρωμής και σας έχουμε φτιάξει μια σειρά εργαλείων, εφόσον το θέλετε, να συνεχίσετε να έχετε οικονομική δραστηριότητα για να μπορέσετε να πληρώσετε τα χρέη σας τους επόμενους μήνες, έως ότου περάσει αυτή η πανδημία και μπούμε σε οικονομική κανονικότητα. Με καλόπιστο και λογικό τρόπο, κυρία Γιαννακοπούλου, όλα θα πάνε καλά, αρκεί να μην επικρατήσει ο λαϊκισμός για άλλη μια φορά στην Ελλάδα, γιατί ο λαϊκισμός είναι ο μεγαλύτερος κίνδυνος για τη δημοκρατία. Ευχαριστώ πολύ.
Κι εμείς ευχαριστούμε, κύριε Γεωργιάδη. Καλή συνέχεια και στους δύο. Προχωράμε στην επόμενη με αριθμό 3729/1-2-2021 πρώτη ερώτηση του κύκλου Αναφορών - Ερωτήσεων του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας, με θέμα: «Ποιος είναι ο προγραμματισμός του προγράμματος «ΕΞΟΙΚΟΝΟΜΩ» για τη στήριξη του τουρισμού;». Κύριε Μαμουλάκη, καλημέρα σας. Έχετε δύο λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, όπως γνωρίζετε, οι οικονομικές συνέπειες από τις ρυθμίσεις στο πλαίσιο περιορισμού της επέκτασης της διασποράς του COVID στη χώρα μας είχαν συνέπειες και στο τουριστικό προϊόν. Από το Ινστιτούτο Τουριστικών Ερευνών και Προβλέψεων, τα στοιχεία του οποίου δημοσιοποιήθηκαν στις 18 Ιανουαρίου του 2021, πριν από ενάμιση μήνα δηλαδή, μόνο το 60% των ξενοδοχείων λειτούργησαν το 2020 και η μέση πληρότητα κινήθηκε στις τάξεις του 23% για τους τρεις μήνες αιχμής, Ιούλιο, Αύγουστο και Σεπτέμβριο. Επίσης, από την ίδια έρευνα προκύπτει ότι ο τζίρος στον κλάδο συρρικνώθηκε κατά 78% σε σχέση με το 2019, ενώ η συρρίκνωση της ρευστότητας, ένα σημαντικό στοιχείο, συνυπολογισμένων και των ανείσπρακτων οφειλών προς τα ξενοδοχεία, πλησίασε το ποσοστό 84%, 83,3% για την ακρίβεια. Όπως ήταν αναμενόμενο, το μέτρο της ζημίας από τη συρρίκνωση της τουριστικής κίνησης άφησε ένα σοβαρό αποτύπωμα και στον επενδυτικό σχεδιασμό και στην επενδυτική δραστηριότητα του κλάδου. Επίσης, έρευνα της «ERNT & YOUNG» παρουσιάζει στοιχεία, με βάση τα οποία σε ολόκληρη της Ευρώπη οι επενδύσεις στον κλάδο του τουρισμού συρρικνώθηκαν το 2020 κοντά στο 56%. Όπως ήταν φυσικό, τα χρηματοδοτικά εργαλεία που χρησιμοποιήθηκαν από την Κυβέρνησή σας το προηγούμενο διάστημα για όλο το 2020- «Επιστρεπτέα Προκαταβολή 1,2,3,4», το ΤΕΠΙΧ I και II, «Εγγυοδοτικά I και ΙΙ», παρ' όλο που είχαν ένα ξεκάθαρο πρόσημο στις πολύ μεγάλες επιχειρήσεις που ήταν bankable και το γνωρίζετε, εν πάση περιπτώσει - προσπάθησαν να βοηθήσουν τη ρευστότητα στις ήδη χειμαζόμενες επιχειρήσεις, κυρίως τις μεγάλες, και όχι την επενδυτική επαναδραστηριοποίηση του κλάδου, που είναι ένα κομβικό σημείο. Σε αυτήν, λοιπόν, την πρωτοφανή κρίση που δοκιμάζει ο ίδιος ο τουρισμός, παρουσιάστηκε μια αξιοσημείωτη αποδοχή από την πλειονότητα των συλλογικών φορέων εκπροσώπησης του ιδιωτικού τομέα και των επιστημονικών φορέων. Το μοντέλο τουριστικής ανάπτυξης της χώρας μας πρέπει πάση θυσία και σύντομα να αλλάξει, με μια αλλαγή φιλοσοφίας εκ βάθρου, που είναι αναγκαία. Μετά την πανδημία το κρίσιμο και το πολιτικά επίδικο, κύριε Υπουργέ, είναι να μπορέσει ο ελληνικός τουρισμός να δώσει έμφαση σε τρεις βασικούς παράγοντες: Προστασία του περιβάλλοντος, βιώσιμους τουριστικούς προορισμούς μικρότερων συγκεντρώσεων μετά την COVID εποχή και τη συρρίκνωση του περιβαλλοντικού αποτυπώματος εν γένει του κλάδου. Μια τέτοια μετάβαση, όμως, απαιτεί πόρους και κυρίως πολιτική βούληση και ένα σωστό ορθολογικό σχεδιασμό. Από τον Σεπτέμβριο του 2020 κυβερνητικοί παράγοντες αναφέρονται στον εν εξελίξει σχεδιασμό του Υπουργείου Τουρισμού, αλλά και του Υπουργείου Περιβάλλοντος και Ενέργειας, για την εκκίνηση ενός προγράμματος ύψους 600 εκατομμυρίων ευρώ, που θα στόχευει στην εξοικονόμηση ενέργειας στον τουριστικό κλάδο. Με βάση, λοιπόν, όλα τα παραπάνω, θέλω να ρωτήσω τα εξής, κύριε Υπουργέ: Πρώτον, πότε αναμένεται να προκηρυχθεί το πρόγραμμα «ΕΞΟΙΚΟΝΟΜΩ» για τον τουρισμό; Δεύτερον, σύμφωνα με τον μέχρι σήμερα σχεδιασμό του Υπουργείου Περιβάλλοντος, Ενέργειας και Τουρισμού, τι μέγεθος θα έχει το εν λόγω πρόγραμμα; Ποιο είναι το χρηματοδοτικό κενό, το funding gap, που έχουν εντοπίσει οι υπηρεσίες των Υπουργείων και τι μέρος ξενοδοχειακού δυναμικού της χώρας αναμένεται να καλύψει; Τρίτον, ποιες θα είναι οι επιλέξιμες δαπάνες του νέου προγράμματος; Και, τέταρτον, εν κατακλείδι, ποιοι θα είναι οι δικαιούχοι - πολύ κρίσιμο αυτό - του προγράμματος «ΕΞΟΙΚΟΝΟΜΩ» στον τουρισμό και με ποιον τρόπο προτίθεστε να εξασφαλίσετε την πρόσβαση συχνά υπερχρεωμένων μικρομεσαίων τουριστικών μονάδων στα κριτήρια επιλεξιμότητας του νέου προγράμματος; Εκθειάζω το τελευταίο ιδιαιτέρως, κύριε Πρόεδρε, γιατί γνωρίζουμε τη δυστοκία και δυσκολία των μικρών, των πολύ μικρών και μικρομεσαίων επιχειρήσεων στην πρόσβαση για χρηματοδοτικά εργαλεία. Ευχαριστώ.
Και εμείς ευχαριστούμε, κύριε Μαμουλάκη. Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας. Κύριε Σκρέκα, καλημέρα σας. Έχετε τρία λεπτά στη διάθεσή σας.
Καλημέρα, κύριε Πρόεδρε. Ευχαριστώ, κύριε συνάδελφε, για την ερώτηση που έχετε καταθέσει, γιατί δίνει μια ευκαιρία να συζητήσουμε για ένα πολύ σημαντικό κλάδο της χώρας μας, τον τουρισμό, ο οποίος συνεισφέρει πάρα πολλά στην εθνική οικονομία, αλλά και στην ελληνική κοινωνία. Ακόμα και από τα Τρίκαλα, που εγώ εκλέγομαι, χιλιάδες άνθρωποι το καλοκαίρι μεταφέρονται σε τουριστικές περιοχές όπου δουλεύουν, εργάζονται για να παρέχουν υπηρεσίες τουρισμού, εστίασης και με αυτόν τον τρόπο ζουν αξιοπρεπώς τις οικογένειές τους. Και, βέβαια, ξέρουμε πάρα πολύ καλά ότι η συμμετοχή του τουριστικού κλάδου στο εθνικό ΑΕΠ είναι πάρα πολύ μεγάλη. Ξεπερνάει το 20%. Είναι ο πρώτος εργοδότης ο τουρισμός στην Ελλάδα και, βέβαια, έχει πληγεί πάρα πολύ εξαιτίας της πανδημίας για ευνόητους λόγους. Φυσικά αυτό έχει προκαλέσει, δυστυχώς, τη δραματική μείωση των επισκεπτών, των τουριστών και αυτό έχει ως αποτέλεσμα δυσμενείς οικονομικές επιπτώσεις στον κλάδο και στις τουριστικές επιχειρήσεις, αλλά και στις επιχειρήσεις εστίασης. Από εκεί και πέρα, όμως, η Κυβέρνηση έχει αναλάβει μέτρα για να τους στηρίξει όλο αυτό το διάστημα βραχυπρόθεσμα, μέχρι να μπούμε ξανά σιγά σιγά στην κανονικότητα. Σίγουρα και όλα αυτά τα οποία συμβαίνουν και η προσπάθεια να κρατηθεί χαμηλά το ιικό φορτίο στη χώρα, έτσι ώστε να βγούμε την άνοιξη με όσο το δυνατόν λιγότερα κρούσματα και λιγότερο ιικό φορτίο, θα βοηθήσουν στην επανεκκίνηση ξανά του τουρισμού. Όμως, πάμε στην πολύ σημαντική ερώτηση που κάνετε για το πού πάει ο τουρισμός, πού πρέπει να πάει ο τουρισμός, πώς πρέπει να τον σχεδιάσουμε και τι επενδύσεις πρέπει να γίνουν. Έχουμε την κλιματική αλλαγή. Κλιματική αλλαγή σημαίνει υπερθέρμανση του πλανήτη, σημαίνει αύξηση της παγκόσμιας θερμοκρασίας που έχει επιπτώσεις, αυτά που βλέπουμε, δηλαδή καιρικά φαινόμενα τα οποία είναι δριμέα, τα οποία καταστρέφουν αγροτικές καλλιέργειες, τα οποία έχουν επιπτώσεις σε ό,τι αφορά στη μέση άνοδο της θερμοκρασίας. Στην Ελλάδα περιμένουμε τις επόμενες δεκαετίες, σύμφωνα με την επιστημονική έρευνα, και αύξηση της θερμοκρασίας και αύξηση των ημερών με καύσωνα στη χώρα και βέβαια μείωση των βροχοπτώσεων. Όλα αυτά επηρεάζουν και τον τουρισμό. Γιατί, από τη μια, βέβαια μπορεί να έχουμε μεγαλύτερη διάρκεια με θερμές ημέρες το χρόνο και αυτό θα έλεγε κάποιος ότι μπορεί να αυξήσει και θα αυξήσει πιθανότατα τις επόμενες δεκαετίες τις καλές ημέρες στη χώρα, άρα θα αυξήσει τη θερινή τουριστική σεζόν. Όμως, από την άλλη, αυτό σημαίνει ότι, εφόσον έρθουν περισσότεροι τουρίστες στην Ελλάδα, πρέπει να έχουμε περισσότερες πηγές σε ό,τι αφορά στο νερό γιατί θα πρέπει να χρησιμοποιούμε περισσότερο νερό, χρειάζεται περισσότερη ενέργεια, για να τους υποστηρίζουμε, γιατί χρειάζεται να ψύχουμε τα δωμάτια στα οποία διαμένουν, από τη στιγμή που η αυξημένη θερμοκρασία σημαίνει ότι θα πρέπει τα δωμάτια και οι χώροι να κλιματίζονται. Επίσης, σημαίνει μεγαλύτερη κατανάλωση πηγών, μεταφορών, μεγαλύτερα λιμάνια. Όλα αυτά εξαντλούν πηγές, όπως είναι το νερό που σας ανέφερα, παράγουν απόβλητα, παράγουν απορρίμματα. Όλα αυτά, λοιπόν, πρέπει να τα σχεδιάζουμε ολιστικά για να μην φτάσει εκείνη η στιγμή και είμαστε απροετοίμαστοι, αν θέλουμε να έχουμε - όπως είπατε πάρα πολύ σωστά - ένα βιώσιμο τουριστικό προϊόν, αν θέλουμε να έχουμε βιώσιμο τουρισμό στη χώρα. Τι πρέπει, λοιπόν, να κάνουμε; Πρώτον, ξέρετε ότι η Ελλάδα στηρίζει την αυξημένη περιβαλλοντική φιλοδοξία της Ευρώπης, ώστε να μειώσουμε κατά 55% τις εκπομπές αερίων του θερμοκηπίου μέχρι το 2030 και μέχρι το 2050 η Ευρώπη να είναι η πρώτη κλιματικά ουδέτερη ήπειρος. Τι πρέπει να κάνουμε σε αυτό; Πρέπει να αναβαθμίσουμε το κτηριακό μας απόθεμα. Τα κτήρια καταναλώνουν στην Ελλάδα περίπου το 40% της ενέργειας, η οποία χρησιμοποιείται. Καταλαβαίνετε, λοιπόν, πως αν τα αναβαθμίσουμε ενεργειακά, θα χρειάζεται να ξοδεύουμε λιγότερη ενέργεια για να τα κλιματίζουμε το καλοκαίρι ή να τα θερμαίνουμε το χειμώνα, αυτό σημαίνει μειωμένη κατανάλωση ενέργειας, άρα μειωμένες εκπομπές διοξειδίου του άνθρακα. Πρέπει να αλλάξουμε την πηγή, από πού προέρχεται η ενέργεια, την οποία χρησιμοποιούμε ακριβώς για τη θέρμανση, την ψύξη ή τις άλλες υπηρεσίες. Όλα αυτά εμείς σχεδιάζουμε να τα κάνουμε αξιοποιώντας χρήματα και από το ΕΣΠΑ, από τα ευρωπαϊκά ταμεία, αλλά και από το Ταμείο Ανάκαμψης. Συγκεκριμένα για τον τουρισμό, ήδη έχει ανακοινωθεί και σχεδιάζουμε μέχρι τον Ιούνιο να καταθέσουμε πρόγραμμα, το οποίο αφορά στην ενεργειακή αναβάθμιση ακριβώς των πολύ μικρών, μικρών και μεσαίων ξενοδοχειακών μονάδων και καταλυμάτων στη χώρα. Με αυτόν τον τρόπο και θα μειώσουμε το περιβαλλοντικό τους αποτύπωμα, αλλά και θα τους βοηθήσουμε ώστε να καταναλώνουν λιγότερη ενέργεια, που σημαίνει ότι θα έχουν μικρότερο κόστος. Άρα, πετυχαίνουμε δύο πράγματα με μία δράση: και μείωση του κόστους και μείωση του περιβαλλοντικού αποτυπώματος. Και, τελικά, παρέχουμε ένα τουριστικό προϊόν σαφώς αναβαθμισμένο, από τη στιγμή που προστατεύει το περιβάλλον, άρα προσθέτουμε αξία και αναβαθμίζουμε τον ελληνικό τουρισμό. Ο στόχος μας είναι να προωθήσουμε έναν τουρισμό με ουδέτερο κλιματικό αποτύπωμα, έναν πράσινο τουρισμό, που αυτό είναι το ζητούμενο και αυτό θα προσδώσει αξία, δηλαδή, θα μπορέσουμε να παρέχουμε υπηρεσίες προστιθέμενης αξίας, μεγαλύτερες, από τη στιγμή που θα έχουν αυτό το επιπλέον πλεονέκτημα, δηλαδή θα είναι περιβαλλοντικά φιλικές. Τις υπόλοιπες απαντήσεις θα τις πω, κύριε Πρόεδρε, στη δευτερολογία μου γιατί είναι αρκετά αυτά που πρέπει να πούμε.
Βεβαίως, γιατί όχι; Ευχαριστούμε πολύ. Κύριε Μαμουλάκη, έχετε το λόγο κι εσείς για τρία λεπτά.
Ευχαριστώ, κύριε Πρόεδρε. Κύριε Υπουργέ, δεν είναι σαφές από όσα μας είπατε ούτε το φάσμα των επιλέξιμων δαπανών που θα συμπεριληφθούν στο πρόγραμμα, αλλά κυρίως ούτε τα κριτήρια αξιολόγησης. Και σε αυτό θα ήθελα μια απάντηση ξεκάθαρη από εσάς στη δευτερολογία σας, διότι όπως καταλαβαίνετε είναι κομβικής σημασίας για την όλη συλλογιστική της ερώτησης. Αναφέρατε στοιχεία για το θέμα της κλιματικής κρίσης ή εγκληματικής αλλαγής, όπως λέμε πολλές φορές κάπως γλαφυρά, για να καταλάβουμε την πρόκληση απέναντι στην οποία βρισκόμαστε. Σαφώς και εγώ προέρχομαι από την Κρήτη, από μια περιοχή η οποία ταλανίζεται πολύ από την κλιματική κρίση, βλέπουμε και φαινόμενα ακραία να παρουσιάζονται και να λαμβάνουν χώρα το τελευταίο διάστημα. Και σίγουρα οι ξενοδοχειακές μονάδες οι οποίες είναι διαφόρων κατηγοριών στο νησί - είναι και η ναυαρχίδα του ελληνικού τουρισμού, άλλωστε - παρουσιάζουν αρκετές παθογένειες σε επίπεδο ενεργοβόρων κτηρίων, θερμογέφυρες, γερασμένα κελύφη. Και όλα αυτά συνηγορούν, αναμφίβολα, στο να είναι οι ενεργειακές ανάγκες αυτών των μονάδων πολύ αυξημένες, άρα και να τίθεται εν αμφιβόλω η βιωσιμότητα των επιχειρήσεων λόγω αυτού του handicap το οποίο παρουσιάζεται συνεχώς, της ανάγκης ενεργειακής ενίσχυσης. Άρα, λοιπόν, εδώ ένα κομβικής σημασίας ζήτημα, επίσης, πέραν της πρώτης ερώτησης που σας έθεσα, είναι το εξής: Ποια είναι η κατεύθυνση; Θα πάμε σε μια λογική αναβάθμισης του ίδιου του κελύφους ενός κτηριακού συγκροτήματος ξενοδοχείου; Θα πάμε σε μια λογική ενίσχυσης με συστήματα και μονάδες ανανεώσιμων πηγών ενέργειας; Θα βάλουμε και την ηλεκτροκίνηση στο κομμάτι του τουριστικού προϊόντος; Αυτά είναι ζητήματα κομβικής σημασίας στο σκέλος - αν θέλετε - το κατασκευαστικό ή ενεργειακό. Όμως, αυτό που νομίζω ότι έχει πολύ μεγάλη σημασία είναι το εξής: Ποια θα είναι η διαδικασία και πώς θα προχωρήσει αυτή η προσπάθειά σας για να ενισχύσετε τον τουρισμό μέσω του συγκεκριμένου προγράμματος; Και τι θέλω να πω; Ξέρετε πολύ καλά ότι στο παρελθόν πηγαίναμε σε λογικές με προγράμματα εξοικονόμησης ενέργειας, πηγαίναμε σε λογικές «first come, first served», «όποιος πρόλαβε τον Κύριο είδε». Θα ακολουθήσετε αυτή την τακτική και στο ζήτημα που αφορά στην πρόταση του «ΕΞΟΙΚΟΝΟΜΩ» τον Ιούνη που αναφέρατε ότι θα βγει ενδεχομένως η πρόσκληση; Είναι κάτι πολύ σημαντικό για μας και το κυριότερο, γιατί εκεί αντιλαμβανόμαστε και την πολιτική σκέψη, την πολιτική βούληση και μεθοδολογία που ακολουθείτε. Υπάρχει ένα εύλογο χρηματοδοτικό κενό, ένα «funding gap», το γνωρίζουμε όλοι, των αναγκών που συναρτάται με τις ανάγκες του τουρισμού και των επιχειρηματιών στον τουρισμό γύρω από αυτό. Ποιο είναι; Γνωρίζετε; Γιατί βάσει αυτής της παραδοχής θα ακολουθήσει και η όποια δική σας δράση. Είναι κομβικής σημασίας. Άρα, εν κατακλείδι, κύριε Πρόεδρε, χωρίς να δαπανήσω περισσότερο χρόνο, συνοψίζω: Τρία βασικά ερωτήματα: Φυσιολογία, φυσιογνωμία και αρχιτεκτονική των παρεμβάσεων σας; Δεύτερον, ποια είναι η μεθοδολογία; Θα πάτε στη λογική των προηγούμενων προσκλήσεων; Και φυσικά, το σημαντικότερο - νομίζω - και για μας δεν είναι άλλο από την επιλεξιμότητα και τα κριτήρια επιλεξιμότητας με τα οποία θα προχωρήσετε. Ευχαριστώ.
Και εμείς ευχαριστούμε. Ορίστε, κύριε Υπουργέ και εσείς έχετε τον λόγο για τρία λεπτά.
Κατ' αρχάς, να πω ότι για το «first come, first served» που είπατε, το οποίο εφαρμόσατε και εσείς στη δική σας θητεία, το αξιοποιήσαμε για έναν λόγο, γιατί θέλαμε πάρα πολύ γρήγορα να ρίξουμε χρήματα στην αγορά, να προχωρήσουν οι επενδύσεις και αυτός πραγματικά είναι ο πιο γρήγορος τρόπος. Θα με ρωτήσετε αν αυτός είναι ο πιο δίκαιος τρόπος ή ο πιο εστιασμένος, να το πω έτσι. Δίκαιος είναι. Είναι ο πιο εστιασμένος τρόπος για να πετύχουμε τη μέγιστη ενεργειακή εξοικονόμηση και τη μέγιστη ενεργειακή αναβάθμιση με τα χρήματα που έχουμε; Θα σας πω ότι όχι, αλλά σίγουρα όσοι μπήκαν σε αυτό το πρόγραμμα και όσοι έχουν επιλεχθεί για να αναβαθμίσουν ενεργειακά τα κτήριά τους όλοι χρειάζονται ενεργειακή αναβάθμιση γιατί έτσι προβλέπει το πρόγραμμα. Από εκεί και πέρα, θα σας μιλήσω συγκεκριμένα απαντώντας στις ερωτήσεις σας. Εμείς έχουμε προγραμματίσει 100 εκατομμύρια ευρώ από το ΕΣΠΑ και έχουμε εντάξει 500 εκατομμύρια ευρώ - μισό δισεκατομμύριο - στο Ταμείο Ανάκαμψης για την ενεργειακή αναβάθμιση και την ενεργειακή αξιοποίηση στις επιχειρήσεις, μικρές, πολύ μικρές και μεσαίες επιχειρήσεις. Άρα, αν θεωρήσουμε ότι είναι 600 εκατομμύρια ευρώ περίπου η δημόσια δαπάνη, καταλαβαίνετε ότι με τη μόχλευση περιμένουμε πάνω από 1 δισεκατομμύριο ευρώ τα επόμενα δύο, τρία χρόνια να αξιοποιηθούν ακριβώς για την ενεργειακή αναβάθμιση πολύ μικρών και μεσαίων μονάδων. Ποιες δαπάνες είναι επιλέξιμες; Πρώτον, ενεργειακή αναβάθμιση των κτηριακών υποδομών, δηλαδή το κέλυφος - έτσι; - ώστε να βελτιώσουμε τη θερμοδιαπερατότητα, συστήματα θέρμανσης - ψύξης, χρήση ανανεώσιμων πηγών ενέργειας για κάλυψη των ενεργειακών αναγκών. Θα στηρίξουμε και θα χρηματοδοτήσουμε ακόμα και συστήματα αποθήκευσης ενέργειας, πάρα πολύ σημαντικά. Σας είπα ότι στόχος μας είναι να καταστήσουμε κλιματικά ουδέτερα τα καταλύματα και τις ξενοδοχειακές μονάδες. Αυτό θα αυξήσει πάρα πολύ την προστιθέμενη αξία, θα μπορούν να προσφέρουν υπηρεσίες που δεν θα επηρεάζουν το κλίμα και το περιβάλλον και με αυτό τον τρόπο θα μπορούμε να ζητάμε να έχουμε μεγαλύτερης προστιθέμενης αξίας παρεχόμενες υπηρεσίες, άρα, μεγαλύτερο έσοδο τελικά και για τους ξενοδόχους και για τις τοπικές κοινωνίες και για την εθνική οικονομία. Επίσης, επιλέξιμες δαπάνες για εγκατάσταση έξυπνων συστημάτων διαχείρισης ενέργειας, διαχείρισης εξοικονόμησης νερού και διαχείρισης απορριμμάτων. Σας είπα ότι περισσότεροι τουρίστες, περισσότεροι επισκέπτες σημαίνει περισσότερες πηγές, περισσότερο νερό - θα πρέπει να τους ποτίσουμε - , ενώ παράγουν περισσότερα απορρίμματα τα οποία, άρα, θα πρέπει να διαχειριστούμε με έναν απόλυτα φιλοπεριβαλλοντικό τρόπο. Όλα αυτά τα προωθούμε και θα είναι επιλέξιμες δαπάνες μέσα από το πρόγραμμα. Επαναλαμβάνω ότι μέχρι τον Ιούνιο θα ανακοινώσουμε χρήση έξυπνων ηλεκτρικών οχημάτων και άλλες υποστηρικτικές δράσεις, όπως για παράδειγμα, περιβαλλοντικές μελέτες ή επιθεωρήσεις οι οποίες θα πρέπει να γίνουν για να μπορέσουν οι άνθρωποι να καταθέσουν τις παρεμβάσεις τους για να χρηματοδοτηθούν. Όσον αφορά στο ποιοι θα είναι δικαιούχοι, σας είπα ότι θέλουμε να απλώσουμε την οικονομική βάση και να αξιοποιήσουμε αυτά τα χρήματα στον τουριστικό κλάδο, γεγονός που σημαίνει ότι θέλουμε πολύ να μπορούν να είναι επιλέξιμοι σε αυτό το πρόγραμμα. Άρα, θα κατευθύνουμε χρήματα σε μικρές, πολύ μικρές και μεσαίες επιχειρήσεις, ώστε αυτά τα χρήματα να πιάσουν πραγματικά τόπο και με αυτό τον τρόπο να βοηθήσουμε όχι μόνο τους ίδιους, όχι μόνο τις ίδιες τις τουριστικές επιχειρήσεις, αλλά και όλους τους παρεπόμενους συνοδούς κλάδους που θα υποστηρίξουν και θα πραγματοποιήσουν αυτές τις κατασκευές. Αυτά είναι έργα στα οποία δουλεύει ένας μηχανικός, ενώ με αυτόν τον τρόπο δουλεύει και η οικοδομή. Άρα, αυτό το πρόγραμμα θα έχει πολλαπλά οφέλη για τις τοπικές κοινωνίες. Όσον αφορά στο πώς θα γίνει η επιλεξιμότητα, η επιλεξιμότητα φυσικά και θα έχει τα οικονομικά κριτήρια τα οποία γνωρίζετε, αλλά και όλα τα κριτήρια για να μπορεί να χρηματοδοτηθεί κάποιος από ευρωπαϊκά χρήματα. Άρα, οι επιχειρήσεις δεν θα πρέπει να είναι υπό πτώχευση ή υπό εκκαθάριση ή υπό αναγκαστική διαχείριση κ.λπ.. Επίσης, θα υπάρξουν φυσικά κριτήρια προτεραιοποίησης σε ό,τι αφορά την ενεργειακή αναβάθμιση. Υπάρχουν περιοχές όπου έχουμε εισαγάγει τον όρο της «βαθμοημέρας», δηλαδή πόσες ημέρες του χρόνου είναι πολύ ψυχρές ή πολύ θερμές και στις οποίες, άρα, ξοδεύουμε πολλή ενέργεια για να κλιματίζουμε ή να θερμαίνουμε αντίστοιχα τα κτήρια. Αυτό θα είναι ένα κριτήριο που και σ' αυτό το πρόγραμμα θα έχει σημαντική θέση, ώστε να μπορέσουμε να προχωρήσουμε στην προτεραιοποίηση. Επαναλαμβάνω, μιλάμε πια όχι για μία επιλογή του «όποιος πρόλαβε πρώτος, αυτός θα λάβει την υποστήριξη», αλλά θα υπάρχουν συγκεκριμένα κριτήρια αξιολόγησης στα οποία θα καταλήξουμε σε συνεργασία με το Τεχνικό Επιμελητήριο Ελλάδας, αλλά και μετά από συζήτηση με εσάς, γιατί αυτό θα βγει σε διαβούλευση, ώστε να έχουμε απόλυτα αντικειμενικά, δίκαια και σωστά κριτήρια, ώστε να πιάσουν τόπο τα χρήματα. Άρα, θα υπάρχει λίστα προτεραιότητας και επιλαχόντες και κάθε φορά που εμείς θα αναζητούμε και θα βρίσκουμε πηγές χρηματοδότησης, θα μπορούμε να εντάσσουμε τους επιλαχόντες ακριβώς σ' αυτό το πρόγραμμα και θα μπορούν να χρηματοδοτούνται. Έτσι, θα ξέρει ο καθένας πού είναι η σειρά του και πότε πρόκειται να μπορέσει να αξιοποιήσει ευρωπαϊκούς πόρους, για να αναβαθμίσει την επιχείρησή του και το κατάλυμά του. Σας ευχαριστώ.
Κι εμείς ευχαριστούμε, κύριε Υπουργέ. Η Διαρκής Επιτροπή Δημόσιας Διοίκησης, Δημόσιας Τάξης καταθέτει τις εκθέσεις της στα σχέδια νόμου του Υπουργείου Ψηφιακής Διακυβέρνησης: 1) «Κύρωση της Σύμβασης για την ίδρυση Ευρωπαϊκού Γραφείου Επικοινωνιών (ECO) [Χάγη, 23 Ιουνίου 1993], όπως τροποποιήθηκε στην Κοπεγχάγη στις 9 Απριλίου 2002 και στην Κοπεγχάγη στις 23 Νοεμβρίου 2011» και 2) «Κύρωση της Συμφωνίας Συνεργασίας μεταξύ της Ευρωπαϊκής Ένωσης και των κρατών μελών της αφενός και της Ελβετικής Συνομοσπονδίας αφετέρου, για τα Ευρωπαϊκά Προγράμματα Δορυφορικής Πλοήγησης» Και τώρα προχωράμε στην επόμενη, στην πρώτη με αριθμό 547/10-3-2021 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του ΣΥΡΙΖΑ - Προοδευτική Συμμαχία κ. Ευκλείδη Τσακαλώτου προς τον Υπουργό Επικρατείας, με θέμα: «Διαρροή προσωπικών δεδομένων πολιτών από εν ενεργεία Βουλευτή». Κύριε Τσακαλώτο, καλημέρα σας, έχετε δύο λεπτά για το ξεκίνημα.
Καλημέρα, κύριε Πρόεδρε, καλημέρα, κύριε Γεραπετρίτη. Νομίζω ότι τα γεγονότα, όπως και τα ερωτήματά μου είναι συγκεκριμένα και γι' αυτό θα ήθελα συγκεκριμένες απαντήσεις. Είδαμε όλοι τις σκηνές βίας στη Νέα Σμύρνη, είδαμε όλοι τον ξυλοδαρμό, είδαμε όλοι την προσπάθεια που έγινε την Κυριακή από δικούς σας ανθρώπους να έχουν μια επικοινωνιακή αντίδραση. Επίσης, την επόμενη μέρα είδαμε τον κ. Κυρανάκη στην τηλεόραση - έχω εδώ τη δήλωσή του με σβησμένο το όνομα του ανθρώπου που «έφαγε» το ξύλο - να λέει το όνομά του, τα πολιτικά του φρονήματα, αλλά και τις κινητοποιήσεις στις οποίες είχε συμμετάσχει στο παρελθόν. Αυτό μας ανησυχεί πάρα πολύ. Και ρωτώ πολύ πιο συγκεκριμένα τα εξής: Σε ποιον είναι γνωστές αυτές οι πληροφορίες, δηλαδή το όνομα, τα φρονήματα, η ένταξη, η δραστηριότητα; Υπάρχουν φάκελοι γι' αυτό; Ένα δεύτερο ερώτημα είναι το εξής: Πώς έφτασε στα χέρια του κ. Κυρανάκη που στην εκπομπή της κ. Τζίμα μας είπε ότι δεν τον ήξερε τον άνθρωπο; Δεν τον ήξερε τον άνθρωπο, αλλά τα είπε όλα αυτά που σας είπα! Τρίτον, πείτε μας αν παρανόμησε ο κ. Κυρανάκης. Έχω εδώ για τη διάθεσή σας και τον νόμο του ελληνικού κράτους για τα προσωπικά δεδομένα και της Ευρωπαϊκής Ένωσης σχετικά με το τι θεωρεί με τον όρο «προσωπικά δεδομένα». Νομίζω πως όλα αυτά εμπίπτουν σ' αυτό ακριβώς που είπε ο Κυρανάκης. Άρα, σας απευθύνουμε πολύ συγκεκριμένες ερωτήσεις. Εμείς μπορεί να διαφωνούμε για πάρα πολλά, όπως για την αστυνομική βία και για το ποιος την κατευθύνει, αλλά εδώ έχουμε συγκεκριμένα πράγματα. Πώς το ήξερε ο Κυρανάκης; Ποιος του το έδωσε; Έχει ποινικές ευθύνες γι' αυτό που έκανε;
Ευχαριστούμε, κύριε Τσακαλώτο. Θα απαντήσει ο Υπουργός Επικρατείας κ. Γεώργιος Γεραπετρίτης. Ορίστε, κύριε Γεραπετρίτη, έχετε τρία λεπτά στη διάθεσή σας.
Σας ευχαριστώ πολύ, κύριε Πρόεδρε. Βρίσκομαι εδώ για να απαντήσω στην ερώτηση του καθηγητή, του κ. Τσακαλώτου, από σεβασμό προς τον ίδιο πρωτίστως, διότι είναι ένα ζήτημα το οποίο δεν άπτεται της δικής μου αρμοδιότητας και είναι εκτός των ορίων του κοινοβουλευτικού ελέγχου. Δεν είναι της δικής μου αρμοδιότητας, διότι αντιλαμβάνεστε ότι τόσο το κομμάτι που αφορά στην προστασία του πολίτη είναι αρμοδιότητα του αρμόδιου Υπουργού, ο οποίος είναι παρακείμενος εδώ και θα απαντήσει στις ερωτήσεις για τα ζητήματα τα οποία θέσατε εσείς, όσο και το υποκείμενο ζήτημα της αστυνομικής βίας. Όσο για το ζήτημα της τήρησης προσωπικών δεδομένων, είναι ένα ζήτημα που αφορά στη δικαιοσύνη πρωτίστως και ιδίως στις ανεξάρτητες αρχές που εκ του Συντάγματος φέρουν την αρμοδιότητα να παρακολουθούν τα ζητήματα τήρησης προσωπικών δεδομένων και εκφεύγουν συνολικά της δικής μου αρμοδιότητας. Αν μου επιτρέπετε, όμως, κύριε καθηγητά, είναι και εκτός του εύρους του Κοινοβουλευτικού Ελέγχου. Βεβαίως και δεν μπορώ εγώ να απαντήσω για λογαριασμό Βουλευτού και δεν μπορώ να απαντήσω για λογαριασμό κόμματος. Στην ερώτησή σας αναφέρετε ότι ο Βουλευτής έπραξε και το κόμμα διεκίνησε. Ούτε το ένα ούτε το άλλο μπορεί να είναι αντικείμενο του Κοινοβουλευτικού Ελέγχου και όπως μπορείτε να φανταστείτε, απαντώντας στην τελευταία σας ερώτηση, δεν μπορώ εγώ να αποδώσω ποινική μομφή σε οποιονδήποτε Βουλευτή, όχι διότι το απαγορεύει το άρθρο 60 του Συντάγματος, αλλά πρωτίστως διότι δεν είμαι επιφορτισμένος για τον λόγο αυτό. Την απόδοση των κατηγοριών σε ένα κράτος δικαίου την πράττει το αρμόδιο δικαστήριο και η αρμόδια συνταγματική αρχή και όχι ο οποιοσδήποτε Βουλευτής. Παρά ταύτα, θα μου επιτρέψετε να απαντήσω, μία και βρίσκομαι εδώ ενώπιόν σας, για το ζήτημα το συγκεκριμένο. Τι συνέβη, λοιπόν, κατά το ιστορικό; Είχαμε το ίδιο βράδυ που συνέβη το γεγονός τη διακίνηση μίας πληροφορίας στη δημόσια σφαίρα. Τι ήταν αυτό; Η διακίνηση του βίντεο του ξυλοδαρμού που πράγματι ήταν μία σοκαριστική σκηνή και ήδη έχει επιληφθεί η δικαιοσύνη και η διοίκηση. Η διακίνηση αυτή από μόνη της καθιστά το γεγονός γνωστό στη δημόσια σφαίρα. Και απαντώ στο ερώτημά σας σχετικά με το ποιος γνώριζε. Όλοι γνώριζαν, κύριε καθηγητά, διότι από τη στιγμή που υπάρχουν χιλιάδες διανομές στον δημόσιο λόγο, στη δημόσια σφαίρα, ο οποιοσδήποτε μπορεί να το γνωρίζει. Άρα, υπό αυτήν την εκδοχή δεν μπορεί να λέει ο καθένας ότι βρισκόμαστε σε ένα καθεστώς ανωνυμίας. Άλλο είναι το ζήτημα ότι βγαίνουμε σήμερα και αναφέρουμε ότι ο οποιοσδήποτε κατηγορείται και άλλο το ζήτημα ότι υπήρξε διακίνηση προσώπου χωρίς κανένα απολύτως κάλυμμα. Κυκλοφόρησε το ίδιο το πρόσωπο. Προφανώς, ο καθένας θα μπορούσε να το γνωρίσει. Ας ξαναδούμε, όμως, αν θέλετε, το ζήτημα συνολικά της κυκλοφορίας των δεδομένων σε θέματα δημοσίου ενδιαφέροντος, διότι εδώ, κύριε καθηγητά, υπάρχει και ένα ζήτημα δημοσίου ενδιαφέροντος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ειπώθηκε ότι υπήρξαν χαρακτηριστικά του ανθρώπου τα οποία αναφέρθηκαν στον δημόσιο λόγο. Μα σε ένα ζήτημα στο οποίο υπάρχει δημόσιο ενδιαφέρον, προφανώς θα υπάρχει ένας δημόσιος διάλογος. Ήδη ειπώθηκε εκ μέρους μελών του κόμματός σας ότι επρόκειτο για ξυλοδαρμούς οικογενειαρχών. Για κανέναν δεν πρέπει να υπάρχει υπερβάλλουσα αστυνομική βία. Από την άλλη πλευρά, όταν υπάρχει δημόσιο ενδιαφέρον και διακινείται η πληροφορία ότι πρόκειται για πολίτες οι οποίοι ήρθαν στην πορεία όπως ήρθαν, προφανώς υπάρχει και ένα δικαίωμα πληροφόρησης του κοινού. Και για να κλείσω με την υπόθεση αυτή, κανένας φάκελος δεν τηρείται, καμμία απολύτως στοχοποίηση δεν υπάρχει, κανένα πολιτικό φρόνημα δεν αποτελεί κριτήριο για την άσκηση της κυβερνητικής πολιτικής και της δημόσιας διοίκησης. Και για να κλείσω, μιας και αναφέρομαι στα θεσμικά - και συγγνώμη για την υπέρβαση του χρόνου - να πω τι πράξαμε θεσμικά για την προστασία των προσωπικών δεδομένων. Με τον τέταρτο νόμο που ήρθε τον Αύγουστο του 2019, τον ν.4624/2019 η ελληνική Κυβέρνηση ενσωμάτωσε την οδηγία 680/2016 και ένα μέρος του κανονισμού 679/2016. Έχει ενδιαφέρον η ιστορία αυτή, κύριε καθηγητά. Γιατί; Διότι η οδηγία και ο κανονισμός ανατρέχουν στο 2016 και η προθεσμία για την ενσωμάτωση της οδηγίας είναι η 7η Μαΐου του 2018. Δεν ενσωματώθηκε για τρία χρόνια από τον ΣΥΡΙΖΑ. Ο κίνδυνος ήταν τεράστιος. Γιατί ήταν τεράστιος; Διότι στις 25 Ιουλίου του 2019 η χώρα παραπέμφθηκε στο Ευρωπαϊκό Δικαστήριο με επαπειλή κύρωσης 5.300 ευρώ για κάθε ημέρα παρανομίας -15 εκατομμύρια ευρώ πλήρωσε η Ισπανία γι' αυτήν την παραβίαση - και αμέσως, μέσα σε έναν μήνα από την ψήφο εμπιστοσύνης που έλαβε η Κυβέρνηση, έφερε τον νόμο και κυρίως προστάτευσε επιτέλους τα προσωπικά δεδομένα των πολιτών. Αν θέλετε να κάνουμε τη συζήτηση, πράγματι να την κάνουμε, αλλά όταν βρισκόμαστε σε έναν χώρο δημόσιας πληροφορίας που κινείται - θα μου επιτρέψετε να το πω αυτό - ανεξέλεγκτα η πληροφορία και για το πρόσωπο και για τα υποκείμενα χαρακτηριστικά του είναι πραγματικά δύσκολος ο έλεγχος αυτός. Ευχαριστώ πολύ, κύριε Πρόεδρε.
Και εμείς ευχαριστούμε, κύριε Υπουργέ. Κύριε Τσακαλώτο, έχει και εσείς τρία λεπτά στη διάθεσή σας.
Κύριε Γεραπετρίτη, κύριε καθηγητά, όπως λέμε στους φοιτητές μας όταν έχουν υποπέσει σε κάποιο παράπτωμα, έχουν καθυστερήσει μια εργασία, η δικαιολογία είναι πάντα κάτι χειρότερο από το αρχικό παράπτωμα. Πολύ φοβάμαι ότι και για εσάς αυτό ισχύει. Πρώτον, θα ξέρετε ότι είμαι προσεκτικός, ότι θα κοίταξα το ΦΕΚ σας και θα είδα την αρμοδιότητά σας, συντονισμού του επιτελικού κράτους. Και εδώ μιλάμε για τέτοια περίπτωση. Δεύτερον, αυτό που με ανησύχησε πιο πολύ από όλα στην απάντησή σας ήταν ότι επικαλεστήκατε το δημόσιο συμφέρον. Δηλαδή, είπατε ότι από τη μια μεριά υπήρχε ξυλοδαρμός και από την άλλη υπήρχε ένα μεγάλο ενδιαφέρον. Αλήθεια; Υπήρχε μεγάλο ενδιαφέρον να ξέρουμε ο άνθρωπος που έφαγε ξύλο αν είχε πάει σε δύο, τρεις, τέσσερις κινητοποιήσεις πριν, αν είχε αυτά τα πολιτικά φρονήματα ή είχε τα άλλα πολιτικά φρονήματα; Και για να πω έναν αγγλισμό, ήσασταν και φειδωλός με την αλήθεια. Δεν μας είπατε όλη την αλήθεια. Δεν έθεσα το θέμα στην πρώτη ερώτηση. Υπάρχει και το non paper της Νέας Δημοκρατίας που το πήραν όλα τα μέσα, που αναφέρει όλα αυτά τα στοιχεία, το όνομα, τα φρονήματα. Και ρωτάω πολύ συγκεκριμένα. Εκτός και αν μας πει ότι δεν υπάρχει αυτό το non paper. Είμαστε σε θέση να γνωρίζουμε ότι πήγε στους Βουλευτές σας. Άρα, ρωτάμε από πού έμαθε η Νέα Δημοκρατία, η Κυβέρνηση τα στοιχεία αυτού του ανθρώπου; Θα κάνετε κάτι γι' αυτό ως επιτελικό κράτος; Ο κ. Χρυσοχοΐδης στην υπόθεση του ανθρώπου που κατηγορείται για την επίθεση εναντίον του αστυνομικού έχει κάνει μια έρευνα λέει - έχω ένα κείμενο από το Υπουργείο Προστασίας του Πολίτη - για το πώς βγήκαν τα δικά του προσωπικά στοιχεία. Ρωτώ αν θα γίνει και εδώ έρευνα, για να μάθουμε ποιος έδωσε τα στοιχεία στη Νέα Δημοκρατία εάν τα έδωσε και αν δεν τα έδωσε στη Νέα Δημοκρατία ποιος τα έδωσε στον κ. Κυρανάκη. Είναι πολύ σοβαρά αυτά τα ζητήματα. Είπατε ότι δεν υπάρχουν φάκελοι, αλλά αυτά τα στοιχεία τα ξέρει όλη η Ελλάδα. Κάπως έγινε, κάποιος τα έδωσε, κάποιος τα πήρε. Κάποιος πρέπει να έχει κάποια ευθύνη. Κύριε Γεραπετρίτη, επειδή μιλώ σε εσάς, πρέπει να σας πω ότι φοβάμαι για την «ορμπανοποίηση» της δικής μας κοινωνίας και της δημοκρατίας. Ότι πήγε η εκπαίδευση των φυλακισμένων στο Υπουργείο Προστασίας του Πολίτη είναι ένα στοιχείο «ορμπανοποίησης». Ότι πήγε το σωφρονιστικό σύστημα στο Υπουργείο Προστασίας του Πολίτη είναι «ορμπανοποίηση». Ότι όταν γίνεται επίθεση από την αστυνομία, υπάρχουν οι Βουλευτές σας που το δικαιολογούν και λένε ότι ο ΣΥΡΙΖΑ φταίει ή το ΚΚΕ φταίει ή το ΜέΡΑ25 φταίει, είναι στοιχείο «ορμπανοποίησης» και το λέω σε εσάς, γιατί ξέρω ότι υπάρχουν και στη Νέα Δημοκρατία άνθρωποι που ανησυχούν για την πορεία της δημοκρατίας σε αυτή τη χώρα. Ένας τρόπος να αντιστραφεί αυτό είναι να συζητάμε σοβαρά, όταν γίνονται αυτά τα πράγματα. Η «ορμπανοποίηση» δεν θα γίνει σε μια στιγμή. Θα γίνει με μικρά βηματάκια προς τον αυταρχισμό και την καταστολή. Έτσι γίνεται. Δεν θα γίνει με ένα μπαμ. Θα γίνει με πολλά μικρά στοιχεία. Άρα, ένας τρόπος να δείξετε ότι υπάρχει ένα κομμάτι της Κυβέρνησης που ανησυχεί για την πορεία είναι να έχουμε συγκεκριμένες απαντήσεις. Συγγνώμη που το λέω, αλλά δεν δώσατε συγκεκριμένες απαντήσεις. Χρειάζεται ο ελληνικός λαός να γνωρίζει πώς ήξερε ο Βουλευτής ποιος κρατάει αυτά τα στοιχεία, σε ποιον δίνει αυτά τα στοιχεία και πού θα ζητηθούν οι ευθύνες. Έχετε μια ευκαιρία να τραβήξετε μια γραμμή και να πείτε: «Μέχρι εδώ! Δεν θα επιστρέψουμε στην εποχή των φακελωμάτων και στην εποχή που έβγαιναν έξω αυτά, για να στοχοποιήσουν κόσμο.». Διότι, αλλιώς, θα μείνουμε με την απορία είτε ότι ο συγκεκριμένος άνθρωπος έφαγε ξύλο γιατί δεν είχε τα σωστά φρονήματα ή ότι με ατυχία έφαγε ξύλο, αλλά δεν πειράζει, γιατί έχει αυτά τα συγκεκριμένα φρονήματα. Νομίζω ότι πρέπει να δώσετε πιο συγκεκριμένες απαντήσεις. Σας ευχαριστώ πολύ.
Ευχαριστούμε πολύ, κύριε Τσακαλώτο. Κύριε Γεραπετρίτη, έχετε και εσείς τρία λεπτά. Αν θέλετε, μπορείτε να έλθετε στο Βήμα.
Κύριε Πρόεδρε, θα ανεχτώ τη μάσκα, επειδή μου είναι βαρύ να πηγαίνω στο Βήμα για τον κοινοβουλευτικό έλεγχο. Σας ευχαριστώ πολύ, κύριε καθηγητά. Θέλω να επισημάνω, κατ' αρχάς, για την αποκατάσταση των πραγμάτων τρία ζητήματα. Το πρώτο είναι ότι δεν μιλήσατε για «δημοσίου συμφέροντος». Μιλήσατε για «δημοσίου ενδιαφέροντος». Όταν, λοιπόν, υπάρχει δημόσιο ενδιαφέρον για ένα ζήτημα, σύμφωνα με την πάγια νομολογία του Ευρωπαϊκού Δικαστηρίου Δικαιωμάτων του Ανθρώπου, υπάρχει μεγαλύτερη ανοχή στην κίνηση της πληροφορίας. Αυτή είναι η πραγματικότητα και είναι μια πάγια παραδοχή, διότι, όταν υπάρχει στάθμιση σε ό,τι αφορά δικαιώματα, εκεί θα πρέπει να ζυγίζουμε τα πράγματα αναλόγως την περίσταση. Όταν, λοιπόν, έχουμε ένα ζήτημα δημοσίου ενδιαφέροντος, τόσο περισσότερο δικαιολογείται να υπάρχει κίνηση πληροφορίας, ακόμα και στα όρια. Το δεύτερο ζήτημα που αναφέρατε είναι η αρμοδιότητα. Σας ευχαριστώ που με τιμήσατε με την ερώτηση, αλλά εξακολουθώ να μη θεωρώ ότι είμαι αρμόδιος. Το επιτελικό κράτος έχει να κάνει με την οργάνωση και τη δομή, τον συντονισμό και όχι με τις μεμονωμένες αρμοδιότητες κυβερνητικού έργου. Εδώ έχουμε ζητήματα που ανάγονται στον κοινοβουλευτισμό, την κοινοβουλευτική δεοντολογία, αν θέλετε. Στο κομμάτι που έχει να κάνει με τη λειτουργία κομμάτων, αυτό αναφέρεται στην ερώτησή σας και όχι στη λειτουργία συντονισμού και παρακολούθησης κυβερνητικού έργου. Διαφορετικά, θα βρισκόμουν κάθε μέρα στον κοινοβουλευτικό έλεγχο να απαντώ σε όλες τις ερωτήσεις, κάτι που δεν θα με ενοχλούσε υπερβολικά, αλλά θα με εξόντωνε, γιατί είμαστε και σε κάποια ηλικία. Για το τρίτο, ως προς το θέμα του «ορμπανισμού», με κάθε σεβασμό, κύριε καθηγητά, δεν μπορώ να δεχτώ ότι βρισκόμαστε σε αυτό το επίπεδο. Θεωρώ ότι κάποια στιγμή θα πρέπει να αποκαθιστούμε τις λέξεις στη σωστή τους έννοια. Δεν πρέπει - και το λέω με κάθε σεβασμό - να χρησιμοποιούμε λέξεις οι οποίες είναι σύμβολα ή σημειολογικά φορτισμένες, για να τους αποδίδουμε μια έννοια η οποία δεν αντιστοιχεί στα πραγματικά. Δεν πρέπει να χρησιμοποιούμε λέξεις, όπως «χούντα», δεν πρέπει να χρησιμοποιούμε λέξεις, όπως «παιδεραστές». Δεν μιλώ για εσάς, προφανώς. Δεν πρέπει εύκολα να χρησιμοποιούμε λέξεις, όπως «φασισμός». To «ορμπανισμός» καλό θα ήταν να το αποφεύγουμε. Δεν έχει δώσει τέτοια δείγματα γραφής σε καμμία περίπτωση η Κυβέρνηση αυτή. Να σας πω ότι δεν υπάρχουν φάκελοι. Θα το ξεκαθαρίσω μία και καλή. Η πληροφορία κυκλοφόρησε στον δημόσιο χώρο. Ήταν γνωστό τοις πάσι και υπό αυτήν την εκδοχή ήρθε ο κ. Κυρανάκης και είπε ό,τι είπε. Θέλω, όμως, να σας πω και κάτι άλλο τελευταίο με όλο τον σεβασμό, κύριε καθηγητά.
Πώς το έμαθε, κύριε Γεραπετρίτη;
Θέλετε να απαντήσει ο Υπουργός Επικρατείας στο πώς ο ίδιος ο κ. Κυρανάκης το γνώριζε; Κύριε καθηγητά, το ίδιο βράδυ το γνώριζαν χιλιάδες άνθρωποι, οι οποίοι γνωρίζουν το ζήτημα αυτό.
Τουλάχιστον να δείχνετε ανησυχία. Εσείς ανησυχείτε;
Εγώ πάντοτε ανησυχώ, ξέρετε. Και ανησυχώ και για τη διάδοση που έχουν στη δημοκρατία τα κοινωνικά δίκτυα, για την ανεξέλεγκτη ροή της πληροφορίας. Ξέρετε κάτι; Στην ίδια υπόθεση αυτή, το ίδιο βράδυ στις 22.00΄ κυκλοφόρησε στο διαδίκτυο από ιδιωτικά κοινωνικά δίκτυα αντίγραφο της έκθεσης - κατάθεσης του κατηγορουμένου. Το θύμα έδωσε το ίδιο βράδυ μια κατάθεση και κυκλοφόρησε η κατάθεση αυτή, αυτούσια, πλην του ονόματος του θύματος. Κακώς κυκλοφόρησε παντάπασιν. Όμως, είχε σβηστεί το όνομα του θύματος. Ξέρετε τι δεν είχε σβηστεί; Δεν είχε σβηστεί το όνομα του θύτη αστυνομικού. Το επέκεινα ξέρετε ποιο ήταν; Ότι υπήρξε μία βίαιη διαπόμπευση στα κοινωνικά δίκτυα, η οποία έφτασε στα όρια της απόλυτης λεκτικής βίας και απειλής και μάλιστα - και εκεί ανησυχώ, κύριε καθηγητά - για έναν αστυνομικό που είχε την ατυχία να έχει το ίδιο όνομα και το ίδιο επίθετο με τον συγκεκριμένο αστυνομικό. Και για εβδομάδες υφίσταται μία τρομακτική βία και απειλή κατά της ζωής, επειδή κυκλοφόρησαν αυτά τα οποία κυκλοφόρησαν. Καταλαβαίνουμε όλοι ότι πρέπει ίσως να ξαναδούμε το ζήτημα της κίνησης της δημόσιας πληροφορίας σε μια δημόσια σφαίρα που είναι ανεξέλεγκτη. Και είναι ανεξέλεγκτη διότι τα μέσα της τεχνολογίας επιτρέπουν πλέον την άκριτη ροή πληροφορίας και την άκριτη έκθεση προσωπικών δεδομένων. Είναι μια πολύ δύσκολη στάθμιση, που θα καταστεί ολοένα και δυσκολότερη. Αλλά επαναλαμβάνω και κλείνω με αυτό - με συγχωρείτε, κύριε Πρόεδρε - όταν έχεις μέσα σε δευτερόλεπτα από ένα γεγονός την κυκλοφορία οπτικοακουστικού υλικού χωρίς καμμία απολύτως κάλυψη προσώπου, χαρακτηριστικού, είναι προφανές ότι ένας ευρύς κύκλος προσώπων είναι σε θέση να γνωρίζει. Αυτό είναι ένα ζήτημα το οποίο δύσκολα μπορεί να ανασχεθεί. Ευχαριστώ πολύ, κύριε Πρόεδρε.
Ευχαριστούμε πολύ. Ευχαριστώ πολύ και τους δύο. Καλή συνέχεια και στους δύο. Ήμουν λίγο χαλαρός, γιατί το θέμα ήταν σοβαρό. Η επόμενη ερώτηση είναι σχεδόν ίδια. Γι' αυτό, κύριε Παφίλη - παρακαλώ στο ίδιο επίπεδο, επειδή είστε λίγο εκρηκτικός - θα σας δώσω χρόνο, γιατί και αυτό είναι σοβαρό θέμα. Συνεχίζουμε, λοιπόν, με την τρίτη, με αριθμό 543/8.3.2021, επίκαιρη ερώτηση του πρώτου κύκλου του Βουλευτή Β1΄ Βόρειου Τομέα Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Προστασίας του Πολίτη, με θέμα: «Την κλιμάκωση της κρατικής τρομοκρατίας και καταστολής με αφορμή τα απαράδεκτα γεγονότα αστυνομικής βίας σε βάρος κατοίκων της Νέας Σμύρνης». Κύριε Παφίλη, καλημέρα σας. Έχετε δύο λεπτά στη διάθεσή σας.
Ευχαριστώ, κύριε Πρόεδρε. [[Στο σημείο αυτό ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ασφαλώς οι επίκαιρες ερωτήσεις πρέπει να είναι επίκαιρες και όχι να συζητιούνται δώδεκα μέρες μετά. Το προσπερνώ τώρα, γιατί δεν είναι δικό μας θέμα, σημειώνοντας ότι ο Πρωθυπουργός επέλεξε να απαντήσει στον κ. Τσίπρα και στον ΣΥΡΙΖΑ, αποκλείοντας τους άλλους πολιτικούς Αρχηγούς και αποφεύγοντας να γενικεύσει τη συζήτηση. Το αντιλαμβανόμαστε πλήρως. Είναι εύκολος αντίπαλος και κυρίως είναι βολική αυτή η κόντρα για να αναστηλώνεται ο δικομματισμός. Είναι παλιά τακτική. Η δική μας ερώτηση αφορά στην απογείωση της αστυνομικής βίας και του αυταρχισμού με καταγεγραμμένες σκηνές βαρβαρότητας, ξυλοδαρμούς, προσαγωγές στο σωρό, πολλές εκφράσεις και πράξεις «απείρου κάλλους», κυρίως από ορισμένους αστυνομικούς της ΔΙΑΣ και των ΜΑΤ. Αυτά δεν αποτελούν κατά τη γνώμη μας υπερβάλλοντα ζήλο ή εξαιρέσεις από κάποιους. Υπάρχουν και τέτοιοι μέσα στην αστυνομία οι οποίοι παραμένουν, παρ' ότι τους γνωρίζετε. Είναι κυβερνητική κατεύθυνση η οποία υλοποιείται με σχέδιο και πρόγραμμα. Έχει τρεις στόχους. Πρώτον, να φορτώσει στον λαό τις εγκληματικές ευθύνες της Κυβέρνησης για τη διαχείριση της πανδημίας και ιδιαίτερα στη νεολαία που δικαιολογημένα διαμαρτύρεται γι' αυτά που δεν έκανε η Κυβέρνηση, σύμφωνα με τις υποδείξεις που έκαναν τα σωματεία των υγειονομικών, τα σωματεία των εργαζομένων και άλλοι μαζικοί φορείς. Δεύτερον, με αυτή την αστυνομική τρομοκρατία να φιμώσει τον λαό που διαμαρτύρεται γιατί η Κυβέρνηση, κύριε Χρυσοχοΐδη και κύριε Γεραπετρίτη που είστε εδώ, έβαλε σε lockdown τον λαό και τον τσάκισε στα νομοσχέδια. Ξέφυγε από κάθε όριο. Πέρασε νομοσχέδια βαρβαρότητας, νομοσχέδια που χτυπάνε το λαό και την ίδια στιγμή τον καλεί να μην διαμαρτύρεται. Προσπαθεί «να του βουλώσει το στόμα» όταν τσακίζεται η ζωή του σε πάρα πολλούς τομείς. Να σας πούμε και κάτι ακόμα εδώ. Οι χιλιάδες νέοι και νέες που βγήκαν στους δρόμους δεν βγήκαν για να βάλουν φωτιές, δεν βγήκαν για να κάνουν καταστροφές, όπως είπε ο Πρωθυπουργός. Αυτά τα κάνουν συγκεκριμένες ομάδες. Αυτά τα έκαναν και οι χουλιγκάνοι. Η αστυνομία έχει αλλού το μέτωπο και όχι εκεί. Δεν μπορούσε να τους ελέγξει όταν έμαθε ότι ομάδες ξεκίνησαν για τη Νέα Σμύρνη. Ούτε βέβαια ισχύει το γραφικό που λέτε - και το λέτε σκόπιμα, βέβαια - ότι κατέβηκε η νεολαία επειδή τους είπε η νεολαία του ΣΥΡΙΖΑ. Η νεολαία του ΣΥΡΙΖΑ έχει εξελιχθεί στο σύγχρονο τέρας του Λοχ Νες: Όλοι ακούν ότι υπάρχει και κανείς δεν το έχει δει. Τρεις και ο κούκος είναι. Σταματήστε να παίζετε αυτό το παιχνίδι. Τρίτον, οι εικόνες που ζούμε και μάλιστα ήρθαν πάνω στην ώρα, είναι εικόνες από το μέλλον. Γιατί γνωρίζει και η Κυβέρνηση και τα επιτελεία και η Ευρωπαϊκή Ένωση ότι η βάρβαρη αυτή πολιτική θα πυροδοτήσει λαϊκές αντιδράσεις και ιδιαίτερα στη νεολαία. Γι' αυτό και επιτίθεται σ' αυτούς. Δεν είναι επιστροφή στη δεκαετία του 1960, ούτε ακροδεξιός βραχίονας, που λέει ο ΣΥΡΙΖΑ για να καλύψει και τις δικές του ευθύνες σ' αυτόν τον τομέα. Ούτε είναι ανεκπαίδευτοι οι αστυνομικοί. Βεβαίως, υπάρχουν και τέτοια στοιχεία. Είναι η πολιτική της Ευρωπαϊκής Ένωσης η οποία περιγράφεται στη Λευκή Βίβλο που μας μοιράσατε και μας παρουσιάσατε χθες, η οποία είναι μαύρη, κατάμαυρη, όπως όλες όσες έχει ζήσει ο λαός. Μαύρη είναι. Να το πάρει και η κάμερα για να ξέρει ο κόσμος τι τον περιμένει. Διαμαρτύρεται, δυναμώνει η αμφισβήτηση νιώθει το σύστημα την καυτή ανάσα της αγωνίας και της διαμαρτυρίας των λαών και προσπαθεί να την εμποδίσει, έστω κι αν είναι σε εμβρυακή μορφή. Τα καταγράφει ακριβώς πάλι η «μαύρη βίβλος» για την αστυνομία του 21ου αιώνα. Διαμαρτύρεται, αλήθεια, που σήμερα πεθαίνει ο κόσμος και θησαυρίζουν οι φαρμακοβιομηχανίες, οι πολυεθνικές, ο ιδιωτικός τομέας. Τα βλέπει και τα νιώθει καθημερινά. Σας ρωτάμε, λοιπόν, τώρα κύριε Χρυσοχοΐδη, η ομάδα δράσης ή και τα ΜΑΤ, που λυσσαλέα επιτίθενται στον κόσμο, κόβουν πρόστιμα, ξυλοφορτώνουν κ.λπ., πόσους ελέγχους έχουν κάνει σε βιομηχανίες, σε χώρους δουλειάς, που σύμφωνα με μελέτες θεωρούνται υγειονομική βόμβα και είναι ο πρώτος παράγοντας διάδοσης; Είναι εκατόν ογδόντα στα σούπερ μάρκετ μόνο. Δεν θέλω να πω βιομηχανίες, γιατί θα παραλείψω κάποια και δεν είναι σωστό. Πόσα πρόστιμα δώσατε; Τι κάνατε για τους επιχειρηματίες; Πόσους ελέγχους κάνατε εκεί; Εκεί δεν περνάει. Περνάει μόνο το ξυλοφόρτωμα του κόσμου. Πόσα πρόστιμα; Τι έκαναν στο μετρό; Και η Κυβέρνηση γενικότερα τι έκανε στο δεύτερο, που είναι τα μέσα μαζικής μεταφοράς; Τίποτα. Κανένα μέτρο δεν πήραν. Οι εικόνες, λοιπόν, και τα βίντεο που είδαμε έχουν ξεσηκώσει ακόμα και συνδικαλιστικές οργανώσεις των ίδιων των αστυνομικών. Είναι και λογικό. Διαμαρτύρονται, αρνούνται να συνεχίσουν να είναι το ρόπαλο του κράτους στις πλάτες των εργαζομένων, εκτός από κάτι φασιστοειδή - που τα ξέρετε, τα έχετε μέσα και μετά αναρωτιέστε τι γίνεται - όπως ο πρόεδρος της Λάρισας που βγήκε και είπε «τι έγινε; Ρίξαμε και μερικές μπάτσες με ένα σιδερένιο κλομπ». Αυτοί θα τιμωρηθούν; Τέλος, έχετε αυταπάτες. Και έχετε αυταπάτες γιατί δεν πρόκειται να σταματήσει η ταξική πάλη, ούτε πρόκειται να σταματήσουν οι αγώνες ούτε πρόκειται οι εργαζόμενοι και τα λαϊκά στρώματα να δεχτούν τη σύγχρονη σκλαβιά που επιβάλλετε με τους νόμους και που επιβάλλει το ίδιο το καπιταλιστικό σύστημα. Θα ξεσηκωθούν αργά η γρήγορα και εμείς θα είμαστε μαζί τους, πάντα. Το αποδείξαμε με τη στάση μας, όταν όλοι οι άλλοι δεν μίλαγαν καθόλου. Με υγειονομικά μέτρα, αυστηρά οργανωμένοι, πειθαρχημένη απειθαρχία παντού, σας έβαλαν τα γυαλιά όταν μας αμολήσατε σε χίλιους πεντακόσιους διαδηλωτές στο Πολυτεχνείο πέντε χιλιάδες αστυνομικούς που δεν φορούσε κανένας τους μάσκα και ευτυχώς, μάλλον τη γλιτώσαμε από τύχη τότε.
Ολοκληρώστε, παρακαλώ.
Ολοκληρώνω. Τι λέμε λοιπόν, εμείς; Όσο η κατεύθυνση της αστυνομίας δεν αλλάζει και προσανατολίζεται στο χτύπημα του λαϊκού κινήματος και όχι αποκλειστικά και μόνο στο χτύπημα του εγκλήματος έτσι θα πηγαίνει. Σας ζητάμε τώρα: Πρώτον, διαλύστε την ομάδα δράση. Έχει ξεσηκωθεί όλη η Ελλάδα. Δεν το καταλαβαίνετε; Άδικο έχουν όλοι; Έχετε συναίσθηση τι συμβαίνει; Δεκαπεντάχρονα παιδιά με ψηλά τα χέρια, με ένα κινητό πάνω τους, στον τοίχο για να τους ελέγξουν; Βρίσιμο σε κοπέλες; Είδατε το τι ακούστηκε. Έτσι διαπαιδαγωγείτε την αστυνομία; Δεύτερον, τα ΜΑΤ, ένα στρατιωτικό σώμα. Τι χρειάζονται; Χτυπάνε το οργανωμένο έγκλημα ή τις λαϊκές εκδηλώσεις; Τρίτον, η πανεπιστημιακή αστυνομία. Σας καλούμε - ματαίως - να το ξανασκεφτείτε, να την ακυρώσετε. Θα πετύχετε το αντίθετο. Δεν πρόκειται το φοιτητικό κίνημα να υποταχθεί με αστυνομικές μεθόδους. Θα τα λύσει τα προβλήματα του. Ευχαριστώ, κύριε Πρόεδρε.
Ευχαριστώ κι εγώ. Δεν με ακούσατε όμως. Θα απαντήσει ο Υπουργός Προστασίας του Πολίτη κ. Μιχάλης Χρυσοχοΐδης. Κύριε Χρυσοχοΐδη, έχετε τρία λεπτά, τα οποία βέβαια δεν είναι αρκετά, για να απαντήσετε στον κ. Παφίλη.
Ευχαριστώ, κύριε Πρόεδρε. Κύριε Παφίλη, επιτρέψτε μου έναν προσωπικό τόνο, με πολλή αγάπη και πολλή συμπάθεια. Αν αυτό το ζοφερό κλίμα, το αντιδημοκρατικό περιβάλλον που περιγράψατε, υπήρχε κιόλας, πραγματικά εγώ δεν θα ήμουν Υπουργός και πιθανότατα θα διαδηλώναμε και οι δύο μαζί στους δρόμους. Επιτρέψτε μου - επαναλαμβάνω - τον προσωπικό τόνο. Εσείς είστε παλιός αγωνιστής. Ξέρετε τι σημαίνει αστυνομοκρατία. Ζήσατε και ένα μέρος της χούντας. Άρα ο λόγος σας και οι παραστάσεις σας πιστεύω ότι πρέπει να έχουν ένα μέτρο και σύγκριση. Ας πάρουμε, λοιπόν, το επιχείρημά σας από την αρχή. Τα γεγονότα της Νέας Σμύρνης λέτε ότι είναι ένας ακόμα κρίκος στην αλυσίδα της κλιμακούμενης κρατικής καταστολής. Κρατική καταστολή; Έτσι γίνεται η κρατική καταστολή; Με ομάδες με μπλοκάκια που κόβουν πρόστιμα COVID; Γιατί αυτό έγινε. Έτσι ξεκίνησε η Νέα Σμύρνη. Η άσκοπη βία που ασκήθηκε, με ό,τι προηγήθηκε, είναι προφανές ότι είναι απολύτως καταδικαστέα, δεν είναι ανεκτή. Ζητήσαμε συγγνώμη διά στόματος του Πρωθυπουργού, ζητώ κι εγώ συγγνώμη από όποιον έχει υποστεί οποιαδήποτε αυθαιρεσία. Ο στόχος μας με τις νομοθετικές και θεσμικές παρεμβάσεις που κάνουμε όλο αυτό το χρονικό διάστημα είναι να περιορίσουμε το φαινόμενο στο ελάχιστο και να αναδείξουμε όλα τα ζητήματα αστυνομικής αυθαιρεσίας και βίας, ώστε να αποδοθούν ευθύνες εκεί που πρέπει, με τρόπο απόλυτα αντικειμενικό και γρήγορα. Δεν το υποτιμώ ως γεγονός, λοιπόν, αυτό που έγινε στη Νέα Σμύρνη. Δεν λέω ότι είναι το μοναδικό. Όσο υπάρχει εξουσία θα υπάρχει πάντα και κίνδυνος και γεγονότα κατάχρησης. Το ζήτημα είναι η έκταση, η συχνότητα, η τάση, αν δηλαδή αυξάνουν συνεχώς ή όχι, τι μέτρα παίρνουμε και αν ομόθυμα, χωρίς αστερίσκους, τα καταδικάζουμε. Με την έννοια αυτή νομίζω ότι συμφωνήσαμε, ότι τα καταδικάζουμε και ότι όλο το πολιτικό σύστημα συμφωνεί. Κύριε Παφίλη, κυρίες και κύριοι Βουλευτές, δώδεκα εκατομμύρια ελέγχους για την πανδημία έχει κάνει η αστυνομία σε έναν χρόνο, σε δώδεκα μήνες. Πόσα επεισόδια έγιναν; Έγιναν δέκα, δεκαπέντε, είκοσι, πενήντα, εκατό; Εγώ λέω ότι έγιναν εκατό στα δώδεκα εκατομμύρια. Μοιάζει με καταστολή, κλιμακούμενη κιόλας; Ας σεβαστούμε τις λέξεις πραγματικά. Και θέλω να σας ενημερώσω επίσης, επειδή αναφερθήκατε προηγουμένως στους εργασιακούς χώρους, ότι Γενάρη και Φλεβάρη έχουμε εβδομήντα δύο χιλιάδες ελέγχους σε εργασιακούς χώρους. Ούτε η αστυνομία είχε ξαναζήσει τέτοια πανδημία. Κανείς μας δεν ήξερε τι είναι η πανδημία. Γιατί μαυρίζουμε την εικόνα μας; Καλά συνεργαστήκαμε, καλά τα καταφέραμε και ας αυξάνει τώρα πια η κόπωση από το κλείσιμο και ας αυξάνει η κούραση και από τους αστυνομικούς, που από τον Μάρτιο πέρυσι δεν έχουν πάρει ανάσα. Το ξαναλέω, το γεγονός της Νέας Σμύρνης είναι αποκρουστικό, αλλά αδικούμε τους εαυτούς μας και την κοινή λογική αν λέμε ότι είναι κανόνας, γιατί κλιμακούμενη κρατική καταστολή θα είχαμε αν ήταν κανόνας. Είναι εξαίρεση και μάλιστα ποσοτικά - όχι ποιοτικά - ασήμαντη. Επαναλαμβάνω όχι ποιοτικά. Λέτε στη συνέχεια στην ερώτηση σας ότι είναι προκλητική η ανακοίνωση της ΕΛ.ΑΣ. και ότι προσπαθεί να κάνει το άσπρο μαύρο. Συγγνώμη. Η αστυνομία λέει μόνο γεγονότα, τίποτα άλλο. Δεν κάνει κρίσεις, δεν κάνει αξιολογήσεις, δεν είπε τίποτα ψεύτικο. Επιθέσεις δέχτηκαν δυνάμεις, ΕΔΕ γίνεται για όλα αυτά υπό την εποπτεία, μετά από δική μας νομοθετική πρωτοβουλία, μετά από δική μας θεσμική κατοχύρωση του Συνηγόρου του Πολίτη, ο οποίος σε λίγο θα αποκτήσει, όπως ξέρετε, και βοηθό, που θα ασχολείται αποκλειστικά και μόνο με την αστυνομική αυθαιρεσία και με τον μηχανισμό παρακολούθησης της αστυνομικής αυθαιρεσίας διαχρονικά. Δεν αλλάζουν την άσκοπη βία, δεν μπαίνουν στη ζυγαριά από την άλλη μεριά. Και δεν είναι δικαιολογίες θέλω να σας πω, είναι γεγονότα και ας τα κρίνει ο καθένας. Τώρα, σε ποια «απογείωση» της αστυνομικής βίας αναφέρεστε, που χρεώνετε μάλιστα αυτή τη βία και στην Κυβέρνηση; Είναι «απογείωση» βίας ότι σε όλη την Ελλάδα σε πενήντα μέρες, κύριε Παφίλη, έγιναν εξακόσιες τριάντα δύο συναθροίσεις και είκοσι πέντε μόνο είχαν επεισόδια; Αλήθεια, το ισχυρίζεστε αυτό; Από τις εξακόσιες τριάντα δύο σε είκοσι πέντε μόνο έγιναν επεισόδια. Εδώ έχουμε κλιμακούμενη βία; Οι εκατόν ογδόντα εννέα έγιναν στην Αθήνα. Μόνο σε δεκαεννέα περιπτώσεις έκλεισαν οι δρόμοι και μόνο σε δεκατέσσερις είχαμε επεισόδια. Δεν σας πετάω αριθμούς στο κεφάλι για να εξωραΐσω πραγματικότητες. Απλά, ψύχραιμα βάζω την κουβέντα στις πραγματικές διαστάσεις. Και κάτι ακόμα, κύριε Παφίλη. Εσείς, το ΚΚΕ εννοώ, ξέρετε και να διαμαρτύρεστε και να διαφυλάσσετε τις εκδηλώσεις σας.
Και να τρώμε ξύλο.
Όταν όμως μιλάμε γενικά γνωρίζετε πολύ καλά πως δεν είστε μόνοι. Τα γεγονότα στη Νέα Σμύρνη δύο μέρες μετά την Κυριακή ένωσαν το λούμπεν των γηπέδων, όπως σωστά είπατε, και βίαιες μειοψηφίες σε αδιανόητες ενέργειες με πεντακόσιες και παραπάνω μολότοφ. Καταστολή είναι και αυτό με εννέα τραυματισμένους αστυνομικούς, κανέναν διαδηλωτή; Αναρωτιέμαι ποιος ασκεί βία τελικά. Στη Νέα Σμύρνη συμμετείχατε και εσείς στην πορεία και όταν απρόσκοπτα ολοκληρώσατε τη διαμαρτυρία σας αποχωρήσατε. Ποιος σας κατέστειλε; Ποιος χάλασε την εικόνα της δικής σας διαμαρτυρίας; Σας απευθύνω όλα αυτά τα ερωτήματα, αντικρούοντας - επαναλαμβάνω - με συμπάθεια και με έναν προσωπικό τόνο τα επιχειρήματά σας, γιατί θέλω να πάμε τη συζήτηση ένα βήμα παραπέρα. Ποιος κερδίζει με λόγια αστήρικτα περί οργίου καταστολής, περί χούντας, περί δεκαετίας του '50; Ποιος κερδίζει; Το λούμπεν και οι βίαιες μειοψηφίες, κανένας άλλος. Και τα εκμεταλλεύονται όποια πολιτικά κόμματα δεν έχουν θέσεις, δεν έχουν ραχοκοκαλιά και δύναμη να πουν καθαρά τι πιστεύουν και γιατί. Δεν είναι η περίπτωσή σας αυτή, θέλω να το πω με σαφήνεια, αλλά μιλάτε τη γλώσσα τους ορισμένες φορές, ειλικρινώς. Ολοκληρώνω, κύριε Παφίλη. Δεν έχουμε να κάνουμε ούτε με λαϊκό κίνημα ούτε με εξεγερμένη νεολαία ούτε με αγανακτισμένους από την καταστολή πολίτες. Οι μισές διαδηλώσεις, κύριε Παφίλη, ήταν για τον Κουφοντίνα, όπως ξέρετε, στις οποίες δεν συμμετείχατε εσείς. Και μέχρι στιγμής στα πανεπιστήμια κάνουν καταλήψεις κάποια ακραία στοιχεία όπου οι μισοί και πλέον δεν είναι φοιτητές. Έχουμε να κάνουμε με μια κουρασμένη κλεισμένη κοινωνία, έκπληκτη, φοβισμένη, με αγωνίες ζωής, με οικονομικά προβλήματα, με μέλλον που πολλές φορές δεν φαίνεται καθαρό στην Ελλάδα, όπως και σε όλη την Ευρώπη και σε όλο τον πλανήτη. Αντί, λοιπόν, να ψάχνουμε για κομματικές νίκες μπροστά σε αυτή τη δύσκολη συνθήκη και κατηγορίες που δεν αντέχουν, ας δούμε πώς μπορούμε να βγούμε πιο γρήγορα, με λιγότερες απώλειες, και σε ζωές και σε οικονομικές απώλειες, για τους πιο αδύναμους. Είμαστε μια χούφτα, δέκα εκατομύρια ψυχές. Έχουμε ιστορικά πετύχει πολλά. Έχουμε τώρα μια ευκαιρία να διορθώνουμε κάθε μέρα και τα λάθη μας και να διορθώσουμε υστερήσεις δεκαετιών και κυρίως της τελευταίας δεκαετίας. Ας σταθούμε, λοιπόν, με αυτά και σε αυτά. Αυτά που έχουμε να κάνουμε για να ορθοποδήσουμε είναι πολλά. Δεν χρειάζεται να ανακαλύπτουμε και παραμύθια με δράκους αστυνομικούς και καταστολές και βασανιστήρια. Ευχαριστώ, κύριε Πρόεδρε, και για την ανοχή.
Να είστε καλά. Κύριε Παφίλη, έχετε τρία λεπτά.
Κύριε Υπουργέ, μια και θέλατε το προσωπικό στοιχείο, που δεν ισχύει, γιατί πολιτικά μιλάμε, ξύλο φάγαμε και από το 1974 μέχρι το 1977- δεν λέω για τη χούντα - ξύλο φάγαμε και από το ΠΑΣΟΚ. Τρεισήμισι τόνους χημικά μας ρίξατε και ήσασταν Υπουργός στη διαμαρτυρία για τον Κίλντον. Ξύλο φάγαμε - και ο κόσμος δηλαδή - και με τις κυβερνήσεις κατά τη διάρκεια της κρίσης. Αυτό συμβαίνει και σήμερα. Τι πάει να πει ότι μας τιμάτε και λέτε ότι εμείς είμαστε αλλιώς; Γι' αυτό μας χτυπήσατε στο Πολυτεχνείο; Γι' αυτό ρίξατε χημικά και στον Γραμματέα του κόμματός μας; Γι' αυτό προπηλακίστηκε και χτυπήθηκε η Κοινοβουλευτική Ομάδα; Τι μας λέτε; Γι' αυτό, όταν φεύγαμε, μας ρίξατε τα χημικά; Γι' αυτό όταν συμφωνήσαμε και είπαμε ότι φεύγουμε και κάναμε συμβολική διαμαρτυρία μας ρίξατε χημικά και τον «Αίαντα», με την ευγενική χορηγία της κυβέρνησης ΣΥΡΙΖΑ, πού σκοπεύετε να το προχωρήσετε; Επομένως, δεν θα κάνουμε μέτρο σύγκρισης. Κάθε εποχή έχει διαφορετικά χαρακτηριστικά. Όμως, η πολιτική της καταστολής των λαϊκών αγώνων με πολλές μορφές και με τη βία είναι διαχρονική και είναι λογική. Είναι συνυφασμένη με το σύστημα που υπηρετείτε. Όταν υπάρχει αντιλαϊκή πολιτική, υπάρχει και διαμαρτυρία. Κι όταν δεν μπορείτε να την αποφύγετε, προσπαθείτε να τρομοκρατήσετε. Και δεν μιλάω μόνο για εσάς. Μιλάω για όλες τις κυβερνήσεις. Άλλωστε, το πιο χαρακτηριστικό παράδειγμα είναι αυτά που γράφονται στη Λευκή Βίβλο, που είναι μαύρη και που είναι copy paste, φωτοτυπία δηλαδή, της γλώσσας της Ευρωπαϊκής Ένωσης και του ΝΑΤΟ, που είναι ίδιος ο συγγραφέας. Τι λέτε; Λέτε ότι οι κίνδυνοι που υπάρχουν για την ασφάλεια είναι η αύξηση των κοινωνικών εντάσεων, η αύξηση των διεκδικήσεων, ο ριζοσπαστισμός. Αλήθεια, τι νομίζετε, ότι θα υπάρχει βαρβαρότητα, ότι το 1% και το 10% θα έχει το 90% του παγκόσμιου ΑΕΠ και οι λαοί θα κάθονται και θα κοιτάνε; Δεν θα διαμαρτυρηθούν; Υπάρχουν ασυμφιλίωτες κοινωνικές αντιθέσεις. Και για να σας θυμίσω, αν κάποτε ήσασταν αλλιώς, - δεν λέω για εσάς μόνο, αλλά και για άλλους - ότι η ιστορία των κοινωνιών είναι η ιστορία της πάλης των τάξεων που έχουν αντιτιθέμενα συμφέροντα. Εκτός κι αν ο καπιταλισμός έκανε αταξική κοινωνία κι έλυσε όλα τα προβλήματα. Επομένως, γι' αυτό λέμε ότι κλιμακώνεται και η βία και μέσα σε συνθήκες πανδημίας. Και θα σας το ξαναπώ, αλλά δεν απαντάει κανένας. Γιατί η Κυβέρνηση δεν σεβάστηκε έναν λαό που τον έκλεισε μέσα και που πειθάρχησε, να μην περάσει σοβαρά και μεγάλα νομοσχέδια; Το αντίθετο έκανε και το ξέρουμε πάρα πολύ καλά. Τώρα, πρέπει να απαντήσω στα υπόλοιπα, γιατί βάλατε μια σειρά από ερωτήματα. Όσον αφορά στα μπλοκάκια με τα πρόστιμα, που δεν ξέρω πόσα έκοψε, πείτε μας, πόσα πρόστιμα κόψατε στις επιχειρήσεις; Έχετε στοιχεία; Μας είπατε ότι κάνατε εβδομήντα δύο χιλιάδες ελέγχους. Σε ποιες κάνατε ελέγχους; Πείτε μας. Εκεί που ήταν τα κρούσματα κ.λπ., πόσα πρόστιμα έκοψαν; Άλλο οι έλεγχοι. Έγιναν έλεγχοι, αλλά ποιο ήταν το αποτέλεσμα; Εκεί είναι το άβατο της επιχειρηματικότητας. Εδώ πεθαίνει ο κόσμος και δεν επιτάσσετε τις ιδιωτικές κλινικές. Έχει άδειες ΜΕΘ, περιμένουν να πεθάνουν ή να μπουν, να αδειάσει μία κλίνη και εσείς δεν επιτάσσετε τις κλινικές. Και σας το λέμε από την αρχή. Και σας μιλάμε για τώρα, όχι γενικά για το πως χειριστήκατε την κατάσταση. Επίσης, οι αστυνομικοί δεν έχουν πάρει ανάσα. Τους έχετε ξεπατώσει. Τους αναθέσατε να πηγαίνουν να κόβουν πρόστιμα σε κάποιον που βγαίνει βόλτα. Φυσικά, υπάρχουν και κάποιοι παράνομοι. Όμως, δεν αντέχει άλλο ο κόσμος. Πηγαίνει ο άλλος στο πάρκο κι έρχονται ορισμένοι και του μετράνε αν είναι δύο ή τρία μέτρα. Δίνετε υπερωρίες στους αστυνομικούς; Διότι σχεδόν όλες οι συνδικαλιστικές οργανώσεις διαμαρτύρονται. Και εμείς έχουμε καταθέσει δεκάδες ερωτήσεις για τα προβλήματα των αστυνομικών. Για τη Νέα Σμύρνη και τις μειοψηφίες: Ακούστε, κύριε Χρυσοχοΐδη και οι υπόλοιποι, για να συνεννοούμαστε. Εδώ το παιχνίδι είναι στημένο. Όχι τώρα, πολλά χρόνια. Και είναι στημένο, γιατί υπάρχουν και κρατικοί και παρακρατικοί μηχανισμοί - κάθε φορά τα επεισόδια έτσι προκαλούνται - υπάρχουν οι χούλιγκανς. Σας ξαναλέω, δεν ήξερε η αστυνομία ότι συγκεντρώνονται από παντού και ότι στέλνουν μηνύματα; Το ήξερε. Τι έκανε; Τίποτα. Τους άφησε να έρθουν εκεί. Αντί να πάει εκεί, κυνήγαγε τον κόσμο. Και τα επεισόδια άρχισαν από πριν, για να μιλάμε και πρακτικά. Τα ίδια γίνονται συνέχεια. Γίνονται τεράστιες, μεγάλες διαδηλώσεις και έρχεται μία ομάδα πενήντα ατόμων, που δεν ξέρω αν βγάλουμε τις μάσκες πόσους θα βρούμε σε εντεταλμένη υπηρεσία. Γελάτε, γιατί ξέρετε τι συμβαίνει. Διότι η αστυνομία και εκεί έχει δικούς της, αλλά και στους διάφορους χούλιγκανς. Θα σας πω ένα άλλο παράδειγμα. Τι ζητάνε οι φοιτητές; Να είναι φοιτητές. Ζητάνε να ανοίξει το πανεπιστήμιο και ο πρύτανης καλεί τα ΜΑΤ. Και δεν λέω για μερικούς, που κάνουν καταλήψεις, γιατί σε αυτά είμαστε αντίθετοι. Είμαστε υπέρ της μαζικής πάλης. Συμβολικές μπορεί να υπάρχουν. Ζητούν, λοιπόν, να γίνουν φοιτητές. Μάλιστα, άρχισαν να κάνουν μαθήματα μόνοι τους, με συμφοιτητές των μεγαλύτερων τάξεων και δεν ξέρω αν συμμετέχουν και καθηγητές. Εσείς τους απαντάτε, λοιπόν, με εκείνη την επιχείρηση; Ανακοινώνουν ότι φεύγουν από την κατάληψη και εσείς οργανώνετε μία αστυνομική επιχείρηση με ελικόπτερα, αυτοκίνητα κ.λπ. για δέκα άτομα και δημιουργείτε μία κατάσταση αφόρητη. Και απαντάει, φυσικά, και ο υπόλοιπος κόσμος. Επομένως, σας λέμε ότι αυτή η πολιτική θα συνεχιστεί. Το γνωρίζουμε.
Ολοκληρώστε σας παρακαλώ.
Ωστόσο, δεν πρόκειται να υποταχθεί ο λαός ούτε πρόκειται να φοβηθεί όσο νομίζουν ορισμένοι. Γι' αυτό, λοιπόν, σταματήστε - σας κάναμε πάλι τρεις προτάσεις - και, τουλάχιστον, πάρτε κάποια μέτρα. Τελειώνοντας, θα κάνω ένα μικρό σχόλιο. Θα δούμε και τα αποτελέσματα των ΕΔΕ, θα βγουν και των ανακρίσεων. Μέχρι τώρα ξέρουμε ότι οι περισσότεροι βγαίνουν και κατήγοροι, όχι κατηγορούμενοι. Ευχαριστώ, κύριε Πρόεδρε.
Να είστε καλά. Κύριε Χρυσοχοΐδη, τρία λεπτά και για εσάς.
Θα είμαι πολύ σύντομος. Στον κόσμο δεν είμαστε η μόνη χώρα που έχει αστυνομία. Ακούτε γύρω μας τι συμβαίνει στις χώρες της Ευρωπαϊκής Ένωσης που έχουν τα μέσα καταστολής. Δεν θα σας κουράσω απαριθμώντας τι γίνεται σε κάθε χώρα. Έχουμε τα λιγότερα και τα πιο ήπια μέσα καταστολής στην Ευρώπη. Τα λιγότερα! Ούτε λαστιχένιες σφαίρες ούτε σπρέι ούτε άλογα ούτε χειροβομβίδες ούτε καουτσούκ ούτε αστυνομικούς σκύλους. Απολύτως τίποτα! Έχουμε στη διάρκεια της πανδημίας τα λιγότερα επεισόδια στην Ευρώπη, τη λιγότερη καταστολή και ελάχιστα γεγονότα αστυνομικής αυθαιρεσίας. Στη Γερμανία, στη Γαλλία, την Ιταλία, την Ισπανία, προχθές ακόμα και στην Ολλανδία και στο Βέλγιο, παντού οι διαδηλώσεις κατά του εμβολιασμού ή της μάσκας είναι βίαιες, συνήθως ακροδεξιές, οι τραυματισμοί πολιτών και αστυνομικών δεκάδες. Ας πάψουμε, λοιπόν, για μικρούς λόγους να βάζουμε μεγάλες τρικλοποδιές μόνοι μας στη φήμη της χώρας, όταν μάλιστα πλησιάζει το καλοκαίρι και η τουριστική περίοδος. Θα το ξαναπώ όμως με έναν αριθμό, κύριε Παφίλη. Έχουν γίνει εξακόσιες τριάντα δύο διαδηλώσεις πανελλαδικά, οι μισές ήταν για τον Κουφοντίνα, μέσα στην έξαρση της πανδημίας.
Κύριε Υπουργέ, δεν μας λέτε και για τη μαζικότητα, σωματεία, εργαζόμενοι; Πόση ήταν με τους άλλους; Την έχετε μετρήσει;
Σωστά. Έχουν γίνει εξακόσιες τριάντα δύο διαδηλώσεις. Οι μισές ήταν για τον Κουφοντίνα. Κάποιοι τις αγκάλιασαν, όπως ξέρετε. Όχι εσείς. Τις ονόμασαν κίνημα και λαϊκούς αγώνες. Αυτό νομίζω ότι είναι πολιτική ανευθυνότητα. Και είναι ιερόσυλο να μπερδεύεις το κίνημα και τους λαϊκούς αγώνες με το μίσος ενός λούμπεν αριστερού Τραμπισμού που σηκώνει κεφάλι και ενθαρρύνεται από κάποιους. Θα τελειώσω με μία αναφορά στους νέους, γιατί οι νέοι είναι στις διαδηλώσεις, οι νέοι είναι στις καταλήψεις, οι νέοι συγκρούονται. Πιστεύω ότι δεν είναι καύσιμο διαμαρτυρίας, δεν είναι κρέας για τα κανόνια της πολιτικής αντιπαράθεσης οι νέοι. Κάθε φορά που υπάρχουν συγκρούσεις με νέους, πάμε δυο βήματα πίσω. Οι νέοι υφίστανται την πανδημία, ενώ νοσούν λιγότερο απ' όλους, υπέστησαν την οικονομική κρίση που τους έστειλε στο εξωτερικό και από τους υπόλοιπους στερεί ένα στέρεο μέλλον. Οι διαγενεακές αντιθέσεις και ανισότητες ήταν έντονες και έγιναν πολύ μεγαλύτερες. Η δική τους προτεραιότητα είναι δικαιοσύνη, δικαιώματα και περιβάλλον. Πρέπει λοιπόν αυτό να γίνει και δική μας απαίτηση. Τους χρειαζόμαστε για να χτίσουμε μια νέα Ελλάδα και το μέλλον τους, για να δημιουργήσουν, για να ξεχωρίσουν. Μερικοί νέοι, όχι μόνο φοιτητές, έχουν χάσει την πίστη τους στην πολιτεία, οδηγούνται πολλές φορές σε ακραίες αντιδημοκρατικές και αντικοινωνικές συμπεριφορές. Βρίσκουν καταφύγιο στην άρνηση και χτίζουν ταυτότητα στην αυθαιρεσία. Τα γήπεδα, η συμπάθεια στην τρομοκρατία, οι βίαιες ομάδες, ορισμένες φορές και στα πανεπιστήμια, είναι μάρτυρες αυτής της κατάστασης. Δεν μπορούμε και δεν έχουμε το δικαίωμα να τους αφήσουμε ελεύθερους να παρανομούν. Απευθύνω έκκληση στους γονείς, στους δασκάλους και στους ίδιους τους νέους, να μην αφήσουμε τη βία, τον φανατισμό, την πόλωση, το μίσος να κυριαρχήσουν. Είσαστε, οι νέοι, μέρος από το μέλλον μας. Δεν είμαστε οι εχθροί σας. Η αστυνομία, η πολιτεία δεν είναι ο δράκος κανενός παραμυθιού. Οι αστυνομικοί είναι νέοι, στην ηλικία σας, εργάζονται επικίνδυνα, με πολύ περιορισμένα έσοδα και φοράνε στολή. Αστυνομικός άσκησε άσκοπα, καταδικαστέα, βία την Κυριακή. Αστυνομικός κόντεψε να πεθάνει δύο μέρες αργότερα μετά από τα επεισόδια. Η ζωή και η δημοκρατία δεν έχουν αδιέξοδα. Πασχίζουμε, ίσως με λάθη, με ατέλειες, αλλά πασχίζουμε, για καλύτερες συνθήκες, λιγότερη βία, καλύτερη ζωή. Κανένα περιθώριο δεν σας αξίζει. Δεν σας θέλουμε εκεί. Ελάτε πίσω και μέσα στη ζωή. Η δημοκρατία δίνει πάντα και συνέχεια ευκαιρίες για καλύτερη ζωή. Η δημοκρατία - όπως ξέρετε - είναι το πολίτευμα της ελπίδας. Σύντομα θα τελειώσει η πανδημία και μαζί της θα τελειώσει μία διαγενεακή ανισότητα σε βάρος των νέων. Εύχομαι μαζί της να τελειώσει και η ανομία, η παραβατικότητα, που πολλές φορές θολώνει τη σκέψη μας. Ευχαριστώ πολύ.
Ευχαριστούμε πολύ, κύριε Υπουργέ. Καλή συνέχεια και στους δύο. Αλλάζουμε κλίμα. Πάμε στην επόμενη ερώτηση. Είναι η δεύτερη με αριθμό 3657/28-1-2021 ερώτηση του κύκλου των αναφορών - ερωτήσεων, του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Εισαγωγές κηπευτικών από τρίτες χώρες εν μέσω πανδημίας COVID -19». Τον λόγο έχει ο κ. Κεγκέρογλου για δύο λεπτά.
Ευχαριστώ πολύ, κύριε Πρόεδρε. Η ερώτηση έχει υποβληθεί από το Κίνημα Αλλαγής από τις 28 Ιανουαρίου του 2021. Δεν απαντήθηκε. Επανερχόμαστε με τη διαδικασία της επίκαιρης, για τον λόγο ότι συνεχίζονται τα δημοσιεύματα και οι καταγγελίες που αφορούν στις εισαγωγές αμφίβολης ποιότητας και ενδεχομένως επιβλαβών για την υγεία των καταναλωτών προϊόντων φυτικής, αλλά και ζωικής παραγωγής. Οπωροκηπευτικά, ντομάτες, σουσάμι, οστρακοειδή από τρίτες χώρες είναι αυτά τα οποία καταγγέλλονται. Την ίδια ώρα που αυτά συμβαίνουν, οι Έλληνες παραγωγοί αγωνιούν και προσπαθούν μέσα από τις δύσκολες συνθήκες που έχουν διαμορφωθεί από την πανδημία να αντεπεξέλθουν στην παραγωγή με ένα υψηλό κόστος και ταυτόχρονα με τις αγορές κλειστές, την εστίαση κλειστή, με προβλήματα στις λαϊκές αγορές, με προβλήματα στις εξαγωγές. Όπως γνωρίζετε, υπάρχουν δύο κανονισμοί βασικοί που αφορούν στην υγεία και στην ασφάλεια των τροφίμων, των ζωοτροφών, στην ασφάλεια των καταναλωτών, από το 2002 ο ένας, από το 2017 που ξεκίνησε το 2019 ο άλλος, με τους οποίους καθορίζεται σαφώς ότι η Ευρωπαϊκή Επιτροπή έχει την ευθύνη της πολιτικής και του ελέγχου της παρακολούθησης της εφαρμογής των μέτρων, αλλά τον ρόλο για τους ελέγχους τον έχουν οι κρατικές αρχές που έχουν οριστεί από το κάθε κράτος - μέλος. Με αυτήν την έννοια, θα ήθελα να γνωρίζουμε ποιες είναι οι αρμόδιες υπηρεσίες για τη χώρα μας για να ελέγχουν τόσο κατά την εισαγωγή προϊόντων που έρχονται από τρίτες χώρες, αλλά - ανεξάρτητα από ποια χώρα έρχονται ή πού παράγονται - να ελέγχουν και την ποιότητα, να ελέγχουν τα υπολείμματα, να ελέγχουν αυτά που επιβάλλουν οι δύο κανονισμοί να ελέγχονται, προκειμένου να έχουμε ασφάλεια για τους καταναλωτές. Και βεβαίως, να μας καταθέσετε εάν έχετε στοιχεία για τους ελέγχους που έχουν γίνει ας πούμε το διάστημα του 2020 που ήταν μια χρονιά που είχε και το πρόβλημα της πανδημίας και τα ζητήματα που έχουν να κάνουν με τα δημοσιεύματα και τις καταγγελίες και βέβαια να μας πείτε αν υπάρχει ένας σχεδιασμός για να αντιμετωπιστούν περαιτέρω και δραστικότερα αυτές οι περιπτώσεις που έχουν εντοπιστεί. Ευχαριστώ.
Ευχαριστούμε κι εμείς, κύριε Κεγκέρογλου. Θα απαντήσει ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου. Κύριε Οικονόμου, καλημέρα σας και σιδερένιος! Δεν ξέρω αν είχα την ευκαιρία, δεν χάνουμε τίποτα να σας ευχηθούμε.
Ευχαριστώ, κύριε Πρόεδρε. Πράγματι στην ερώτησή σας μπαίνουν ζητήματα που είναι πολύ σοβαρά, που αφορούν στους Έλληνες παραγωγούς και που η αντιμετώπισή τους είναι και στις προτεραιότητες της πολιτικής ηγεσίας του Υπουργείου Αγροτικής Ανάπτυξης και Τροφίμων. Θα προσπαθήσω να απαντήσω σε όλους σας τους προβληματισμούς και τώρα και στη δευτερολογία. Ξεκινώ από το κομμάτι των ελέγχων τόσο σε ό,τι αφορά στις ελληνοποιήσεις, όσο και σε ό,τι αφορά στην ασφάλεια των τροφίμων. Όπως ξέρετε, ο όρος ελληνοποιήσεις δεν είναι καινούργιος, καινούργια και πρόσφατη, όμως, είναι η δυνατότητα που έχουμε μέσω του ν.4691/2020 που ψηφίσαμε πριν από λίγο καιρό - Υπουργός ήταν ο κ. Βορίδης - έτσι ώστε να εντάξουμε στο θεσμικό μας οπλοστάσιο ως παράνομη εμπορική πρακτική τον όρο ελληνοποίηση και με τον νόμο αυτό να θεσπίσουμε μια σειρά από εμφατικές κυρώσεις, την αυστηροποίηση δηλαδή του κοινοτικού πλαισίου κυρίως σε ό,τι αφορά τα προϊόντα ΠΟΠ και ΠΓΕ και τα βιολογικά, δίνοντας για πρώτη φορά τη δυνατότητα ποινικών κυρώσεων σε παραβάτες και εισάγοντας μεθόδους και πρακτικές αποτροπής, όπως για παράδειγμα η επαύξηση των χρηματικών προστίμων για όσους ήταν υπότροποι. Εμάς βασικός στόχος μας είναι η προστασία της ελληνικής παραγωγής και η ασφάλεια των προϊόντων, γι' αυτό, κύριε Κεγκέρογλου, κυρίες και κύριοι συνάδελφοι, το δεύτερο βήμα μετά από την εισαγωγή αυτού του θεσμικού πλαισίου, με την αυστηροποίηση του κοινοτικού πλαισίου, είναι η αναδιοργάνωση του ελεγκτικού μας μηχανισμού, η απάλειψη των αλληλοεπικαλύψεων, η χρήση νέων τεχνολογιών για την ιχνηλασιμότητα, η ενιαιοποίηση και η διαλειτουργικότητα των ελεγκτικών μηχανισμών και των ελεγκτικών συστημάτων. Τώρα, συγκεκριμένα σε ό,τι αφορά στα οπωροκηπευτικά που αναφέρεστε στην ερώτησή σας, όπως γνωρίζετε, αρμόδια διεύθυνση είναι η διεύθυνση Ποιότητας και Ασφάλειας Τροφίμων του Υπουργείου Αγροτικής Ανάπτυξης και Τροφίμων. Είναι αρμόδια για την εποπτεία και τον συντονισμό όλων των αρχών που υλοποιούν τους επικείμενους ελέγχους στον τομέα των οπωροκηπευτικών. Όταν εισάγονται στη χώρα νωπά οπωροκηπευτικά, είναι υποχρεωτική η υποβολή αναγγελίας στο πληροφοριακό σύστημα του Μητρώου Εμπόρων Νωπών Οπωροκηπευτικών. Διενεργούνται έλεγχοι στο 100% των παραστατικών και των στοιχείων και όπου το σύστημα επιβάλλει και υποδεικνύει γίνονται και φυσικοί έλεγχοι. Τέτοιου είδους έλεγχοι έγιναν αρκετοί μέσα στο 2020. Έγιναν εννιακόσιοι ενενήντα πέντε έλεγχοι, περίπου χίλιοι δηλαδή, και διαπιστώθηκαν πεντακόσιες είκοσι έξι παραβάσεις. Να συμπληρώσω εδώ ότι φροντίσαμε να ενισχύσουμε ουσιαστικά το προσωπικό ελέγχου της συγκεκριμένης διεύθυνσης μεταφέροντας και τα οκτώ περιφερειακά κέντρα στις αρμοδιότητες και στον συντονισμό της συγκεκριμένης διεύθυνσης, η οποία έχει σήμερα στο δυναμικό της περί τους εβδομήντα γεωπόνους και βραχίονες σε όλη τη χώρα. Σε ό,τι αφορά στο επίσης πάρα πολύ σοβαρό θέμα που θέτετε στην ερώτησή σας, δηλαδή στον έλεγχο των φυτικών προϊόντων που σχετίζεται με την ανίχνευση υπολειμμάτων γεωργικών φαρμάκων, προκειμένου να διασφαλιστεί η υγεία των καταναλωτών, θέλω να σας πω ότι γίνονται κάθε χρόνο έλεγχοι, τακτικοί και έκτακτοι. Πράγματι το 2018 και το 2019 διαπιστώθηκε αυξανόμενη συχνότητα υπερβάσεων των ανώτατων επιτρεπτών ορίων, πράγμα που οδήγησε το Υπουργείο μας, εκτός από τους τακτικούς ελέγχους το 2020, να κάνει και δύο έκτακτους ελέγχους. Θα σας καταθέσω στα Πρακτικά τους πίνακες με τους ελέγχους και τα ευρήματα. Αντίστοιχοι έλεγχοι έχουν προγραμματιστεί και για το 2021 και θα αντικατοπτρίσουμε αυτήν την προτεραιότητά μας, γιατί πρόκειται σαφώς περί της ασφάλειας των καταναλωτών, και στα ελεγκτικά προγράμματα που θα εκπονήσουμε το αμέσως επόμενο διάστημα. Να σας πω ότι μέχρι σήμερα, σύμφωνα με τα στοιχεία των ελέγχων του 2021 που έχουμε, από τα δεκατρία δείγματα προέλευσης Τουρκίας που ελέγχθηκαν, διαπιστώθηκαν συγκεντρώσεις υπολειμμάτων μεγαλύτερες από τα επιτρεπόμενα όρια σε τέσσερα δείγματα, ένα ποσοστό, δηλαδή, της τάξεως του 30%. Ευχαριστώ, κύριε Πρόεδρε.
Και εμείς ευχαριστούμε, κύριε Οικονόμου. Κύριε Κεγκέρογλου, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Έχουμε ένα σύνθετο πρόβλημα, το οποίο έχει να κάνει με την επιδίωξη υψηλού κέρδους, κερδοσκοπίας, από την πλευρά ορισμένων εις βάρος της υγείας των καταναλωτών, αλλά ταυτόχρονα εις βάρος του μόχθου των παραγωγών της πατρίδας μας, αλλά και των παραγωγών άλλων χωρών, οι οποίοι τηρούν τους κανόνες. Ποιο είναι το πρόβλημα; Για να μειώσουν το κόστος παραγωγής σε κάποιες χώρες είτε έχουν επιτρέψει φυτοφάρμακα τα οποία απαγορεύονται στην Ευρωπαϊκή Ένωση είτε παρανόμως τα χρησιμοποιούν, προκειμένου να ανταγωνιστούν άνισα, άδικα και καταχρηστικά τα προϊόντα που παράγονται με τους κανόνες υγείας και ασφάλειας. Αυτό είναι το πρόβλημα το ευρωπαϊκό. Αυτό είναι το πρόβλημα που θέλουν να αντιμετωπίσουν οι δύο κανονισμοί. Οι δύο κανονισμοί είναι καλοί; Βεβαίως, είναι άριστοι στα χαρτιά. Πού πάσχει το σύστημα; Μα, στον έλεγχο. Έχουμε πύλες εισόδου στην Ευρωπαϊκή Ένωση, που δεν είναι μόνο της πατρίδας μας. Μπορεί σε άλλη χώρα της Ευρωπαϊκής Ένωσης να έχουμε την πρώτη είσοδο, εκεί ελέγχεται και έρχεται στη συνέχεια ως ελεγμένο με τη σφραγίδα την ευρωπαϊκή στην Ελλάδα, στην πατρίδα μας. Υπάρχουν προβλήματα πάρα πολλά. Αυτό το οποίο θα πρέπει να γίνει μέσα από το σύστημα το ευρωπαϊκό που υπάρχει είναι να δούμε ποιες χώρες συστηματικά μας στέλνουν προϊόντα με υψηλά υπολείμματα που παραβιάζουν τους κανόνες υγείας και ασφάλειας στην αγορά. Είναι συγκεκριμένες. Είναι η Τουρκία; Είπατε ορισμένα στοιχεία. Όπως καταγγέλλεται από το σύστημα RASFF το ευρωπαϊκό, έχουμε υπερβολικά υπολείμματα. Τα δημοσιεύματα αναφέρονται σε αυτό συγκεκριμένα. Είναι άλλες χώρες τρίτες στα βόρεια σύνορά μας που λειτουργούν με τον ίδιο τρόπο; Βεβαίως και είναι. Άρα, και για τις ντομάτες, για όλα τα οπωροκηπευτικά, για το σουσάμι που πρόσφατα είχαμε στους ελέγχους, θα πρέπει μετά την ιχνηλάτηση, η οποία σας δίνει τη δυνατότητα να εντοπίζετε πώς, πότε και ποιος συστηματικά κάνει αυτή τη δουλειά - όχι μόνο ως εισαγωγέας, αλλά και ως χώρα - να περάσετε στο δεύτερο αναβαθμισμένο στάδιο της αντιμετώπισης του προβλήματος. Η ελληνοποίηση είναι μια μέθοδος για να αποφευχθεί ο έλεγχος. Αν το καταφέρει και το ελληνοποιήσει, δεν υπάρχει έλεγχος από εκεί και πέρα, παρά μόνο ο έλεγχος του ΕΦΕΤ - και αν ενδεχομένως υπάρξει, γιατί κι αυτοί είναι δειγματοληπτικοί - αλλά έχει ένα διαβατήριο, ως ελληνοποιημένο, περισσότερο ασφαλές. Εκεί είναι που καθίσταται διπλό το έγκλημα: και της δυσφήμισης, γιατί θεωρείται ελληνικό ενώ δεν είναι, και βεβαίως του άνισου ανταγωνισμού εις βάρος των Ελλήνων παραγωγών. Γι' αυτό, λοιπόν, θέλουμε να δούμε σε αυτό το δεύτερο αναβαθμισμένο στάδιο, που πρέπει εκ των πραγμάτων να περάσουμε, εάν το Υπουργείο έχει σκέψεις, εάν έχει οργανώσει με τέτοιο τρόπο και τι άλλο χρειάζεται - εκτός από τη στελέχωση που είπατε - να γίνει, προκειμένου να δει όλους αυτούς τους «αλκαπόνηδες», όλους αυτούς που κερδοσκοπούν εις βάρος του Έλληνα παραγωγού, του Έλληνα καταναλωτή, αλλά και του Ευρωπαίου παραγωγού και από άλλες χώρες - που τιμίως προσπαθούν να τηρήσουν τους κανόνες της ορθής γεωργικής πρακτικής και τους κανόνες ποιότητας, που θίγονται από αυτή την κατάσταση - πώς τους αντιμετωπίζουμε και πώς τους πιάνουμε. Τα δημοσιεύματα είναι πολλά - θα σας τα καταθέσω στα Πρακτικά - από τη «ΝΕΑ ΚΡΗΤΗ», από τον «ΑΓΡΟΤΥΠΟ», άρθρο το οποίο έχει δημοσιευθεί, ανακοίνωση του ΠΑΚΟΕ, του Πανελληνίου Κέντρου Οικολογικών Ερευνών, προκειμένου να έχουμε γνώση, διότι και από αυτά θα έχουμε ερεθίσματα σε σχέση με τις κοινοβουλευτικές παρεμβάσεις που κάνουμε. Ευχαριστώ πολύ.
Τον λόγο έχει για τη δευτερολογία του ο Υπουργός κ. Οικονόμου.
Ευχαριστώ, κύριε Πρόεδρε. Πράγματι, το ζήτημα της εφαρμογής των κανονισμών, που έχουν ένα επαρκές πλαίσιο για την αντιμετώπιση όλων αυτών των παράνομων και επικίνδυνων πρακτικών που αναφέρατε, είναι ένα μεγάλο στοίχημα για την ελληνική πολιτεία. Ήδη, νομίζω το αντιλαμβάνεται ο καθένας και θα το διαπιστώσετε κι εσείς από τα στοιχεία ελέγχου που κατέθεσα στα Πρακτικά, κύριε Κεγκέρογλου, έχουν γίνει σημαντικά βήματα. Επίσης, πολύ σημαντικό βήμα ήταν και η θωράκιση του θεσμικού μας οπλοστασίου με τον τελευταίο νόμο για τις ελληνοποιήσεις και την αυστηροποίηση των κυρώσεων. Σας είπα ότι το αμέσως επόμενο χρονικό διάστημα θα έρθουν οι καινούργιες νομοθετικές πρωτοβουλίες, που θα αναδιοργανώνουν τον ελεγκτικό μηχανισμό και θα δίνουν τη δυνατότητα αυτή η ιχνηλασιμότητα και αυτή η πληροφόρηση να μας παρέχει την κρίσιμη πληροφορία που θέλουμε για τις χώρες που είναι συχνοί παραβάτες ή για τις πιο ύποπτες πύλες ή για τις πιο ύποπτες κατηγορίες προϊόντων. Να πω εδώ, βεβαίως, ότι σε αυτή τη διάσταση που θέσατε, δηλαδή, τη διάσταση της υγείας των προϊόντων και της προστασίας των καταναλωτών, σε ό,τι αφορά στην υπολειμματικότητα, προσπαθούμε και με μια σειρά από άλλες δράσεις, πάντα στοιχιζόμενοι πίσω και από τις επιδιώξεις της νέας ΚΑΠ, που ως γνωστόν προωθούν τη μικρότερη δυνατή χρήση φυτοφαρμάκων - έχουμε αυτή την υποχρέωση όχι μόνο ως χώρα, αλλά συνολικά όλες οι χώρες της Ευρωπαϊκής Ένωσης εν όψει της νέας ΚΑΠ να περιορίσουμε τη χρήση φυτοφαρμάκων - να πείσουμε και τους Έλληνες παραγωγούς για την πιο ορθολογική τους διαχείριση. Και τολμώ να πω ότι η χώρα μας βρίσκεται σε πολύ καλά, σε πολύ ικανοποιητικά επίπεδα, σε σχέση με άλλες χώρες της Ευρωπαϊκής Επιτροπής. Θέλω, λοιπόν, να ξεκαθαρίσω ότι είναι κεντρική μας και άμεση προτεραιότητα ο έλεγχος στη διάσταση αυτή και με τις πρωτοβουλίες που θα πάρουμε το επόμενο χρονικό διάστημα θα δείτε ότι και ο ελεγκτικός μηχανισμός θα είναι πολύ πιο αποτελεσματικός. Θέλω, με αφορμή την ερώτησή σας, το σκέλος εκείνο που αφορούσε κυρίως στις πολιτικές και στις πρακτικές μας για την προστασία του εισοδήματος του παραγωγού, να πω δυο λόγια, κύριε Κεγκέρογλου και κύριε Πρόεδρε. Η βασική προτεραιότητα κάθε αγροτικής πολιτικής πρέπει να είναι πώς θα διαμορφώσουμε τις προϋποθέσεις, έτσι ώστε να γίνει ανταγωνιστικός, ανθεκτικός και βιώσιμος και να αποτελέσει - αν θέλετε - και την ατμομηχανή στην προσπάθεια αλλαγής του παραγωγικού μοντέλου της χώρας και προφανώς να οδηγήσει, μέσα και από τις πρωτοβουλίες και τις κινήσεις αυτές, στην αύξηση του διαθέσιμου εισοδήματος για τον Έλληνα παραγωγό. Όσο εύκολο και ελκυστικό ακούγεται κάτι τέτοιο και όσο - θα έλεγα - και απολύτως ενωτικό, άλλο τόσο απαιτητικό και δύσκολο είναι να σχεδιάσεις ένα πλαίσιο πολιτικών και δράσεων που να το εξασφαλίσει. Εμείς, λοιπόν, στο Υπουργείο Αγροτικής Ανάπτυξης και Τροφίμων προχωρήσαμε, κάναμε και εξακολουθούμε να προγραμματίζουμε μια σειρά από δράσεις, που έχουν ως στόχο την αύξηση του εισοδήματος του Έλληνα παραγωγού, δράσεις θεσμικές. Μειώσαμε τη φορολογία, όπως γνωρίζετε πάρα πολύ καλά. Αναστείλαμε την καταβολή του τέλους επιτηδεύματος. Θεσπίσαμε γενναία μείωση των ασφαλιστικών εισφορών των αγροτών μέσω της αποσύνδεσής τους από το εισόδημα. Ενθαρρύναμε και ενθαρρύνουμε το χτίσιμο μεγάλων συλλογικών σχημάτων, συνεταιρισμών, ομάδων παραγωγών, προκειμένου να επιτευχθούν από εκεί οι αναγκαίες οικονομίες κλίμακος και να αυξηθεί η διαπραγματευτική τους ικανότητα. Επίσης, θέλω να προσθέσω στο κομμάτι των θεσμικών παρεμβάσεων και το νομοσχέδιο που έχει κατατεθεί ήδη στην αρμόδια επιτροπή της Βουλής, κύριε Πρόεδρε, και θα συζητηθεί το επόμενο διάστημα, νομοσχέδιο που αφορά στην ενσωμάτωση της ευρωπαϊκής οδηγίας σχετικά με τις αθέμιτες εμπορικές πρακτικές μεταξύ των επιχειρήσεων στην αλυσίδα εφοδιασμού γεωργικών προϊόντων και τροφίμων. Έχει μια σειρά από πράγματα που είναι προς το συμφέρον των παραγωγών, των προμηθευτών αγροτικών προϊόντων, όπως - για παράδειγμα - καθορίζει σε ανώτερο όριο τριάντα ημερών την αποπληρωμή τους για την πώληση ευαλλοίωτων κτηνοτροφικών προϊόντων και εξήντα μέρες για μια σειρά από άλλα γεωργικά προϊόντα. Αντιμετωπίζει την πρακτική της ανοιχτής τιμής, που είναι μεγάλη πληγή, όπως γνωρίζετε πάρα πολύ καλά, στην αγορά και μια σειρά από άλλα θέματα που θα έχουμε τη δυνατότητα να τα συζητήσουμε τις επόμενες μέρες. Ταυτόχρονα - και κλείνω με αυτό, κύριε Πρόεδρε - αξιοποιούμε με τον καλύτερο δυνατό τρόπο μια σειρά από χρηματοδοτικά και αναπτυξιακά εργαλεία που έχουμε στη διάθεσή μας, το Πρόγραμμα Αγροτικής Ανάπτυξης, χρήματα από το Ταμείο Ανάπτυξης, έτσι ώστε να ενισχύσουμε ουσιαστικά και βιώσιμα το εισόδημα του Έλληνα παραγωγού. Τι δίνει προστιθέμενη αξία στο προϊόν; Δίνει η σωστή συμβουλευτική υποστήριξη. Βγάλαμε το πρόγραμμα των γεωργικών συμβούλων. Τέλειωσε η διαβούλευσή του και θα προκηρυχθεί τους επόμενους μήνες. Τα χαρακτηριστικά που επιζητά ο καταναλωτής στο προϊόν δίνουν προστιθέμενη αξία. Σχεδιάζουμε ένα καινούργιο πρόγραμμα για τη βιολογική καλλιέργεια, πιο ελκυστικό, που θα πιάνει και προϊόντα και καλλιέργειες που έχουν άμεση πρόσβαση στην προώθηση στον καταναλωτή, επίσης, την απόκτηση προτύπων διεθνώς αναγνωρισμένων σε προϊόντα δυναμικά. Σχεδιάζουμε μια σειρά από πράγματα που οδηγούν στη μείωση του κόστους παραγωγής μέσω της μείωσης του κόστους της άρδευσης. Προγραμματίζουμε εγγειοβελτιωτικά έργα και με το ΠΑΑ και μέσα από το Ταμείο Ανάκαμψης, τη δυνατότητα αξιοποίησης φωτοβολταϊκών σε μικρά αρδευτικά σχήματα, πρωτοβουλίες και μέτρα που βελτιώνουν την ανταγωνιστικότητα του παραγωγού και του κλάδου, όπως είναι η δημογραφική ανανέωση. Ολοκληρώθηκε η διαβούλευση του Προγράμματος Νέων Αγροτών, στην οποία υπάρχει μια εντυπωσιακή αύξηση του πριμ εισαγωγής, το οποίο σχεδόν υπερδιπλασιάζεται στις 35.000 με 40.000 ευρώ. Είναι, επίσης, η δυνατότητα χρηματοδότησης για την απόκτηση μηχανολογικού εξοπλισμού μέσα από τα σχέδια βελτίωσης, η επιχορήγηση επενδύσεων στη μεταποίηση - αφορά κυρίως και τα οπωροκηπευτικά, αυτά που αποτελούν και το αντικείμενο της ερώτησής σας - , η πρόσβαση στον τραπεζικό δανεισμό, η Κάρτα του Αγρότη, η ενεργοποίηση του Ταμείου Εγγυοδοσίας, με το οποίο μοχλεύουμε πόρους της τάξεως των 480 εκατομμυρίων ευρώ. Και δεν σταματάμε εκεί. Συνδυάζουμε μια σειρά από δράσεις και παρεμβάσεις, που ο στόχος τους, ανάμεσα στα άλλα, θα είναι η ενίσχυση του εισοδήματος, η αύξηση του εισοδήματος του Έλληνα παραγωγού, αλλά στο διηνεκές, με βιώσιμο και ουσιαστικό τρόπο. Να προσθέσω σε αυτό και τις ενισχύσεις που έχουν δοθεί εξαιτίας της πανδημίας και του COVID -19 σε μια σειρά από κλάδους από το ελληνικό κράτος, από την ελληνική πολιτεία, στο πλαίσιο των κανονισμών που ισχύουν από την Ευρωπαϊκή Επιτροπή και βέβαια, την εξέταση αιτημάτων. Επίσης, σε μια σειρά κλάδους που έρχονται στο Υπουργείο και που σε συνεχή διαβούλευση με το Υπουργείο Οικονομικών, στο πλαίσιο των δημοσιονομικών αντοχών της χώρας, τα τεκμηριώνουμε, τα υποστηρίζουμε και στο πλαίσιο των αντοχών της οικονομίας θα δώσουμε την αναγκαία υποστήριξη και βοήθεια στους παραγωγούς, που πλήττονται προφανώς και αυτοί από την πανδημία. Σας ευχαριστώ πολύ.
Και εμείς ευχαριστούμε. Πριν πάμε στην επόμενη επίκαιρη ερώτηση, να πω ότι δεν συζητείται κατόπιν συνεννόησης Βουλευτή και Υπουργού η τέταρτη με αριθμό 558/12-3-2021 επίκαιρη ερώτηση δεύτερου κύκλου του Βουλευτή Λάρισας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Καταπολέμηση του φαινομένου της ερημοποίησης και των συνεπειών της». Επίσης, δεν συζητείται λόγω κωλύματος της Βουλευτού η πέμπτη με αριθμό 546/9-3-2021 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Προστασίας του Πολίτη, με θέμα: «Παρακρατικές πρακτικές από την Κυβέρνηση». Στις επόμενες τρεις επίκαιρες ερωτήσεις θα απαντήσει η Υφυπουργός Αγροτικής Ανάπτυξης και Τροφίμων κ. Φωτεινή Αραμπατζή. Και πάμε στην πρώτη από αυτές, στη δεύτερη με αριθμό 549/11-3-2021 επίκαιρη ερώτηση πρώτου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Αγροτικής Ανάπτυξης και Τροφίμων, με θέμα: «Πότε θα αποζημιωθούν οι παραγωγοί της Ηλείας λόγω της απώλειας εισοδήματος που υπέστησαν από την πανδημία, αλλά και τον πρόσφατο παγετό;». Ορίστε, κύριε Κατρίνη, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Να ευχηθώ στον Υφυπουργό κ. Οικονόμου και σιδεροκέφαλος και περαστικά. Κυρία Υφυπουργέ, θυμάστε ότι πριν από σαράντα πέντε περίπου μέρες, στις 5 Φλεβάρη, πάλι είχαμε κάνει την ίδια ερώτηση με το ίδιο αντικείμενο, σχετικά με τις αποζημιώσεις των αγροτών της Ηλείας για τα προϊόντα που υπέστησαν απώλεια εισοδήματος, λόγω του COVID -19. Τα προϊόντα αυτά είναι το όψιμο καρπούζι, η επίσπορη φθινοπωρινή πατάτα, τα κηπευτικά και σαλατικά και των δύο περιόδων, του Μαρτίου του 2020 και του φθινοπώρου του 2020, και τα θερμοκηπιακά, αλλά και τα υπαίθρια, καθώς και τα πρώιμα μανταρίνια και πορτοκάλια, τα οποία υπέστησαν καθίζηση στην τιμή τους το διάστημα Δεκεμβρίου και Ιανουαρίου, πριν από δύο μήνες. Όντως στην ερώτηση τότε απαντήσατε ότι θα αποζημιωθούν το όψιμο καρπούζι και η φθινοπωρινή πατάτα, αλλά έχουν ήδη περάσει σαράντα πέντε ημέρες από τότε και οι παραγωγοί μέχρι σήμερα δεν γνωρίζουν ούτε το ακριβές ποσό της αποζημίωσης ούτε το χρονοδιάγραμμα, πότε θα ολοκληρωθούν δηλαδή αυτές οι αποζημιώσεις, ούτε βεβαίως και τη διαδικασία με την οποία θα γίνει όλο αυτό. Την ίδια στιγμή, εσείς τουλάχιστον δεν απαντήσατε επισήμως στη Βουλή τότε - και το λέω, γιατί όλως τυχαίως την ίδια μέρα ο Υπουργός έκανε μία συνάντηση με Βουλευτές από την εκλογική μου περιφέρεια, από την Ηλεία, και είπε ότι πέραν του όψιμου καρπουζιού και της φθινοπωρινής πατάτας, υπάρχει μέριμνα και για τα κηπευτικά - σαλατικά, αλλά και για τα εσπεριδοειδή - για το αν θα αποζημιώσετε αυτές τις κατηγορίες προϊόντων, που ξέρετε πολύ καλά ότι είτε έμειναν απούλητα είτε πουλήθηκαν σε εξευτελιστικές τιμές, λόγω του ότι η εστίαση ήταν κλειστή για πάρα πολύ μεγάλο διάστημα, συνθήκη που παραμένει και τώρα. Υπάρχει, λοιπόν, κίνδυνος και η τρίτη καλλιέργεια από κηπευτικά και σαλατικά να πάει πάλι σε πολύ χαμηλές τιμές ή να μείνει απούλητη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όσον αφορά δε στα πορτοκάλια και στα μανταρίνια, οι τιμές στα πρώιμα έπεσαν από τα 0,20 ευρώ στα 0,6 με 0,7 ευρώ. Σε όλα αυτά ήρθαν να προστεθούν και οι ζημιές λόγω του παγετού από τη «Μήδεια» σε αρκετές καλλιέργειες στον Νομό Ηλείας, βεβαίως με τον ΕΛΓΑ - για να είμαστε δίκαιοι - να κινητοποιείται άμεσα, όσον αφορά στις εκτιμήσεις. Ήρθαν οι εκτιμητές. Όμως, και εδώ δεν υπάρχει συγκεκριμένο χρονοδιάγραμμα για τις αποζημιώσεις που θα καταβληθούν στους παραγωγούς. Πολλά, λοιπόν, τα πλήγματα στον πρωτογενή τομέα, που για μας στην Ηλεία αποτελεί τη βασική οικονομική παράμετρο όλου του νομού. Θα ήθελα, λοιπόν, να σας θέσω τρία ερωτήματα: Πρώτον, πότε και με ποιο ακριβώς ποσό θα αποζημιώσετε τους παραγωγούς όψιμου καρπουζιού και φθινοπωρινής πατάτας, όπως μου είχατε πει πριν από ενάμιση μήνα; Δεύτερον, προτίθεστε να αποζημιώσετε τα κηπευτικά και σαλατικά και για τις δύο περιόδους του 2020 και τα εσπεριδοειδή για το διάστημα Δεκεμβρίου 2020- Ιανουαρίου 2021; Τρίτον, υπάρχει κάποιο χρονοδιάγραμμα για τις αποζημιώσεις μέσω ΕΛΓΑ των καλλιεργειών που υπέστησαν ζημιά, λόγω της «Μήδειας»; Σας ευχαριστώ.
Και εμείς ευχαριστούμε, κύριε Κατρίνη. Τον λόγο τώρα έχει η Υφυπουργός Αγροτικής Ανάπτυξης και Τροφίμων κ. Αραμπατζή. Ορίστε, κυρία Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, πράγματι συναντηθήκαμε σε αυτό εδώ το Βήμα στις 5 Φεβρουαρίου, έναν μήνα πριν, όπου και σας διατύπωσα αυτό το οποίο αποτελεί δόγμα και της Κυβέρνησης και του Υπουργείου Αγροτικής Ανάπτυξης και το έχει αναπτύξει και ο Υπουργός, ο κ. Λιβανός, στη συνάντηση την οποία επικαλεστήκατε ότι έγινε αμέσως μετά από την απάντηση της επίκαιρης. Το δόγμα αυτό είναι ότι ουδείς παραγωγός ο οποίος αποδεδειγμένα επλήγη από την πανδημική κρίση του κορωνοϊού θα μείνει αστήριχτος, εφόσον αυτή η κρίση συνδέεται πράγματι με τον κορωνοϊό και επιχειρηματολογείται ότι συνδέεται με αυτόν - και αυτό επιχειρηματολογείται στην Ευρωπαϊκή Επιτροπή - , αλλά πάντα βεβαίως με βάση τα δημοσιονομικά διαθέσιμα της χώρας, τα οποία δεν πρέπει να αγνοούμε, όπως ούτε και εσείς, γιατί είμαι σίγουρη ότι τα αγνοείτε. Ας δούμε, λοιπόν, τι άλλαξε από τότε μέχρι και σήμερα που συζητάμε. Κατ' αρχάς, θα σας υπενθυμίσω αυτά που έγιναν για τον σχετικό φάκελο που αφορά στην ενίσχυση των καλλιεργειών στις οποίες αναφέρεστε, της επίσπορης πατάτας. Καταλαβαίνω την αγωνία σας και ως Βουλευτής εκλεγόμενη στον Νομό Σερρών εμφορούμαι από την ίδια αγωνία και βεβαίως ως έχουσα την κυβερνητική ευθύνη για όλη τη χώρα. Ο σχετικός φάκελος, λοιπόν, για την ενίσχυση της επίσπορης πατάτας και του όψιμου καρπουζιού εστάλη στο Υπουργείο Οικονομικών στις 26 Ιανουαρίου. Από τότε που συζητήσαμε άλλαξαν τα εξής: Στις 8-2-2021, δηλαδή τρεις ημέρες μετά από τότε που συζητούσαμε, ο φάκελος εστάλη στην Ευρωπαϊκή Επιτροπή για την έγκρισή του, βάσει του προσωρινού πλαισίου λήψης μέτρων κρατικών ενισχύσεων για τη στήριξη της οικονομίας από την έξαρση του κορωνοϊού, όπως ακριβώς επιβάλλει το προσωρινό πλαίσιο κρατικών ενισχύσεων. Έγινε, βεβαίως και κάτι σημαντικότερο από τότε. Στις 5 Μαρτίου 2021- έχω εδώ το σχετικό έγγραφο - η Ευρωπαϊκή Επιτροπή έδωσε το πράσινο φως σχετικά με το ότι οι αιτούμενες ενισχύσεις από το Υπουργείο μας, ύψους περίπου 26 εκατομμυρίων ευρώ, για την ακρίβεια 25.782.000 ευρώ, δεν αποτελούν παράνομες κρατικές ενισχύσεις και ότι το αίτημα συνάδει απολύτως με τις προϋποθέσεις που θέτει το προσωρινό πλαίσιο. Εγκρίθηκε, με άλλα λόγια, κανονιστικά ο εθνικός φάκελος για τη στήριξη των επιχειρήσεων που δραστηριοποιούνται στον πρωτογενή γεωργικό τομέα και ειδικότερα στους τομείς της υπαίθριας παραγωγής καρπουζιών, των καλλιεργειών θερμοκηπίου - πλην Κρήτης - της καλοκαιρινής και φθινοπωρινής πατάτας και βεβαίως της εκτροφής των ελληνικών βοοειδών. Η έγκριση αυτή, κύριε συνάδελφε - φαντάζομαι ότι θα συμφωνείτε - αποδεικνύει, προφανώς, την ακρίβεια και την τεκμηρίωση του σχετικού εθνικού φακέλου για την απώλεια εισοδήματος στους προαναφερθέντες κλάδους λόγω της πανδημίας, την οποία τεκμηρίωση και σωστή επιχειρηματολογία, προφανώς, έκαναν οι Υπηρεσίες στο Υπουργείο μας με τη διεύθυνση της πολιτικής ηγεσίας. Συνέλεξαν όλα τα στοιχεία τόσο του Υπουργείου Αγροτικής Ανάπτυξης και Τροφίμων και των φορέων του, του Οργανισμού των Κεντρικών Αγορών και της ΕΛΣΤΑΤ, για να τα προσκομίσουν στην Ευρωπαϊκή Επιτροπή. Αυτό που απομένει, κύριε συνάδελφε, είναι η τελική έγκριση του ποσού από το Υπουργείο Οικονομικών, από τον κ. Σκυλακάκη, αφού σε κάθε περίπτωση η ενίσχυση του προϋπολογισμού του Υπουργείου Αγροτικής Ανάπτυξης και Τροφίμων για την πληρωμή αυτών των ενισχύσεων γίνεται από εθνικά χρήματα. Η επικοινωνία με το Υπουργείο Οικονομικών του Υπουργείου Αγροτικής Ανάπτυξης και του Υπουργού κ. Λιβανού είναι - πιστέψτε με - καθημερινή για όλα τα αιτήματα τα οποία αποστέλλονται, προκειμένου και γρήγορα και τεκμηριωμένα να μπορούμε να απαντούμε στα ζητήματα των κρίσεων. Σύμφωνα με την επικοινωνία, λοιπόν, που έχουμε, η έγκριση της απόφασης από τον κ. Σκυλακάκη υπολογίζεται να γίνει την επόμενη εβδομάδα. Εγώ θα πω «μεθεπόμενη», αλλά εν πάση περιπτώσει κρατήστε και το «επόμενη». Στη συνέχεια, κύριε συνάδελφε, όπως πολύ καλά γνωρίζετε, προβλέπεται η έκδοση της σχετικής ΚΥΑ και το άνοιγμα της πλατφόρμας υποβολής των δηλώσεων των αιτούντων στον ΟΠΕΚΕΠΕ. Θα χρησιμοποιήσω ένα παράδειγμα των μέχρι τώρα ενισχύσεων. Ποιο είναι δηλαδή; Σε προηγούμενες ενισχύσεις τέτοιου τύπου, η καταληκτική ημερομηνία των αιτήσεων των παραγωγών με την ημερομηνία της τελικής πληρωμής τους σε πολλές από τις ενισχύσεις δεν υπερέβαινε τις είκοσι ημέρες. Θεωρώ ότι αυτό είναι κάτι το οποίο πρέπει να υπογραμμίσουμε θετικά, δοθέντος ότι όλες οι διαδικασίες γίνονται εν μέσω της πανδημικής κρίσης και των ζητημάτων που δημιουργούν, όπως καταλαβαίνετε, ως προς την ταχύτητα απόκρισης του δημόσιου τομέα. Θέλω να υπενθυμίσω, βεβαίως, ότι εσείς ουσιαστικά στην Ηλεία έχετε πληρωθεί τα 3/4 της πατάτας σας, γιατί είχατε την ανοιξιάτικη η οποία πληρώθηκε. Έχετε πληρωθεί το 40% των καρπουζιών, που ήταν το πρώιμο το οποίο πληρώθηκε και αναμένεται το αντίστοιχο 1/4 στην πατάτα και τα υπόλοιπα στο καρπούζι. Πάμε τώρα στα εσπεριδοειδή που αναφέρετε στην ερώτησή σας. Να πω ότι στο Υπουργείο μας υπήρξε αίτημα στήριξης από την περιοχή σας στις 14 Δεκεμβρίου 2020 από τον αγροτικό σύλλογο Σαλμώνης Πύργου Ηλείας και αντίστοιχο αίτημα σε ό,τι αφορά στα εσπεριδοειδή, στα φυλλώδη λαχανικά και στα υπαίθρια κηπευτικά από τον αγροτικό συνεταιρισμό «Εύφορη γη» στις 7 Ιανουαρίου. Το Υπουργείο Αγροτικής Ανάπτυξης και Τροφίμων στο διάστημα αυτό εξετάζει τα στοιχεία από όλες τις περιοχές της χώρας - και της δικής σας συμπεριλαμβανομένης σε ό,τι αφορά στα εσπεριδοειδή και στα σαλατικά - , ώστε να διαπιστωθεί, όπως γίνεται με όλους τους υπόλοιπους κλάδους, αν τεκμαίρεται πραγματικά απώλεια εισοδήματος για τις σχετικές μετά διαδικασίες. [[Στο σημείο αυτό κτυπά το κουδούνι λήξεως του χρόνου ομιλίας της κυρίας Υφυπουργού]] Κλείνοντας - θα μου επιτρέψετε στη δευτερολογία μου να αναφερθώ στα του ΕΛΓΑ και της «Μήδειας» - θέλω να αναφέρω ενδεικτικά…
Στη δευτερολογία σας τα λέτε τα υπόλοιπα, σας παρακαλώ, κυρία Υπουργέ, γιατί πρέπει να κοιτάξετε και το ρολόι.
Θέλω να πω ενδεικτικά, γιατί νομίζω ότι έχει σημασία να ακούγονται κάποια πράγματα, ότι σύμφωνα με τα στοιχεία του Υπουργείου Οικονομικών, οι αγρότες της Περιφερειακής Ενότητας Ηλείας έχουν λάβει ως επιστρεπτέα προκαταβολή στις ποικιλίες τις οποίες έχουμε αναφέρει, πατατοπαραγωγοί δηλαδή, παραγωγοί κηπευτικών, εσπεριδοειδών, λαχανικών, καρπουζιών, 1,33 εκατομμύρια ευρώ από επιστρεπτέα και το σύνολο των αγροτών και κτηνοτρόφων της Περιφερειακής Ενότητας Ηλείας έχουν λάβει 5,32 εκατομμύρια ευρώ επιστρεπτέα και μη επιστρεπτέα προκατοβολή. Ευχαριστώ και για την ανοχή στον χρόνο, κύριε Πρόεδρε.
Και εμείς ευχαριστούμε. Τον λόγο έχει τώρα για τη δευτερολογία του ο κ. Κατρίνης.
Ευχαριστώ, κύριε Πρόεδρε. Κύρια Υπουργέ, επειδή αναφέρατε κάποια στοιχεία, είμαι σίγουρος πως γνωρίζετε ότι σύμφωνα με τα στοιχεία της EUROSTAT - τουλάχιστον με τα τελευταία στοιχεία που είναι διαθέσιμα - ο Νομός Ηλείας είναι ο πρώτος νομός στην Ευρωπαϊκή Ένωση το 2017 σε ποσοστό αγροτικής εξειδίκευσης. Αυτό σημαίνει ότι το παραγόμενο εισόδημα κατά κύριο λόγο, κυρίαρχα είναι αγροτικό. Άρα, όποια ποσά και να αναφέρετε για την Ηλεία αθροιστικά από επιστρεπτέες, από αποζημιώσεις λόγω COVID -19, να είστε βέβαιη ότι είναι πάρα πολύ μικρά σε σχέση με το συνολικό αγροτικό εισόδημα που παράγεται στον Νομό Ηλείας. Μπορεί το νούμερο 5 εκατομμύρια να φαίνεται μεγάλο, όμως, αν δούμε το εισόδημα που παράγεται στον Νομό Ηλείας, να είστε βέβαιη ότι δεν αφορά πάρα μόνο ένα πολύ μικρό ποσοστό. Επίσης, το γεγονός ότι κάποιοι παραγωγοί αποζημιώθηκαν για το πρώιμο καρπούζι και την ανοιξιάτικη πατάτα, δεν σημαίνει ότι όσοι υπέστησαν καταστροφή στο όψιμο καρπούζι και τη φθινοπωρινή πατάτα έχουν και ανεξάντλητα περιθώρια υπομονής. Νομίζω ότι σε αυτό συμφωνείτε. Τώρα να πάμε στο προκείμενο. Θα ξεκινήσω από τα θετικά. Είναι θετικό ότι δίνετε ένα χρονοδιάγραμμα. Λέτε ότι «εμείς μέσα σε δέκα ημέρες θα έχουμε την οριστική απόφαση και σε είκοσι ημέρες, σε έναν μήνα από τώρα θα έχουμε αποζημίωση για όψιμο καρπούζι και φθινοπωρινή πατάτα». Δεν μας λέτε, όμως, το ποσό, δηλαδή ποιο είναι το ποσό αποζημίωσης για τα δύο αυτά προϊόντα. Και μιας και είναι παρών ο κ. Βεσυρόπουλος να πω ότι έχετε στείλει στο Υπουργείο Οικονομικών ένα αίτημα και έχει εγκριθεί από τις 5 Μαρτίου. Είναι στο Υπουργείο Οικονομικών. Δεν ξέρω αν στο Υπουργείο Οικονομικών οι αγρότες της Ηλείας αποτελούν χαμηλή προτεραιότητα, αλλά δεν υπάρχουν ανεξάντλητα περιθώρια υπομονής. Ας επισπεύσει το Υπουργείο Οικονομικών τις αποζημιώσεις και να μας πει η Υφυπουργός ή το Υπουργείο Οικονομικών ποιο είναι τελικά το ποσό με το οποίο θα αποζημιωθούν. Αυτό ενδιαφέρει αυτήν τη στιγμή τους παραγωγούς της Ηλείας. Δεύτερον, δεν μας ξεκαθαρίσατε, κυρία Υφυπουργέ, μετά από την εξέταση και διερεύνηση που κάνατε, γιατί αναφερθήκατε σε ένα αίτημα μιας ομάδας παραγωγών εσπεριδοειδών μόνο, αν τελικά θα αποζημιώσετε τα εσπεριδοειδή. Επίσης, στα σαλατικά κηπευτικά, υπάρχει καθολική ζημιά και για τα θερμοκηπιακά και για τα υπαίθρια. Νομίζω - αν δεν κάνω λάθος - ότι τα θερμοκηπιακά στην Κρήτη αποζημιώθηκαν. Άρα υπάρχει και προηγούμενο ανάλογων καλλιεργειών που υπέστησαν λόγω της κλειστής εστίασης, λόγω της πανδημίας ανάλογες ζημιές. Θεωρώ ότι σήμερα πρέπει να ξεκαθαρίσετε αν οι κατηγορίες αυτές των προϊόντων θα αποζημιωθούν ή όχι. Δεν υπάρχει περιθώριο για κάποιον ο όποιος καλλιέργησε και τον Μάρτιο του 2020 και τον Σεπτέμβριο του 2020, έχει πάθει δύο φορές ζημιές, να ακούει έναν χρόνο μετά από την Κυβέρνηση ότι «θα εξετάσουμε να δούμε αν έχεις πάθει όντως ζημιά» από τη στιγμή που ήδη σε μία περιφερειακή ενότητα της χώρας έχετε πληρώσει ανάλογες αποζημιώσεις. Εδώ, λοιπόν, πρέπει να υπάρχει δικαιοσύνη και εφαρμογή των ίδιων κανόνων. Καταλαβαίνω ότι τα δημοσιονομικά είναι πεπερασμένα, αλλά δεν μπορεί μια ολόκληρη περιοχή να μείνει εκτός, επειδή δεν πρόλαβε το αίτημά της να εξεταστεί πρώτο και πρόλαβαν κάποιοι άλλοι. Θέλω να σας καλέσω καλόπιστα, πρώτον, να δείτε το πραγματικό πρόβλημα που έχουν οι παραγωγοί κηπευτικών σαλατικών για δύο περιόδους και φοβάμαι ότι θα έχουν και γι' αυτό το διάστημα όσο η εστίαση παραμένει κλειστή και δεύτερον, το θέμα των εσπεριδοειδών. Θα παρακαλέσω μέσω υμών το Υπουργείο Οικονομικών να πάρει μια δίκαιη απόφαση για το ποσό αποζημίωσης - δεν ξέρω αν μας το αποκαλύψετε στη δευτερολογία σας - και να επισπεύσει, ει δυνατόν, τις διαδικασίες. Δεν υπάρχουν περιθώρια. Ήδη ο Νομός Ηλείας λόγω και της πτώσης της τιμής του ελαιολάδου, λόγω της γενικότερης κρίσης και επειδή είναι ένας νομός που κυρίαρχα έχει αγροτικό εισόδημα, έχει υποστεί πολύ μεγάλη ζημιά. Θα περιμένω και για τις αποζημιώσεις του ΕΛΓΑ. Επαναλαμβάνω, γιατί θέλω να είμαι δίκαιος, ότι ο μηχανισμός του ΕΛΓΑ κινητοποιήθηκε γρήγορα. Έγιναν οι πρώτες εκτιμήσεις. Όπως καταλαβαίνετε, έχει πολύ μεγάλη σημασία και πολύ ενδιαφέρον να ακούσουμε από εσάς πότε υπολογίζετε ότι θα πληρωθούν αυτές τις ζημιές. Ευχαριστώ.
Και εμείς ευχαριστούμε τον κ. Κατρίνη. Κυρία Υπουργέ, έχετε τον λόγο για τη δευτερολογία σας.
Κύριε συνάδελφε, για να μη δημιουργείται κανενός είδους παρεξήγηση, δεν αφίσταμαι από τα όσα είπα στην πρωτολογία μου. Απλώς, θέλω να είμαι ακριβής. Σε ό,τι αφορά στο εικοσαήμερο, εγώ έδωσα ένα παράδειγμα των πράξεων και όχι των λόγων, της απόκρισης των υπηρεσιών και των Υπουργείων σε σχετικά αιτήματα και αυτό το παράδειγμα αναλογικά μπορεί να λειτουργήσει, δίνοντας απάντηση στο πότε ακριβώς οι παραγωγοί θα πληρωθούν τη συγκεκριμένη απώλεια εισοδήματος. Θα επαναλάβω αυτό που είπα στην πρωτολογία μου: Κάντε λίγη υπομονή, κύριε Κατρίνη. Το ποσό θα ανακοινωθεί από το Υπουργείο Οικονομικών, με το οποίο, επαναλαμβάνω, είμαστε σε καθημερινή, όπως οφείλουμε, συνεργασία για το βέλτιστο δυνατό αποτέλεσμα. Με όλον τον σεβασμό, κάνουμε κάποιες συγκρίσεις ανόμοιων πραγμάτων. Συγκρίνετε το ετήσιο εισόδημα των παραγωγών της Ηλείας, το οποίο και σέβομαι και υπολήπτομαι και μακάρι - και τους ενθαρρύνω ακόμα περισσότερο - να είχαμε τέτοια παραδείγματα με μεγαλύτερη εισοδηματική κλίμακα, με μια διμηνιαία επιστρεπτέα. Δηλαδή, δεν μπορείτε να συγκρίνετε αυτά που δίνονται από το Υπουργείο Οικονομικών ως επιστρεπτέα και αφορούν στον τζίρο ενός διμήνου με τον τζίρο ενός χρόνου. Το αντιλαμβάνεστε. Επίσης, επειδή το είπατε και την προηγούμενη φορά, κάνοντας τρόπον τινά μια σύγκριση διακριτικότητας ανάμεσα στον δικό σας νομό ή άλλους νομούς και την Κρήτη, να πούμε ότι άλλες οι ποικιλίες της Κρήτης και ο χρόνος συγκομιδής τους και άλλες οι ποικιλίες και ο χρόνος συγκομιδής των δικών σας καλλιεργειών. Οπότε, μη συγκρίνουμε ανόμοια πράγματα. Άλλον καιρό συγκομίζονται εκείνα, άλλον καιρό συγκομίζεται η ανοιξιάτικη πατάτα - ας πούμε - και άλλον καιρό συγκομίζεται η φθινοπωρινή. Έτσι δεν είναι, κύριε συνάδελφε; Χαίρομαι που αναγνωρίσατε και στην πρωτολογία σας και στη δευτερολογία σας ότι ο ΕΛΓΑ κινητοποιείται αμέσως. Να πω, λοιπόν, ότι σχετικά με τους πληττόμενους από τα καιρικά φαινόμενα παραγωγούς, ο ΕΛΓΑ ολοκλήρωσε το έργο των εκτιμήσεων και της καταβολής σχετικής αποζημίωσης για την πλειοψηφία των ζημιών που υπέστησαν το 2020, συμπεριλαμβανομένων αυτών που προκλήθηκαν από τον «Ιανό», δίνοντας στην περιφερειακή σας ενότητα 1.730.000 ευρώ. Θα πω εγώ τώρα ότι, πραγματικά, είναι ένας χρόνος ρεκόρ, ο οποίος έχει να κάνει με μια κυβερνητική εντολή να κλείνουν οι αποζημιώσεις της προηγούμενης χρονιάς στους πρώτους μήνες της επόμενης. Πώς έγινε αυτό; Δεν έγινε απλώς μόνο με την κυβερνητική εντολή. Έγινε, γιατί για δεύτερη φορά μετά από δέκα χρόνια ο κρατικός προϋπολογισμός δίνει 35 εκατομμύρια ευρώ στον ΕΛΓΑ - είχε να γίνει δέκα χρόνια αυτό - , προκειμένου να ανταποκρίνεται με ταχύτητα στα αιτήματα των πληγέντων. Με την πληρωμή του Απριλίου του τρέχοντος θα ολοκληρωθεί η καταβολή των αποζημιώσεων και για τις υπόλοιπες ζημιές του 2020. Τώρα, σε ό,τι αφορά στις ζημιές από το φαινόμενο «Μήδεια» που έγιναν στις 16 και 17 Φεβρουαρίου του 2021, στην Περιφερειακή Ενότητα Ηλείας έγιναν διακόσιες ενενήντα τρεις αναγγελίες και υποβλήθηκαν χίλιες τετρακόσιες τριάντα τρεις δηλώσεις ζημιάς. Το δε έργο των εκτιμήσεων είναι εν εξελίξει, διενεργούμενο από το κλιμάκιο δέκα γεωτεχνικών του υποκαταστήματος ΕΛΓΑ Πάτρας, οι οποίοι τις επόμενες ημέρες θα συνεπικουρηθούν από δεκαπέντε ακόμη εκτιμητές, προκειμένου να γίνει πολύ γρήγορα το εκτιμητικό έργο. Ξέρετε ότι σύμφωνα με τον ασφαλιστικό κανονισμό δεν καλύπτονται ασφαλιστικά οι ζημιές από παγετό, οι οποίες υπερβαίνουν την 15η Φεβρουαρίου, αλλά όλες οι όψιμες ποικιλίες της περιοχής σας, Βαλέντσια, Lane Late, Ovale Καλαβρίας κ.λπ., δεν έχουν χρονικά όρια λήψης ασφαλιστικής κάλυψης των ζημιών και επομένως θα αποζημιωθούν κανονικά για τις ζημιές από τον παγετό Άρα, από το σύνολο των είκοσι τεσσάρων χιλιάδων τετρακοσίων τριάντα τριών στρεμμάτων που δηλώνονται στον ΟΠΕΚΕΠΕ με πορτοκάλια, για την Περιφερειακή Ενότητα Ηλείας, η συντριπτική πλειοψηφία, δηλαδή τα είκοσι χιλιάδες στρέμματα, θα αποζημιωθούν κανονικά. Για τις καλλιέργειες και ποικιλίες που λόγω του χρόνου φύτευσης ή συγκομιδής, όπως είναι τα επίσπορα οπωροκηπευτικά, μαρούλι, μπρόκολο κ.λπ. και συνδέονται με το ΟΣΔΕ του 2020 εκτιμάται ότι η εκτίμηση, κοινοποίηση πορισμάτων και καταβολή αποζημίωσης θα έχουν ολοκληρωθεί έως τα τέλη Απριλίου. Για δε τις καλλιέργειες και ποικιλίες των οποίων η ασφαλιστική κάλυψη συνδέεται με το ΟΣΔΕ του 2021, η κοινοποίηση των πορισμάτων και η καταβολή των αποζημιώσεων δεν μπορεί να πραγματοποιηθεί νωρίτερα, παρά με την ολοκλήρωση των διασταυρωτικών ελέγχων του ΟΠΕΚΕΠΕ και την πληρωμή της βασικής ενίσχυσης, όπως ορίζεται από τις προβλεπόμενες διαδικασίες. Σας ευχαριστώ.
Και εμείς ευχαριστούμε. Προχωράμε στην τέταρτη με αριθμό 545/9-3-2021 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Αγροτικής Ανάπτυξης και Τροφίμων, με θέμα: «Μέτρα ενίσχυσης της κτηνοτροφίας λόγω αύξησης τιμών των ζωοτροφών». Κύριε Βιλιάρδο, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Καλημέρα, κυρία Υπουργέ. Σας ευχαριστώ πολύ για την παρουσία σας. Τους τελευταίους μήνες παρατηρείται μεγάλη αύξηση των τιμών των ζωοτροφών άνω του 30% φέτος, όπως το παράδειγμα της σόγιας, οδηγώντας τους παραγωγούς σε απελπισία. Ως εκ τούτου υπάρχει άμεση ανάγκη λήψης μέτρων για τον πρωτογενή τομέα και ειδικά για τις ζωοτροφές, σημειώνοντας πως για όλα όσα λέμε θα καταθέσουμε δώδεκα έγγραφα στα Πρακτικά. Έχουμε υποβάλει ερωτήσεις τόσο εμείς - δύο φορές - όσο και άλλα κόμματα για το θέμα, καταθέτοντας μία από αυτές στα Πρακτικά, για να μην υπερβάλλω. Θεωρούμε επείγουσα τη λήψη αποφάσεων. Το ότι οι ζωοτροφές είναι βασικής σημασίας για την κτηνοτροφία είναι φυσικά αυτονόητο. Η ανεπάρκειά τους δεν αποτελεί κίνδυνο μόνο για την επιβίωση των ζώων, αλλά επιπλέον των κτηνοτροφικών μονάδων στο άμεσο μέλλον, επειδή η παραγωγή κρέατος και η αποδοτικότητα εξαρτώνται από την πάχυνση. Τυχόν περικοπές δε στη διατροφή μπορούν να διατηρήσουν τα κοπάδια, αλλά όχι την απόδοση. Παράλληλα θα πλήξουν διπλά την κερδοφορία, λόγω του ότι οι ζωοτροφές αντιπροσωπεύουν το 67% του κόστους παραγωγής στην κτηνοτροφία. Η αύξηση του κόστους είναι πολύ δύσκολο να αυξήσει τις τιμές πώλησης, επιβαρύνοντας τους τελικούς καταναλωτές. Όπως είναι κατανοητό αυτή τη στιγμή αντιμετωπίζουμε μία ωρολογιακή βόμβα, αφού εάν δεν εξασφαλιστεί η παραγωγή, οι μονάδες θα κλείσουν, οπότε θα ενταθεί το πρόβλημα της τροφικής ανεπάρκειας. Το θέμα είχε τεθεί στον κ. Βορίδη, που, ενδεχομένως ως νομικός στο επάγγελμα, δρομολόγησε μια διαμαρτυρία για την περικοπή εξαγωγών της Ρουμανίας. Πολύ σωστά το έκανε. Μπορεί τώρα να καταφέρει να τις αποτρέψει, αλλά δεν νομίζουμε ότι αυτού του είδους οι διεκδικήσεις επαρκούν για τη διατροφή μας στο μέλλον, ενώ εκτός της προσφοράς διαδραματίζει σημαντικό ρόλο η τιμή που προσφέρονται τα προϊόντα. Μπορεί, λοιπόν, το 2020 να είμαστε μάλλον πλεονασματικοί σε τρόφιμα, μετά από πολλά πολλά χρόνια, λόγω της μεγάλης πτώσης του τουρισμού, αλλά εάν επανέλθει έστω στο 50%, θα έχουμε σημαντική αύξηση της ζήτησης, όπως επίσης του κόστους στον τουρισμό που είναι ήδη προβληματικός. Εκτός της άμεσης λύσης που απαιτείται, θεωρούμε πως το κράτος ή κάποιος κατάλληλος οργανισμός θα πρέπει να εξασφαλίζει μελλοντικά τις τιμές των ζωοτροφών, για παράδειγμα, μέσω προθεσμιακών συμβολαίων, Futures δηλαδή, έτσι ώστε να εξισορροπεί τις μεταβολές των τιμών ή και να παρέχει τέτοια εγγυημένα προϊόντα στους αγρότες που ασφαλώς δεν γίνεται να εκτεθούν στις αγορές παραγώγων. Η ερώτησή μας είναι η εξής: Προτίθεστε και πώς, να εξασφαλίσετε τη μείωση και τη σταθεροποίηση των τιμών των ζωοτροφών πριν την αύξηση του κόστους; Ευχαριστώ πολύ.
Κι εμείς ευχαριστούμε τον κ. Βιλιάρδο. Κυρία Υπουργέ, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε συνάδελφε, βάζετε πραγματικά πάρα πολλά ζητήματα στην ερώτησή σας στα οποία, θα προσπαθήσω στον δυσανάλογα μικρό χρόνο που διατίθεται με βάση τον κοινοβουλευτικό έλεγχο, να απαντήσω. Το θέμα που βάζετε είναι πάρα πολύ ζέον. Απλά πρέπει να κάνουμε κάποιες διευκρινίσεις νομίζω σε αυτήν εδώ την Αίθουσα. Να πούμε, δηλαδή, γι' αυτούς που τυχόν δεν γνωρίζουν ότι οι ζωοτροφές είναι στην πλειονότητά τους commodities, δηλαδή πρώτες ύλες των οποίων οι τιμές προσδιορίζονται χρηματιστηριακά στην ελεύθερη αγορά. Το να ρωτάτε τώρα τι κάνει η Κυβέρνηση για να μειώσει την τιμή των ζωοτροφών είναι σαν να μας λέτε να βρούμε μερικές δεκάδες δισεκατομμύρια δολάρια για να αγοράσουμε εκατοντάδες χιλιάδες εκατομμύρια τόνους ζωοτροφών και να ελέγξουμε την τιμή τους. Επίσης, φαντάζομαι ότι δεν εννοείτε την επιδότηση της τιμής, διότι σ' αυτήν την περίπτωση νομίζω ότι πρέπει να πούμε λίγο πάλι τα βασικά, ότι δηλαδή η χώρα μας αποτελεί χώρα της Ευρωπαϊκής Ένωσης, που λειτουργεί ως ενιαία αγορά και αντίκειται στην ενωσιακή νομοθεσία η παρέμβαση στις τιμές. Ξέρετε, επίσης, ότι ως χώρα αυτό το έχουμε πληρώσει ακριβά στο παρελθόν. Βεβαίως, κι αν ακόμα υπήρχε αυτή η δυνατότητα έχουμε σκεφτεί, μέσα σ' αυτήν την Αίθουσα, για τι λεφτά μιλάμε; Διότι με τη λογική ότι το καλαμπόκι, για παράδειγμα, φέτος έχει ρεκόρ υψηλής τιμής και θα πρέπει να επιδοτηθούν όσοι το αγοράζουν, με την ίδια λογική πέρυσι, ενδεχομένως πρόπερσι, που είχαμε χαμηλή τιμή στο καλαμπόκι, θα έπρεπε να επιδοτηθούν όσοι το παράγουν. Νομίζω, λοιπόν, ότι είναι σώφρον όσοι έχουμε δημόσιο λόγο και τον εκφέρουμε, να είμαστε προσεκτικοί σε ό,τι λέμε, χωρίς αυτό να σημαίνει ότι δεν συναισθανόμαστε το πρόβλημα των κτηνοτρόφων, οι οποίοι όντως αντιμετωπίζουν θέμα με τις ζωοτροφές. Σύμφωνα με τα διαθέσιμα στοιχεία της ΕΛΣΤΑΤ, αλλά και το Διεθνές Συμβούλιο Δημητριακών, η χώρα μας στην παραγωγή αραβοσίτου αντιστοιχεί στο ένα χιλιοστό της παγκόσμιας παραγωγής. Άρα, προφανώς δεν νοείται να γίνεται συζήτηση για το αν η Ελλάδα μπορεί να επηρεάσει την παγκόσμια τιμή των ζωοτροφών. Κι αυτό το λέω με πλήρη ενσυναίσθηση γιατί προέρχομαι από έναν νομό με δυναμικό κτηνοτροφικό τομέα και με το καλαμπόκι να αποτελεί μία από τις βασικές μας καλλιέργειες. Δεν φτάνει ο χρόνος ώστε να πούμε γιατί έχουμε αυτή την έκρηξη της τιμής των ζωοτροφών, απλά θα πω ότι έχει να κάνει πάρα πολύ με την Κίνα. Στο διεθνές αυτό περιβάλλον που διαμορφώνεται μια ορθολογική πολιτική, μια κυβέρνηση, όπως είναι η Κυβέρνηση του Κυριάκου Μητσοτάκη, δεν είναι ούτε να κυνηγάει χίμαιρες, αλλά ούτε και να λαϊκίζει μένοντας άπραγη. Είναι να δρα υπεύθυνα, να κάνει χρήσιμες πολιτικές και να στηρίζει όσο το δυνατόν αποτελεσματικότερα τους παραγωγούς, εν προκειμένω τους κτηνοτρόφους. Πώς μπορούμε, λοιπόν, να τους στηρίξουμε; Δίνοντάς τους κατάλληλα εργαλεία, ώστε να έχουν τη ρευστότητα για να ανταποκριθούν στις ζητούμενες τιμές, την οικονομική δυνατότητα για να κάνουν τις αγορές τους κατά τον βέλτιστο τρόπο και στον κατάλληλο χρόνο. Τι κάναμε, λοιπόν, εμείς; Από την αρχή της πανδημικής κρίσης ξέρετε ότι στηρίξαμε τον τομέα της κτηνοτροφίας με περί τα 30 εκατομμύρια ευρώ στους αιγοπροβατοτρόφους. Για τους κτηνοτρόφους εν συνόλω, από την επιστρεπτέα προκαταβολή, έχουν δοθεί 50,4 εκατομμύρια ευρώ, ενώ για πρώτη φορά στα χρονικά, κύριε Βιλιάρδο, δώσαμε τη δυνατότητα οι παραγωγοί να παίρνουν δάνεια, χορηγήσεις και πιστώσεις από το τραπεζικό σύστημα μέχρι τις 25.000 ευρώ χωρίς ασφαλιστική ενημερότητα. Αυτό έγινε πέρυσι. Φέτος, με τροπολογία στο νομοσχέδιο για τις αθέμιτες πρακτικές, που μπαίνει τις επόμενες ημέρες, το παρατείνουμε ως το τέλος του 2021. Ρευστότητα όμως, είναι και τα χρήματα που θα πάρουν οι κτηνοτρόφοι μας την επόμενη εβδομάδα, μέσα από τις συνδεδεμένες ενισχύσεις, 6.684.000 ως συνδεδεμένοι στα πρωτεϊνούχα κτηνοτροφικά ψυχανθή, 25.256.000 ως συνδεδεμένη ενίσχυση στα πρωτεϊνούχα σανοδοτικά ψυχανθή. Και φυσικά, θα ακολουθήσουν οι συνδεδεμένες στον τομέα του πρόβειου και του βόειου με 55 εκατομμύρια και 35 εκατομμύρια αντίστοιχα. Δύο ακόμη σημεία και κλείνω. Το φορολογικό περιβάλλον, κύριε συνάδελφε, είναι τελείως διαφορετικό για τους κτηνοτρόφους απ' ό,τι ήταν επί της προηγούμενης διακυβέρνησης, καίτοι διαβιούμε σε μια πρωτοφανή πανδημική οικονομική κρίση. Οι αγρότες δεν πληρώνουν εισφορά αλληλεγγύης ούτε τέλος επιτηδεύματος. Ο φορολογικός συντελεστής μειώθηκε από το 22% στο 9% και δόθηκαν 1.000 ευρώ αφορολόγητο για κάθε παιδί. Μειώθηκαν αποφασιστικά οι ασφαλιστικές εισφορές και αποσυνδέθηκαν από το εισόδημα. Όσοι είχαν απώλεια τζίρου λόγω COVID θα πληρώσουν μειωμένη κατά 50% προκαταβολή, ενώ τέλος θεσπίσαμε το ακατάσχετο και αφορολόγητο όλων αυτών των ενισχύσεων που δίνονταν εν μέσω πανδημίας. Όλες αυτές οι παρεμβάσεις, νομίζω θα συμφωνείτε ότι δεν είναι διόλου μια ευκαταφρόνητη ένεση ρευστότητας. Τελευταίο, αλλά όχι νομίζω έλασσον, είναι ότι χάρη στην πολιτική που ασκήσαμε στο πλαίσιο της αντιμετώπισης των αθέμιτων πρακτικών, των λεγόμενων ελληνοποιήσεων, η τιμή του αιγοπρόβειου γάλακτος έχει αυξηθεί σημαντικά, γεγονός που έχει ενεργοποιήσει από πέρυσι πραγματικά έναν ενάρετο κύκλο αύξησης της παραγωγής από τα προηγούμενα πέτρινα χρόνια. Κι αυτό δεν το λέω εγώ, το λένε τα στοιχεία, καθώς τον Ιανουάριο του 2021 η μέση τιμή του πρόβειου γάλακτος ήταν 91,68 σύμφωνα με στοιχεία του ΕΛΓΟ, ενώ η μέση τιμή του 2019 ήταν στα 80 λεπτά. Νομίζω κάθε καλοπροαίρετος - και εσείς είστε καλοπροαίρετος - διαπιστώνει το μέγεθος της στήριξης. Τα υπόλοιπα στη δευτερολογία μου. Ευχαριστώ.
Κύριε Βιλιάρδο, έχετε τον λόγο.
Ευχαριστώ πολύ, κύριε Πρόεδρε. Κυρία Υπουργέ, θεωρώ ότι εδώ δεν κάνουμε υποδείξεις, αλλά απαντάμε σε ερωτήσεις όσο καλύτερα μπορούμε και ο καθένας μπορεί να το κρίνει. Το δεύτερο είναι πως φυσικά θα ήταν αστείο να αναφερθούμε σε έλεγχο των τιμών. Δεν το καταλάβατε μάλλον. Αναφερθήκαμε σε Futures στα οποία κάποιος προαγοράζει κάποιες ποσότητες, με κάποιες συγκεκριμένες τιμές, έτσι ώστε να μπορούν οι αγρότες να έχουν κανονικό χαμηλό κόστος, όταν οι τιμές είναι χαμηλές. Είναι αυτονόητο. Όσον αφορά στις επιδοτήσεις που αναφέρατε, εμείς είμαστε ανέκαθεν εντελώς εναντίον των επιδοτήσεων. Πιστεύουμε ότι η χώρα πρέπει να παράγει, να είναι ανταγωνιστική και να μπορεί να ανταπεξέρχεται στις διεθνείς αγορές όπως άλλωστε κάνουν όλα τα υπόλοιπα κράτη. Τώρα, στο δεύτερο μέρος της ερώτησής μας, το μεγαλύτερο μέρος των ζωοτροφών εισάγεται. Αυτό θεωρούμε ότι είναι κακό. Το γεγονός αυτό τεκμηριώνει τα προβλήματα και την ανυπαρξία κεντρικής στρατηγικής. Σ' αυτήν αναφερόμαστε, κάτι που υπενθυμίζουμε συνεχώς, με κάθε ευκαιρία. Με βάση τα στοιχεία του ΙΟΒΕ, στη συνολική κατηγορία «υπολείμματα βιομηχανίας τροφίμων και ζωοτροφές» έχουμε έλλειμμα 358 εκατομμύρια, ενώ μόνο το έλλειμμα για τις ζωοτροφές εκτιμάται στα 230 εκατομμύρια, κυρίως λόγω της σόγιας. Σε αυτήν αναφερθήκαμε. Αυτήν έπρεπε να προαγοράσετε. Παρεμπιπτόντως, η σόγια είναι ένα προϊόν που χρησιμοποιείται για βιοκαύσιμο, ενώ αποτελεί ένα από τα προβλήματα που δημιουργεί η πράσινη ανάπτυξη και η πράσινη ατζέντα. Οφείλουμε βέβαια, να προσθέσουμε πως τα βιοκαύσιμα, όπου δεν παράγει πολλά η χώρα μας, ενώ δεν ενδιαφέρεται κανένας να επενδύσει, σε αντίθεση με τις ανεμογεννήτριες των Γερμανών και όλα τα υπόλοιπα, παράγονται επίσης από ζαχαρότευτλα. Λόγω των κοινοτικών πολιτικών όμως στο χώρο της ζάχαρης και των μνημονίων με την κατάτμηση της Αγροτικής Τράπεζας, στην οποία ανήκε η «Ελληνική Βιομηχανία Ζάχαρης», η παραγωγή στην Ελλάδα έχει ουσιαστικά εκμηδενιστεί, με την καταστροφή ενός άλλοτε κραταιού παραγωγικού κλάδου. Αυτούς θέλουμε να στηρίξουμε, τους παραγωγικούς κλάδους της ζάχαρης, όπου παρά τις συζητήσεις που γίνονται για το μέλλον της «Ελληνικής Βιομηχανίας Ζάχαρης», δεν υπάρχει καμμία εξέλιξη, επειδή η DG COMP δημιουργεί εμπόδια και μας απειλεί με πρόστιμα, κατά τη γνωστή πρακτική απαξίωσης διαφόρων εταιρειών μας, όπως της «ΤΡΑΙΝΟΣΕ», των ναυπηγείων, της «Ολυμπιακής» και τώρα της ΔΕΗ. Πρόκειται για ένα θέμα που παρακολουθούμε με μεγάλη προσοχή. Έχουμε υποβάλει ερωτήσεις και δεν θα επεκταθούμε εδώ. Δεν μπορούμε, όμως, να μην σημειώσουμε ότι αποτελεί ξεκάθαρα μια κυβερνητική αποτυχία, παρά την αλαζονεία και τη σιγουριά του Υπουργού Ανάπτυξης όσον αφορά στη λύση της ιδιωτικοποίησης που προωθούσε. Έτσι, η φετινή μειωμένη παραγωγή ζαχαρότευτλων δεν χρησιμοποιήθηκε για ζάχαρη ή για βιοκαύσιμα, αλλά ούτε καν για ζωοτροφές, που όπως σας είπα τις έχουμε απόλυτη ανάγκη. Σύμφωνα με πληροφορίες μας τα τεύτλα αφέθηκαν και σάπισαν στα χωράφια. Ισχύει αλήθεια; Παράλληλα, σύμφωνα με διάφορες ειδήσεις έχουν εξαχθεί ζωοτροφές μέσα στη γενική αναταραχή της πανδημίας, κάτι που δεν γνωρίζουμε αν ισχύει, αν και φαίνεται να έχει λογική, αφού οι εξαγωγές τροφίμων αυξήθηκαν κατά 10% το Δεκέμβριο του 2020. Σε κάθε περίπτωση είναι σημαντικό να βρεθεί μια μακροπρόθεσμη λύση, τόσο για τον κλάδο και την οικονομία μας όσο και για την τροφική επάρκεια και την αύξηση της εγχώριας παραγωγής. Σημειώνουμε δε πως ο κτηνοτροφικός τομέας είχε βυθιστεί στην κρίση πριν την πανδημία, ενώ είμαστε ελλειμματικοί στο κρέας. Ειδικότερα, το 1980 η αυτάρκεια της Ελλάδας σε χοιρινό είχε φτάσει στο 85% και σε μοσχαρίσιο στο 66%, ενώ σήμερα εισάγουμε το 70% του χοιρινού και το 80% του βόειου κρέατος. Την περίοδο 2015-2019 υπολογίζεται ότι είχαμε εμπορικό έλλειμμα σε είδη κρέατος ύψους περίπου 1 δισεκατομμυρίου ετήσια, ενώ μόνο την περίοδο των μνημονίων, μόνο από το 2013 έως το 2017, είχαμε τεράστιες μειώσεις. Για παράδειγμα, εκατό χιλιάδες λιγότερα βοοειδή, δηλαδή 15%, διακόσιες ενενήντα χιλιάδες λιγότερους χοίρους, μείωση 28% κ.λπ.. Όπως καταλαβαίνετε, το θέμα των ζωοτροφών είναι κρίσιμο για την κτηνοτροφία και για την οικονομία μας, επειδή θα μπορούσε να προκαλέσει μια αλυσιδωτή αντίδραση χωρίς να έχουν το φταίξιμο οι παραγωγοί. Μεταξύ άλλων πρέπει να τους δοθεί ενίσχυση, όπως η μείωση των ενοικίων - δεν αναφερόμαστε σε επιδοτήσεις - ή επιχορηγήσεις, όπως δόθηκαν για παράδειγμα στην «AEGEAN» - αυτού του είδους οι επιχορηγήσεις - και στους αυτοκινητόδρομους. Δίνονται, βέβαια, κάποιες ενισχύσεις στον πρωτογενή τομέα, μόλις 150 εκατομμύρια ευρώ, σύμφωνα με την έβδομη αξιολόγηση λόγω της πανδημίας, αλλά δεν είναι αρκετές, ενώ επιπλέον όλων των άλλων επιβλήθηκε τέλος στο αγροτικό ντίζελ. Οι ερωτήσεις μας εδώ είναι οι εξής: Πρώτον, πώς θα εξασφαλίσετε ικανοποιητική προσφορά ζωοτροφών και εγχώρια παραγωγή και δεύτερον, πώς σκοπεύετε να ενισχύσετε την κτηνοτροφία και την τροφική επάρκεια φέτος και στο άμεσο μέλλον; Σας παρακαλούμε πολύ για μια τεκμηριωμένη απάντηση, τεχνοκρατική, όχι πολιτική. Ευχαριστώ πολύ.
Κυρία Υπουργέ, έχετε τον λόγο για τη δευτερολογία σας.
Κύριε συνάδελφε, είπατε ότι εσείς ως κόμμα - είναι απολύτως σεβαστό αυτό - δεν πιστεύετε στη σημασία των επιδοτήσεων. Εμείς, βεβαίως, πιστεύουμε στην αξία των επιδοτήσεων, γιατί αποτελούν ακριβώς το δίχτυ των Ευρωπαίων παραγωγών έναντι της παγκοσμιοποίησης. Αυτό βεβαίως δεν σημαίνει ότι επαναπαυόμαστε στις επιδοτήσεις και δεν ενισχύουμε την παραγωγικότητα των αγροτών και κτηνοτρόφων. Τουναντίον, αλλά αυτό το δίχτυ ασφάλειας νομίζω ότι είναι περισσότερο από αναγκαίο - δεν είναι βέβαια της παρούσης συζήτησης - όταν για παράδειγμα η σόγια έχει ακριβύνει τόσο πολύ, κύριε συνάδελφε, λόγω των αθρόων εισαγωγών της Κίνας. Άρα, όπως καταλαβαίνετε, το ένα το οποίο λέτε, αντικρούει το άλλο το οποίο εμφανίζεται ως πρόβλημα. Εμείς, αγαπητέ κύριε συνάδελφε, πιστεύουμε πραγματικά ως Κυβέρνηση στη σημασία της ελληνικής κτηνοτροφίας, γιατί πραγματικά αποτελεί τριπολλαπλασιαστή αξίας της ελληνικής παραγωγής. Γιατί; Γιατί πραγματικά το 13% των εκμεταλλεύσεων που είναι κτηνοτροφικές παράγουν το 31% της μέσης τυπικής αξίας παραγωγής. Και από την ώρα που έχουμε έρθει στην Κυβέρνηση εφαρμόζουμε ένα ολοκληρωμένο πρόγραμμα, όπως γίνεται αντιληπτό και από τα αποτελέσματα που παράγει και σας ανέφερα τις τιμές του γάλακτος. Σίγουρα έχουμε πάρα πολλά ακόμη να κάνουμε και θα τα κάνουμε με την ίδια ζέση και υπευθυνότητα. Ξεκινάμε μία νομοθετική πρωτοβουλία για τις αθέμιτες πρακτικές τις επόμενες μέρες. Έχουμε έτοιμη νομοθετική πρωτοβουλία για την επίλυση ενός χρόνιου προβλήματος της ελληνικής κτηνοτροφίας που έχει να κάνει, επιτέλους, με τον εξορθολογισμό της άδειας ίδρυσης και λειτουργίας των κτηνοτροφικών εγκαταστάσεων και των λειτουργουσών εγκαταστάσεων. Διπλασιάζουμε, κύριε συνάδελφε, και νομίζω ότι είναι μια πολύ σημαντική εξέλιξη, την επιδότηση των νέων κτηνοτρόφων, όπως και των νέων γεωργών από τις 17.000 ευρώ που ήταν σήμερα στις 35.000 ευρώ. Το δείχνει η πρόσφατη προδημοσίευση του μέτρου, η διαβούλευση του οποίου έχει κλείσει. Κάνουμε και άλλα πραγματικά πολλά. Εμείς, κύριε συνάδελφε, το 2014, όταν καταθέσαμε την πρότασή μας για το Πρόγραμμα Αγροτικής Ανάπτυξης, αλλάξαμε το μείγμα πολιτικής το οποίο ίσχυε μέχρι τότε, υπέρ πάντοτε της φυτικής παραγωγής και το αυξήσαμε υπέρ της κτηνοτροφίας στο 75% -25%, δείχνοντας πραγματικά ότι πρέπει να ενισχυθεί η κτηνοτροφία. Πώς ενισχύεται η κτηνοτροφία; Ενισχύεται με τις σχετικές συνδεδεμένες ενισχύσεις. Εσείς μπορεί να μην τις αποδέχεστε, αλλά οι συνδεδεμένες ενισχύσεις των ελληνικών πρωτεϊνικών ψυχανθών, για παράδειγμα, δείχνουν τις μεικτές αγροτικές εκμεταλλεύσεις, δηλαδή τον αγρότη που βάζει την ειδική και με την ειδική του, η οποία επιδοτείται κιόλας, τρέφει το ζωικό του κεφάλαιο. Η ενίσχυση της κτηνοτροφίας και της αυτάρκειας, που πραγματικά είναι το ζητούμενο - θα πω, βεβαίως, για να μην τα ισοπεδώνουμε όλα, ότι η χώρα μας είναι πρώτη στην αιγοτροφία και τρίτη στην προβατοτροφία στην Ευρωπαϊκή Ένωση - γίνεται με μια σειρά από μέτρα και από το Πρόγραμμα Αγροτικής Ανάπτυξης το οποίο έτρεξε και με αυτό το οποίο θα τρέξει τη μεταβατική περίοδο 2021-2022 ύψους 2,25 δισεκατομμυρίων. Βεβαίως, ενισχύεται και με όσα έχουμε να κάνουμε τόσο από το Ταμείο Ανάκαμψης, που δίνουμε πραγματικά ώθηση στην κτηνοτροφία, είτε αφορά στα σχέδια βελτίωσης είτε αφορά στη γενετική βελτίωση. Είναι μια σειρά από μέτρα τα οποία έχουμε προτείνει ως Υπουργείο για την ενίσχυση ακριβώς της κτηνοτροφίας και μέσα από τα μέτρα τα οποία θα τρέξουν τώρα στη μεταβατική περίοδο, όπως είναι η διατήρηση της βιολογικής γεωργίας και κτηνοτροφίας, τα σχέδια βελτίωσης με ενίσχυση των κτηνοτρόφων που θα συμμετέχουν στα προγράμματα. Επίσης, κύριε συνάδελφε, ενισχύεται με την ενθάρρυνση των συλλογικοτήτων. Γιατί αντιλαμβάνεστε ότι αυτό το οποίο αποτελεί δόγμα της Κυβέρνησης και προσωπικά του Πρωθυπουργού είναι η ενθάρρυνση των συλλογικών υγιών σχημάτων, η οποία δεν είναι μόνο στα λόγια. Η ενθάρρυνση των υγιών συλλογικών σχημάτων έγινε με τη σχετική νομοθετική πρωτοβουλία που έκανε ο προηγούμενος Υπουργός, ο κ. Βορίδης, που ενθάρρυνε, όπως γνωρίζετε, τη δημιουργία διεπαγγελματικών οργανώσεων. Ειλικρινά, στο Υπουργείο δεν προλαβαίνουμε. Η μία μετά την άλλη κάνουν αιτήματα συγκρότησης. Και βεβαίως, ενισχύεται με τη δημιουργία σε όλη τη χώρα - και εν μέσω της πανδημικής κρίσης - πολλών συλλογικοτήτων κτηνοτροφικών συνεταιρισμών. Πιστεύουμε, λοιπόν, πάρα πολύ στην κτηνοτροφία και θα κάνουμε, μέσα από όλα τα χρηματοδοτικά εργαλεία που έχουμε στη δυνατότητά μας, το καλύτερο δυνατό για να την ενισχύσουμε. Σας ευχαριστώ.
Κι εμείς σας ευχαριστούμε. Προχωράμε στην τρίτη με αριθμό 569/12-3-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Καλαμάτα: Η κυβέρνηση αρνείται κτηνιατρικό έλεγχο στην πλωτή κόλαση του “ ΕΛΜΠΕΙΚ ”». Κύριε Αρσένη, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κυρία Υφυπουργέ, το πλοίο του «ΕΛΜΠΕΙΚ», αυτή η πραγματική πλωτή κόλαση, βρίσκεται πλέον απ' ό,τι φαίνεται στην Ισπανία. Όταν, όμως, βρέθηκε στην Ελλάδα, η Ελλάδα όχι μόνο δεν δέχθηκε τον ελλιμενισμό, δεν δέχθηκε καν να στείλει κτηνιάτρους για να ελέγξουν την κατάσταση των ζώων. Είχε γίνει παρέμβαση και της Ευρωπαϊκής Επιτροπής και του Ευρωπαϊκού Κοινοβουλίου σε εσάς, στην πολιτική ηγεσία του Υπουργείου, για το ζήτημα, καθώς παραβιάζονται θεμελιώδεις αρχές της ευρωπαϊκής νομοθεσίας για την ευζωία. Θα σημειώσω, δε, και τις πέντε βασικές ελευθερίες για τα ζώα που μεγαλώνουν υπό τον έλεγχο των ανθρώπων και σε αιχμαλωσία. Ελευθερία από την πείνα και τη δίψα, με πρόσβαση σε καθαρή τροφή και σωστή διατροφή, ελευθερία από άσχημες συνθήκες διαβίωσης, με σωστό κατάλυμα στέγασης και ξεκούρασης, ελευθερία από τον πόνο, το πλήγωμα και τη νόσο με σωστή διάγνωση και κατάλληλη φροντίδα, ελευθερία από το φόβο και την απόγνωση με τη σωστή συμπεριφορά, χωρίς να προκαλούμε φόβο κ.λπ., ελευθερία για την έκφραση της σωστής συμπεριφοράς, με άνετο χώρο, σωστή κοινωνικοποίηση κ.λπ.. Και οι πέντε, από τον τρόπο που το διαχειριστήκατε ως Κυβέρνηση, παραβιάζονται. Εσείς το μόνο που κάνατε ήταν να στείλετε κάποια τροφή, μετά από πολλή πίεση της Ευρωπαϊκής Επιτροπής και του Ευρωπαϊκού Κοινοβουλίου. Δεν στείλατε ποτέ κτηνιάτρους, δεν βάλατε ποτέ ένα τέλος, ως οφείλατε, σε αυτό το αδιανόητο πράγμα, στο πλοίο - βασανιστήριο, πραγματικά, γι' αυτά τα ζώα. Και γιατί είναι όλο αυτό σημαντικό; Είναι σημαντικό για την ευζωία των ζώων, είναι σημαντικό γιατί όταν συμπεριφέρεστε έτσι στα ζώα και στη φύση, είναι πολύ λογικό να κάνετε όλα αυτά που κάνετε και στους πολίτες. Ένας άνθρωπος που συμπεριφέρεται έτσι στα άλλα είδη ζωής, προφανώς συμπεριφέρεται έτσι και στα όμοια του. Σας παρακαλούμε, λοιπόν, να αλλάξετε στάση συνολικά. Δείτε το θέμα της ευζωίας των ζώων, αλλάξτε δραματικά στάση και να είστε συνεπείς στις αρχές που εσείς κηρύσσετε. Οι πέντε ελευθερίες συμπεριλαμβάνονται στο νομοσχέδιο που έχετε υπό νομοθέτηση έτσι κι αλλιώς. Σεβαστείτε τις από τώρα.
Ευχαριστούμε, κύριε Αρσένη. Τον λόγο έχει η κυρία Υπουργός για τη δική της απάντηση.
Κύριε συνάδελφε, γνωρίζετε πού βρίσκεται σήμερα το πλοίο «ΕΛΜΠΕΙΚ»;
Στην Καρθαγένη.
Βρίσκεται, λοιπόν, στον τόπο προορισμό του, στην Καρθαγένη - γιατί παρακολουθούμε την πορεία του πλοίου - ύστερα από τρεισήμισι μήνες περιπλάνησης. Αυτός ο χάρτης δείχνει την περιπλάνηση του συγκεκριμένου πλοίου, το οποίο ξεκίνησε τον προορισμό του από την Ισπανία το Δεκέμβριο με χώρα αποστολής τη Λιβύη, για να πουλήσει αυτά τα χίλια επτακόσια ογδόντα εννιά βοοειδή, τα οποία, προφανώς - και απ' ό,τι λέγεται - δεν παρελήφθησαν από την τρίτη χώρα, γιατί ήταν ύποπτα αφθώδους πυρετού. Θα πω, λοιπόν, ότι αν το φορτηγό - πλοίο «ΕΛΜΠΕΙΚ», αυτός ο πλωτός στάβλος, βρίσκεται σήμερα εκεί που όφειλε να βρίσκεται σύμφωνα με το Ενωσιακό Δίκαιο, δηλαδή στην Ισπανία και δη στην Καρθαγένη, είναι γιατί η ελληνική Κυβέρνηση, κύριε συνάδελφε, από τη στιγμή που ήρθε αντιμέτωπη με το ζήτημα, ενήργησε με σχέδιο, ενήργησε με προνοητικότητα, με σεβασμό στο Ενωσιακό Δίκαιο, με ιδιαίτερη ευαισθησία για την υγεία και την ευζωία των μεταφερόμενων ζώων και με ιδιαίτερη ευαισθησία για την καλή διαβίωση του πληρώματος. Συγχρόνως, όμως, κύριε συνάδελφε, ενήργησε με πολύ μεγάλη ευαισθησία για την καλή υγεία και την ευζωία των ζώων τόσο της χώρας μας όσο και της Ευρωπαϊκής Ένωσης. Οι ευρωπαϊκές άρχές, λοιπόν, θα μου επιτρέψετε να πω, αποτέλεσαν μέρος της λύσης αυτής της ατελέσφορης περιπλάνησης του συγκεκριμένου πλοίου επί τρεισήμισι σχεδόν μήνες στη Μεσόγειο. Και εξηγώ γιατί αποτελέσαμε μέρος της λύσης. Διότι από την πρώτη στιγμή, κύριε συνάδελφε, που μέσω του Υπουργείου Ναυτιλίας ήρθε το αίτημα από το συγκεκριμένο πλοίο - το οποίο, παρεμπιπτόντως βρισκόταν ανοιχτά της Κρήτης - για προσέγγιση στο λιμάνι του Πειραιά, μέχρι και τις 9 Μαρτίου, που το πλοίο αναχώρησε από την ελληνική επικράτεια, οδηγός μας δεν ήταν άλλος από την εθνική και ενωσιακή νομοθεσία σε συνδυασμό με την επίδειξη της δέουσας ανθρωπιστικής συμπεριφοράς. Πράγματι, κύριε συνάδελφε, στις 5 Μαρτίου μετά από τη διαβίβαση του σχετικού αιτήματος από το Υπουργείο Ναυτιλίας για τον ελλιμενισμό του πλοίου στον Πειραιά, όπου ζητούσε το πλοίο τρόφιμα, ζωοτροφές και ανταλλακτικά για το πλοίο έτους κατασκευής 1967 και σημαίας Τόγκο - το υπογραμμίζω αυτό - , με έγγραφό της η Γενική Διεύθυνση Κτηνιατρικής επικαλούμενη λόγους δημοσίου συμφέροντος ζήτησε να μην επιτραπεί η είσοδος του πλοίου στην ελληνική επικράτεια. Το έκανε, κύριε συνάδελφε, αυτό η Γενική Διεύθυνση και η ηγεσία του Υπουργείου Αγροτικής Ανάπτυξης από αναλγησία, από αδιαφορία; Όχι βέβαια! Τουναντίον, είχαμε χρέος να προστατεύσουμε την υγεία και την ευζωία των ζώων της χώρας και της Ευρωπαϊκής Ένωσης σύμφωνα με τις αρχές της προφύλαξης, κύριε συνάδελφε. Από τι να το προστατεύσουμε; Από τα λοιμώδη νοσήματα, όπως ο αφθώδης πυρετός για τον οποίο ήταν ύποπτο το φορτίο λόγω του ότι διήλθε τρεις τρίτες χώρες - Αίγυπτος, Λιβύη, Τουρκία - στις οποίες ενδημεί ο αφθώδης πυρετός. Όπως θα πρέπει να γνωρίζετε, η Ευρωπαϊκή Ένωση χρηματοδοτεί με προγράμματά της τη διασφάλιση της εσωτερικής δημόσιας υγείας των κρατών - μελών από τέσσερα εξωτικά νοσήματα ανάμεσα στα οποία ο αφθώδης πυρετός. Και η χώρα μας, μόλις πρόσφατα, κύριε συνάδελφε, στις 17 Μαρτίου του 2021 ξανακέρδισε το στοίχημα ότι είναι ελεύθερη από αφθώδη πυρετό που πλήττει και καταστρέφει το ζωικό κεφάλαιο της χώρας και βεβαίως όλους τους κτηνοτρόφους οι οποίοι βγάζουν το ψωμί τους από τα συγκεκριμένα ζώα. Δεν επιτρέψαμε τον ελλιμενισμό του πλοίου στον Πειραιά, κύριε συνάδελφε, γιατί αυτό επιβάλλει η κοινοτική νομοθεσία διαχείρισης του φορτίου που έχει απωλέσει τον ενωσιακό του χαρακτήρα και θεωρείται φορτίο τρίτης χώρας. Και το συγκεκριμένο πλοίο απώλεσε τον ενωσιακό του χαρακτήρα γιατί έμεινε για τέσσερις μέρες στην Αλεξάνδρεια της Αιγύπτου, που θεωρείται τρίτη χώρα. Κατά συνέπεια, κύριε συνάδελφε, το πλοίο έπρεπε να επιστρέψει στη χώρα προέλευσης, δηλαδή, στην Ταρραγόνα της Ισπανίας ώστε να γίνει η διαχείριση των ζώων - όπως λέτε - από τη χώρα αναχώρησης σύμφωνα με τις διατάξεις του κανονισμού 2005 για την προστασία των ζώων κατά τη μεταφορά. Και επιπλέον σύμφωνα με την ενωσιακή νομοθεσία, η επανεισδοχή φορτίου ζώων που απορρίφθηκε από τρίτη χώρα, δηλαδή, από την Λιβύη όπου πήγαινε, είναι επιτρεπτή μόνο εφόσον γίνεται μέσω εγκεκριμένων συνοριακών σταθμών, ΣΥΚΕ, σύμφωνα πάλι με τον κανονισμό της Ευρωπαϊκής Επιτροπής 2019/2074 προκειμένου να γίνει κλινική εξέταση του φορτίου, εργαστηριακή εξέταση και διαχείριση. Η Ελλάδα, κύριε συνάδελφε, δεν διαθέτει τέτοιους συνοριακούς σταθμούς ελέγχων και θα εξηγήσω στην δευτερολογία μου γιατί. Άρα, όχι μόνο ικανότητα εκπλήρωσης των ευρωπαϊκών μας υποχρεώσεων δεν επιδείξαμε όπως μας ψέγετε, αλλά φροντίδα και υπευθυνότητα. Γιατί θα πω κάτι εδώ, το οποίο είναι ανακριβές στην ερώτησή σας, ότι εγώ προσωπικά κύριε συνάδελφε, ενημέρωσα το απόγευμα της Παρασκευής 5 Μαρτίου την Ευρωπαία Επίτροπο Υγείας την κ. Κυριακίδου για το αίτημα του σχετικού πλοίου να έρθει στο λιμάνι του Πειραιά και η κυρία Επίτροπος γνώριζε ότι το πλοίο δεν έρχεται στην Ελλάδα, αλλά πηγαίνει πίσω στην Ισπανία, όπως ορίζει ακριβώς ο κανονισμός τον οποίο επικαλέστηκα. Και έκτοτε, κύριε συνάδελφε, αφού εμείς από μόνοι μας πήραμε να ενημερώσουμε την Ευρωπαία Επίτροπο σεβόμενοι όλες αυτές τις αρχές για τις οποίες μίλησα προηγουμένως, μία επιχειρησιακή ομάδα από την πολιτική ηγεσία του Υπουργείου Αγροτικής Ανάπτυξης, του Υπουργείου Ναυτιλίας και Νησιωτικής Πολιτικής, του Αρχηγού του Λιμενικού Σώματος και των εκπροσώπων της Γενικής Διεύθυνσης Υγείας DG SANTE τους οποίους μας υπέδειξε το βράδυ της Παρασκευής η κυρία Επίτροπος, βρισκόμασταν σε άριστη και συνεχή συνεργασία προκειμένου να διαχειριστούμε το συγκεκριμένο ζήτημα. Τα υπόλοιπα στη δευτερολογία μου. Σας ευχαριστώ.
Ήδη έχετε ξεπεράσει τα επτά λεπτά. Τον λόγο έχει ο κ. Αρσένης.
Κύρια Υφυπουργέ, τα λεγόμενά σας τα διαψεύδουν τα επίσημα έγγραφα. Αυτά που μας λέτε διαψεύδονται από τα επίσημα έγγραφα. Ωραία, θα σας πω για το κείμενο του Ευρωπαϊκού Κοινοβουλίου που ζητάει πληροφορίες για το αν έχετε προχωρήσει σε κτηνιατρικούς ελέγχους, αν του έχετε επιτρέψει να μπει στο ελληνικό λιμάνι, στό πλαίσιο της ευζωίας, όχι της προστασίας της Ευρωπαϊκής Ένωσης. Τώρα, αυτό που δεν μας είπατε ποτέ είναι για ποιον λόγο δεν κάνατε καν κτηνιατρικούς ελέγχους. Αν το πλοίο είχε αυτόν τον πυρετό ή οτιδήποτε άλλο υπήρχε στο ζωικό κεφάλαιο εκεί πέρα, θα μπορούσατε κάλλιστα να στείλετε κτηνιάτρους να ελέγξουν ποια ζώα είναι άρρωστα, να θανατωθούν - αν δεν θεραπεύονταν - και να τελειώνει το μαρτύριο των υπόλοιπων ζώων. Εσείς δεν κάνατε ούτε τα στοιχειώδη. Θέλετε να μας πείτε ότι σας καλύπτει και η Ευρωπαϊκή Επιτροπή σε αυτά που κάνατε, όταν υπάρχει πανευρωπαϊκά ένας ξεσηκωμός του φιλοζωικού κινήματος απέναντι στη στάση της Ελλάδας; Και το ξέρετε, φαντάζομαι, έχετε λάβει και σχετικές επιστολές. Επίσης, δεν μας απαντήσατε ποτέ γιατί δεν υπάρχει - και περιμένω να ακούσω στη δευτερολογία σας - συνοριακός σταθμός ελέγχων στην Ελλάδα για το ζωικό κεφάλαιο. Παραβιάζει ο τρόπος που διαχειριστήκατε το πλοίο αυτό τις πέντε ελευθερίες για τα ζώα σε αιχμαλωσία και τα ζώα που στην πράξη χρησιμοποιούνται στη ζωική παραγωγή; Οι πέντε αυτές αρχές υπάρχουν στο νομοσχέδιο που είναι υπό νομοθέτηση; Παραβιάστηκαν; Υπάρχει μια πλήρης ασυνέπεια από την πλευρά σας σε αυτά που κηρύσσετε και σε αυτά που κάνετε; Είναι πραγματικές οι διακηρύξεις; Ποια είναι η αλήθεια; Αυτό που κάνατε στην πράξη ή αυτά που κηρύσσετε και εσείς μέσα από το καινούργιο σας νομοσχέδιο; Και πάλι θα επαναλάβω τις συγκεκριμένες αυτές ελευθερίες. Ελευθερία από την πείνα και τη δίψα. Μετά από πιέσεις στείλατε τρόφιμα. Ελευθερία από άσχημες συνθήκες διαβίωσης. Σαφέστατα δεν τηρήθηκε, με τα χίλια οκτακόσια αυτά βοοειδή να βρίσκονται μέσα σε ένα καράβι για πάνω από τρεις μήνες. Ελευθερία από πόνο, πλήγωμα και νόσο, με τη σωστή διάγνωση και την κατάλληλη φροντίδα. Σαφέστατα δεν τα τηρήσατε. Ελευθερία από φόβο και απόγνωση. Σαφέστατα επίσης δεν υπάρχει, όταν υπάρχει εγκλεισμός σε τόσο ακατάλληλο περιβάλλον. Ελευθερία για την έκφραση μιας σωστής συμπεριφοράς, χώρος κοινωνικοποίησης κ.λπ.. Σαφέστατα παραβιάζεται. Οπότε, ποιοι είστε; Είστε η Κυβέρνηση της πράξης που έκανε απέναντι σε αυτό το πλοίο ή η Κυβέρνηση των διακηρύξεων στο νέο σας νομοσχέδιο;
Κυρία Υπουργέ, έχετε τον λόγο.
Κύριε συνάδελφε, θα παρακαλούσα να εγχειρίσετε στα Πρακτικά αυτό το οποίο ισχυρίζεστε ότι έχετε στα χέρια σας και από πού προέρχεται, γιατί εγώ αυτά τα οποία επικαλέστηκα στην πρωτολογία μου είναι με βάση τους κανονισμούς. Το πλοίο - επαναλαμβάνω - έπρεπε να γυρίσει στη χώρα από όπου ξεκίνησε, στην Ισπανία. Αυτό λέει το ενωσιακό δίκαιο. Το πλοίο για να ελεγχθεί, όπως λέτε, κλινική εξέταση, εργαστηριακή εξέταση κ.λπ., για να γίνει η διαχείριση του φορτίου τρίτης χώρας, όπως έγινε το «ΕΛΜΠΕΙΚ», έπρεπε να γίνει από οργανωμένους συνοριακούς σταθμούς ελέγχου. Δεν διαθέτει η χώρα τέτοιους σταθμούς. Η χώρα επικοινώνησε οίκοθεν με την Ευρωπαία Επίτροπο, ζητώντας τη συνεργασία της στο πλαίσιο του σεβασμού όλων αυτών τα οποία επικαλέστηκα, δηλαδή του κανονιστικού πλαισίου, εθνικού και ενωσιακού, της επίδειξης της δέουσας ανθρωπιστικής συμπεριφοράς για την καλή διαβίωση των ζώων και του πληρώματος. Η χώρα μας επέδειξε αντανακλαστικά, με βάση τα λίγα δεδομένα τα οποία ομολογουμένως είχε στα χέρια της, και επιχειρησιακή ετοιμότητα, χωρίς να αφήσει το πλοίο από τα μάτια της, από τη στιγμή που ήταν στα διεθνή ύδατα, κοντά - ας πούμε - στη Μήλο όπου βρισκόταν. Και η χώρα μας έσπευσε να ικανοποιήσει κάθε αίτημα που διατύπωσε το πλοίο. Το πλοίο το βράδυ της Παρασκευής βρισκόταν στα διεθνή ύδατα ανοιχτά της Μήλου. Ζήτησε τρία πράγματα το πλοίο στις 21.43΄ συγκεκριμένα. Έχω όλα τα έγγραφα στη διάθεσή μου. Ζήτησε τροφοδοσία σε καύσιμα στους Καλούς Λιμένες Κρήτης, όπερ και εγένετο σε αγκυροβόλιο έξω από τους Καλούς Λιμένες. Ζήτησε τροφοδοσία για το πλήρωμα, νερό και ζωοτροφές για τα ζωντανά στο λιμάνι της Καλαμάτας, όπερ και εγένετο, σε αγκυροβόλι έξω από την Καλαμάτα με την άριστη συνεργασία των κτηνιάτρων εκεί της ΔΑΟΚ, υπό την επίβλεψη της Γενικής Διεύθυνσης Κτηνιατρικής του Υπουργείου μας, με τη συνεννόηση της Γενικής Διεύθυνσης Υγείας της Ευρωπαϊκής Επιτροπής - σας είπα ότι μας υπέδειξε η ίδια η Επίτροπος ανθρώπους, με τους οποίους έπρεπε να μιλάμε - και, βεβαίως, με την άριστη συνεργασία της πολιτικής ηγεσίας του Υπουργείου μας με το Υπουργείο Ναυτιλίας και, βεβαίως, με τον Αρχηγό του Λιμενικού Σώματος. Ό,τι ζήτησε το πλοίο, το πήρε οργανωμένα και πάραυτα, κύριε συνάδελφε, και σήμερα πραγματικά χαίρομαι ιδιαίτερα, γιατί το πλοίο βρίσκεται τελικά, όπως επιβάλλει το Ενωσιακό Δίκαιο, στη χώρα από την οποία αναχώρησε, δηλαδή την Καρθαγένη της Ισπανίας. Και το πλοίο στις 21.43΄ στις 5 Μαρτίου αυτό το πράγμα μας είπε: «Δώστε μας τρόφιμα, νερά και ζωοτροφές για να πάμε εκεί που θέλουμε, δηλαδή στην Καρθαγένη της Ισπανίας». Άρα, για ποιο λόγο μας εγκαλείτε; Δεν καταλαβαίνω πραγματικά. Τώρα γι' αυτό που λέτε ότι οι φιλοζωικές οργανώσεις μας προτρέπουν κ.α., εγώ ξέρω, κύριε συνάδελφε, ότι οι διεθνείς μη κυβερνητικές φιλοζωικές οργανώσεις, οι οποίες παρακολουθούν στενά το ζήτημα και είχαν ενημερωθεί από τις αρμόδιες υπηρεσίες του ΥπΑΑΤ, έχουν αναγνωρίσει την ορθότητα των χειρισμών αυτών και σε ανάρτησή τους στην ιστοσελίδα της «Eurogroup for Animals» - την έχω εδώ - , κύριε συνάδελφε, μια σημαντική διεθνούς κύρους οργάνωση - φαντάζομαι ότι δεν το αμφισβητείτε γιατί τα παρακολουθείτε αυτά - αναφέρεται για άμεση αντίδραση και συνεισφορά της χώρας μας ως προς την ανακούφιση της ταλαιπωρίας των ζώων. Θα το καταθέσω στα Πρακτικά, όπως, επίσης, θα πω ότι σε σχέση με τα ερωτήματα τα οποία βάζετε, η χώρα μας, όπως ξέρετε, κύριε συνάδελφε, στα ζητήματα ευζωίας των ζώων και στα ζητήματα του καλού τρόπου μεταφοράς τους δεν είναι ουραγός των εξελίξεων στην Ευρωπαϊκή Επιτροπή, αλλά συνδιαμορφώνει το πλαίσιο αυτό, το οποίο θα δημιουργηθεί μέχρι το 2023 και συμμετέχει ενεργά. Και, μάλιστα, σε ομάδες οι οποίες έχουν δημιουργηθεί, η χώρα μας έχει το προνόμιο σε κάποιες από αυτές, τις σημαντικές, να προεδρεύει. Επομένως, με πολλή ευθύνη και περίσκεψη καταθέτει τις προτάσεις της και λειτουργεί με βάση την προστασία της υγείας και της ευζωίας των ζώων, αλλά και με βάση τα εθνικά συμφέροντα, βεβαίως, σε ό,τι αφορά στη μεταφορά. Κλείνω, κύριε Πρόεδρε, και ευχαριστώ για την ανοχή σας, λέγοντας για τους συνοριακούς σταθμούς ΣΥΚΕ. Για να μη θεωρηθεί ότι δεν έχουμε ΣΥΚΕ επειδή, ενδεχομένως, είμαστε μια τριτοκοσμική χώρα, θέλω να το ξεδιαλύνω αυτό. Σύμφωνα, κύριε συνάδελφε, με την εμπορική πραγματικότητα, η οποία έχει διαμορφωθεί τουλάχιστον τις τελευταίες δεκαετίες, η χώρα μας συνειδητά δεν πραγματοποιεί εισαγωγές ζώων από τρίτες χώρες, γιατί θέλει ακριβώς να στηρίξει την εγχώρια παραγωγή ζώων και, κατά συνέπεια, δεν υπάρχει ούτε σκοπιμότητα ούτε υποχρέωση ούτε αναγκαιότητα της έγκρισης και λειτουργίας συνοριακού σταθμού κτηνιατρικού ελέγχου που να δέχεται ζώντα ζώα από τρίτες χώρες. Σας ευχαριστώ πολύ.
Και εμείς ευχαριστούμε.
Θα ήθελα να κάνω μια κατάθεση, κύριε Πρόεδρε.
Καταθέστε ό,τι θέλετε. Ήταν σαφέστατη η κυρία Υπουργός σε όλες τις απαντήσεις. Τα καταλάβαμε όλοι.
Το καταθέτω.
Προχωράμε στις επόμενες δύο και τελευταίες για σήμερα ερωτήσεις, στις οποίες θα απαντήσει ο Υπουργός Οικονομικών, ο κ. Απόστολος Βεσυρόπουλος. Η πρώτη είναι η δεύτερη με αριθμό 556/11-3-2021 δεύτερου κύκλου επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Ώριμη και αναγκαία η παραχώρηση των λιμενικών ζωνών και του Ενετικού Λιμένα στην αυτοδιοίκηση». Κύριε Κεγκέρογλου, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, όπως γνωρίζετε, με το ν.4597/2019 επί κυβέρνησης ΣΥΡΙΖΑ και με το ν.4664/2020 επί Κυβέρνησης Νέας Δημοκρατίας προωθήθηκε και προωθείται η παραχώρηση των δέκα λιμένων της χώρας, ανάμεσα στα οποία είναι το λιμάνι του Ηρακλείου. Ξεκαθαρίζω ότι εμείς δεν στηρίξαμε αυτούς τους νόμους, όχι γιατί δεν πιστεύουμε στη σύμπραξη και στη συνεργασία του δημόσιου και του ιδιωτικού τομέα, αλλά με τον τρόπο με τον οποίο γίνεται ουσιαστικά παραχωρούνται τα κλειδιά της όλης ανάπτυξης, σε σχέση με τους λιμένες. Θεωρούμε ότι υπάρχουν διαφορετικοί τρόποι με κανόνες, διαφάνεια και ασφαλιστικές δικλείδες, ούτως ώστε να εξυπηρετηθεί το γενικότερο δημόσιο συμφέρον και στο πλαίσιο αυτού να υπάρξει και τοπική και κοινωνική ωφέλεια. Σχετικά με το λιμάνι του Ηρακλείου, θα πρέπει να πούμε ότι υπάρχει ιδιαιτερότητα, καθώς μέσα στον ευρύτερο χώρο του λιμένος υπάρχει το ιστορικό Ενετικό Λιμάνι, που είναι δίπλα στο Φρούριο Κούλε και στα Νεώρια, που έχουν εξαιρεθεί βεβαίως της παραχώρησης λόγω του ότι είναι αρχαιολογικά μνημεία και τα οποία με συγκεκριμένη κινητοποίηση που έγινε εξαιρέθηκαν από την παραχώρηση στο υπερταμείο. Το ερώτημα το οποίο θέτω έχει δύο πτυχές προς το Υπουργείο Οικονομικών και είναι απόρροια των κινητοποιήσεων των φορέων, που δραστηριοποιούνται σε σχέση με αθλητικά, ναυταθλητικούς συλλόγους, ενώ βεβαίως και η τοπική αυτοδιοίκηση έχει θέσει το θέμα. Αφορά όχι απλά στην εξαίρεση του ιστορικού Ενετικού Λιμένος και της ζώνης του από την παραχώρηση, αλλά το αίτημα αυτή η διαχείριση του λιμένος να περάσει στην τοπική αυτοδιοίκηση και να είναι διαφορετική από το εμπορικό λιμάνι, του οποίου με τον νόμο τον οποίο ανέφερα προωθείται η παραχώρηση. Συναφές ερώτημα είναι και το τι γίνεται με τις αντίστοιχες ζώνες όχι μόνο στο λιμάνι, αλλά από τα Λινοπεράματα μέχρι την Αλικαρνασσό, που αφορούν στον Δήμο Μαλεβιζίου και στον Δήμο Ηρακλείου, και το αίτημα που υπάρχει για την παραχώρηση των χερσαίων λιμενικών ζωνών στους δήμους, προκειμένου να ενταχθούν στην ευρύτερη τοπική ανάπτυξη που προωθείται και από τους δήμους και από την περιφέρεια. Ευχαριστώ, κύριε Πρόεδρε.
Κι εμείς ευχαριστούμε. Κύριε Υπουργέ, κύριε Βεσυρόπουλε, έχετε τον λόγο για τη δική σας πρωτολογία.
Ευχαριστώ, κύριε Πρόεδρε. Κύριε συνάδελφε, κατανοώ την ευαισθησία και την ανησυχία σας. Σε ό,τι αφορά στην ουσία και στο περιεχόμενο της ερώτησής σας, σας ενημερώνω για τα εξής: Για τα ζητήματα της παραχώρησης χερσαίας ζώνης λιμένα, υπάρχει θεσμικό και νομοθετικό πλαίσιο. Σύμφωνα με αυτό, το όριο, οι χρήσεις γης και το σχέδιο ανάπλασης της χερσαίας και θαλάσσιας ζώνης λιμένα καθορίζονται με απόφαση του οικείου φορέα διοίκησης και εκμετάλλευσης λιμένα. Στην προκειμένη περίπτωση ο φορέας αυτός είναι ο «Οργανισμός Λιμένα Ηρακλείου Α.Ε.». Σύμφωνα με την από 30-1-2003 σύμβαση παραχώρησης που υπεγράφη μεταξύ του Οργανισμού Λιμένα Ηρακλείου και του ελληνικού δημοσίου και την υπ' αριθμόν 3413/17-1-2001 απόφαση του Υπουργείου Εμπορικής Ναυτιλίας, ο Οργανισμός Λιμένα Ηρακλείου διαθέτει το αποκλειστικό δικαίωμα χρήσης και εκμετάλλευσης των γηπέδων, κτηρίων και εγκαταστάσεων της λιμενικής ζώνης του λιμένα Ηρακλείου. Μέσα στην έκταση της χερσαίας ζώνης λιμένα του Οργανισμού Λιμένα Ηρακλείου υπάρχουν πολλά κηρυγμένα αρχαιολογικά μνημεία και χώροι, οι οποίοι προστατεύονται από το Υπουργείο Πολιτισμού. Το Ενετικό Φρούριο, μάλιστα, αποτελεί επισκέψιμο μνημείο, στο οποίο η είσοδος γίνεται με εισιτήριο το οποίο διαχειρίζεται το Υπουργείο Πολιτισμού. Τονίζω ότι στη ζώνη του Ενετικού Λιμένα, που αποτελεί ενιαίο μνημειακό σύνολο, περιλαμβάνονται η λιμενολεκάνη και ο πυθμένας της, ο προσήνεμος και υπήνεμος μώλος, το Ενετικό Φρούριο και τα συγκροτήματα των ανατολικών και δυτικών νεωρίων, δεξαμενών και αποθηκών με την αρχαία αποβάθρα. Το Υπουργείο Πολιτισμού είχε και εξακολουθεί να έχει τη διαχείριση ως μνημείου του Ενετικού Φρουρίου και θεωρείται αυτονόητο ότι σε χαρακτηρισμένους αρχαιολογικούς χώρους λαμβάνεται υπ' όψιν η θέση του Υπουργείου Πολιτισμού. Όπως σας είπα, όμως, αυτή η Κυβέρνηση έχει πλήρη συναίσθηση του μεγέθους και της αξίας της εθνικής μας κληρονομιάς και των μνημείων της ιστορίας μας. Περισσότερα θα σας πω στη δευτερολογία μου. Σας ευχαριστώ.
Ευχαριστούμε, κύριε Υπουργέ. Ορίστε, κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, πρέπει να γίνει σαφές ότι σε σχέση με το Φρούριο Κούλες και τα νεώρια υπάρχει ήδη η απόφαση ή έχουν εξαιρεθεί. Και αυτό το οποίο ζητάω εγώ είναι ένα βήμα πιο μπροστά σε σχέση με τον Ενετικό Λιμένα και τη διαχείρισή του, αφ' ενός. Η συζήτηση την οποία είχατε την Παρασκευή με τηλεδιάσκεψη με τη διοίκηση του λιμένος επ' αφορμή και της επίκαιρης ερώτησης, προκειμένου να απαντηθεί στη Βουλή, θεωρώ ότι είναι στη σωστή κατεύθυνση. Αναφέρομαι στη συζήτηση που δημοσιοποιήθηκε ότι είχατε με τηλεδιάσκεψη με τη διοίκηση του λιμένος την Παρασκευή. Θεωρώ ότι είναι σε σωστή κατεύθυνση. Όμως, δεν πρέπει να σταματήσει μόνο εκεί και να μην παραχωρηθεί μαζί με το σύνολο των εγκαταστάσεων, όπως προβλέπεται ή όπως θα γίνει σε κάθε περίπτωση, αλλά πρέπει να περάσουμε και στην επόμενη φάση, να δούμε τη διαχείριση του Ενετικού Λιμένος από την τοπική αυτοδιοίκηση. Γιατί το λέω; Οι δραστηριότητες μέσα στο Ενετικό Λιμάνι δεν έχουν καμμία σχέση με τις δραστηριότητες στο εμπορικό, που είναι διαμετακομιστικό κέντρο, όπου εξυπηρετούνται οι ακτοπλοϊκές συγκοινωνίες. Στον Ενετικό Λιμένα εξυπηρετούνται δραστηριότητες που έχουν να κάνουν με τον ναυταθλητισμό κυρίως, αλλά και κάποιες δραστηριότητες που έχουν να κάνουν με την ερασιτεχνική αλιεία ή πιθανόν και την επαγγελματική. Δεν επεκτείνεται σε εμπορικές δραστηριότητες. Θα μπορούσε κάλλιστα, λοιπόν, να υπάρξει αυτό το βήμα το οποίο θα έδινε περισσότερη αξία στον Ενετικό Λιμένα. Θεωρώ ότι η απόφαση του δημοτικού συμβουλίου την προηγούμενη εβδομάδα είναι σε αυτή την κατεύθυνση και θα πρέπει το Υπουργείο να ανταποκριθεί στο αίτημα και στην πρόταση η οποία έχει κατατεθεί, μια πρόταση την οποία έχω υποστηρίξει τεκμηριωμένα και με αρθρογραφία μου και η οποία νομίζω ότι δεν πρέπει να βρίσκει αντίθετη την Κυβέρνηση. Αυτό είναι το ένα. Υπάρχει στον Ενετικό Λιμένα δίπλα στη μικρή έκταση - που πρέπει να παραχωρηθεί και αυτή στον δήμο - η μαρίνα και μια εγκατάσταση που είναι ήπιας τουριστικής ανάπτυξης. Νομίζω ότι τριάντα πέντε και πλέον χρόνια - μπορεί και παραπάνω - τη διαχειρίζεται ούτως η άλλως ο δήμος. Δείτε αυτό το βήμα! Όσον αφορά στο δεύτερο ερώτημα που αφορά στις χερσαίες ζώνες ευρύτερα, θα πρέπει να σας πω ότι δυστυχώς η ένταξή τους στη διαχείριση του λιμένα αποτελεί πρόσκομμα για την ανάπτυξη στην περιοχή, δηλαδή σε απόσταση πολύ μεγάλη από τις δραστηριότητες του λιμένος υπάρχει μία χερσαία ζώνη η οποία ανήκει στη διοίκηση του λιμένα. Δεν έχει καμμία δουλειά σε εκείνη την περιοχή η διοίκηση του λιμένα να αποφασίζει για την ανάπτυξη. Είναι ο Δήμος Μαλεβιζίου που έχει όλη την ευθύνη και την εντολή από τους πολίτες. Χρειάζεται πολιτική βούληση και από την πλευρά της Κυβέρνησης. Δεν είναι θέμα της διοίκησης του λιμένος. Εάν τους ρωτήσετε, θα συμφωνήσουν. Δεν μπορεί πλέον το 2021 με τις αναπτυξιακές πρωτοβουλίες που πρέπει να πάρουμε και λόγω της πανδημίας, όπως μας υποδεικνύει η πανδημία για την τοπική ανάπτυξη, να εμπλέκεται μία εταιρεία που στο εμπορικό κομμάτι καλώς έχει την αρμοδιότητα να προχωρήσει με όποιον τρόπο κρίνει και η Κυβέρνηση και η ίδια εντός λιμένος. Όμως, τι δουλειά έχει στη χερσαία λιμενική ζώνη, στην Αμμουδάρα; Αυτό υπήρχε ιστορικά. Υπήρχε μία ζώνη η οποία είχε παραχωρηθεί εκεί και εξυπηρέτησε πριν εκατό χρόνια και τον τρόπο με τον οποίο κατασκευάστηκε το λιμάνι. Είχε δημιουργηθεί ένα τρένο, ερχόντουσαν τα αδρανή υλικά μέσω του τρένου και όλη αυτή η ζώνη άνηκε στο λιμάνι. Έκτοτε, πέρασαν τα χρόνια, πέρασαν οι δεκαετίες και τώρα είμαστε μπροστά σε νέες προκλήσεις. Υπάρχει προηγούμενο που έχουν παραχωρηθεί οι ζώνες. Η Κυβέρνηση υποσχέθηκε ότι θα δει το αίτημα του δήμου σε σχέση με το Ηράκλειο. Ας δει, λοιπόν, και το αίτημα του Δήμου Μαλεβιζίου, γιατί είναι μία πράξη που θα φέρει ανάπτυξη, θα δημιουργήσει θέσεις εργασίας και τελικά θα δημιουργηθεί κάτι καλύτερο από την αδράνεια που υπάρχει σήμερα. Μόνο αδράνεια και προσκόμματα φέρνει η παραμονή αυτής της έκτασης στη διοίκηση του λιμένος Ηρακλείου. Ευχαριστώ, κύριε Πρόεδρε.
Κι εμείς ευχαριστούμε, κύριε Κεγκέρογλου. Ορίστε, κύριε Υπουργέ, έχετε τον λόγο για τη δική σας δευτερολογία.
Ευχαριστώ, κύριε Πρόεδρε. Κύριε συνάδελφε, όπως γνωρίζετε, το σύνολο των μετοχών του Οργανισμού Λιμένα Ηρακλείου έχει μεταβιβαστεί στο ΤΑΙΠΕΔ από το 2012, το οποίο πλέον αποτελεί θυγατρική του υπερταμείου. Η όποια μορφή ανάπτυξης ή αξιοποίησης των περιουσιακών στοιχείων του ΤΑΙΠΕΔ γίνεται με βάση την ισχύουσα νομοθεσία και τους περιορισμούς που αυτή θέτει. Είναι δεδομένο ότι για το ενετικό λιμάνι, από τη στιγμή που η ευρύτερη περιοχή εντάσσεται στον αρχαιολογικό χώρο, η οποιαδήποτε αξιοποίησή του θα γίνει κατόπιν της σύμφωνης γνώμης του Υπουργείου Πολιτισμού. Άλλωστε, και το ΤΑΙΠΕΔ έχει ζητήσει την εξαίρεση του Ενετικού Λιμένα Ηρακλείου από τη διαδικασία παραχώρησης του λιμένα Ηρακλείου, αντιλαμβανόμενο το αυτονόητο. Επίσης, στη ζώνη των Λινοπεραμάτων υπάρχουν αρχαιολογικά ευρήματα, αλλά και ενδείξεις για την ύπαρξη λιμενικών εγκαταστάσεων της μινωικής περιόδου. Αυτό σημαίνει ότι για οποιαδήποτε ενέργεια σε αυτές τις περιοχές απαιτείται ο έλεγχος και κυρίως η άδεια του Υπουργείου Πολιτισμού. Άρα, είναι δεδομένη η υπό συγκεκριμένους όρους αξιοποίηση του Ενετικού Λιμένα Ηρακλείου και των υπόλοιπων αρχαιολογικών χώρων. Για τον λόγο αυτό, εξετάζεται η ύπαρξη μιας τριμερούς προγραμματικής σύμβασης μεταξύ του Οργανισμού Λιμένα Ηρακλείου, του Υπουργείου Πολιτισμού και του Δήμου Ηρακλείου για την αξιοποίησή τους, αλλά και τη χρηματοδότηση έργων συντήρησης και ανάδειξης των χώρων και των μνημείων. Σας ευχαριστώ.
Κι εμείς ευχαριστούμε, κύριε Υπουργέ. Συνεχίζουμε με το Ηράκλειο Κρήτης και με την τελευταία για σήμερα, την τρίτη με αριθμό 3911/4-2-2021 ερώτηση του κύκλου αναφορών - ερωτήσεων του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Χρονική επέκταση του ευεργετήματος του συμψηφισμού ποσού ίσου με το 25% επί των οφειλών στη φορολογική διοίκηση που καταβλήθηκαν εμπρόθεσμα». Ορίστε, κύριε Μαμουλάκη, έχετε τον λόγο για τη δική σας πρωτολογία.
Ευχαριστώ, κύριε Πρόεδρε. Δράττομαι της ευκαιρίας, βέβαια, μετά την ερώτηση του συναδέλφου και συντοπίτη μου, του Βασίλη Κεγκέρογλου εκ μέρους του ΚΙΝΑΛ, να θέσω κάτι επιπρόσθετα, προτού εισέλθω στην ουσία του ερωτήματος. Κύριε Υπουργέ, πραγματικά είναι ένα αίτημα που ακούει πλήρως, συνολικά και οριστικά τα κελεύσματα της τοπικής κοινωνίας. Πρέπει πάση θυσία να επισπευστούν οι διαδικασίες εις τρόπον ώστε αυτή η τόσο σημαντική έκταση της χερσαίας ζώνης να παραχωρηθεί αφ' ενός στον Δήμο Ηρακλείου, όσον αφορά στο διοικητικό σκέλος που τον αφορά, και αφ' ετέρου στον Δήμο Μαλεβιζίου, διότι αποτελεί πραγματικά παραλογισμό αυτή η τόσο μεγάλη σε απόσταση έκταση που χωρίζει το λιμάνι με την περιοχή των Λινοπεραμάτων, εξού και η αρχαιολογική και όχι μόνο ιστορική σημασία του χώρου. Είναι σημεία προσαιγιάλωσης, είναι κρηπιδώματα και λιμενικές εγκαταστάσεις οι οποίες υπάρχουν για χρόνια και θα πρέπει να αποδοθούν επιτέλους στους πολίτες της περιοχής. Την προσπάθεια αυτή ξεκίνησε η προηγούμενη κυβέρνηση με νομοθετικές κινήσεις. Ουσιαστικά αφουγκράζεται το καθολικό αίτημα των κατοίκων. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Κλείνω, προτού εισέλθω στο ερώτημα, με μία υπενθύμιση, κύριε Υπουργέ. Κλείνουν οκτώ μήνες εν αναμονή ακόμα της δανειακής συμβάσεως της ΕΤΕπ με την υπόθεση του αεροδρομίου Καστελλίου και του αεροδρόμιου «Νίκος Καζαντζάκης». Οκτώ μήνες τώρα και ακόμα δεν έχουμε το παραμικρό ως εικόνα γύρω από τη δανειακή σύμβαση και το περιεχόμενο αυτής και τα παρελκόμενα της. Το ερώτημα τώρα είναι σαφές: Οι συνέπειες της πανδημίας σε οικονομικό επίπεδο οδήγησαν την Κυβέρνηση στη λήψη μίας σειράς μέτρων, προκειμένου να στηρίξει τις πληττόμενες επιχειρήσεις και, φυσικά, τα φυσικά πρόσωπα. Παράλληλα, έπρεπε να μειώσετε τις δημοσιονομικές συνέπειες που προκαλεί η λήψη μέτρων και να αυξήσετε τα έσοδα του κρατικού προϋπολογισμού. Έτσι, πράγματι, αποφασίσατε να παρέχετε στους συνεπείς οφειλέτες το ευεργέτημα του συμψηφισμού, ποσού ίσου με 25% επί των καταβληθέντων οφειλών τους. Ωστόσο, αυτή η ευνοϊκή ρύθμιση, κύριε Υπουργέ, είχε παροδικό χαρακτήρα σε αντίθεση με τις οικονομικές συνέπειες της πανδημίας. Πιο συγκεκριμένα, παρείχατε σε όσες επιχειρήσεις έχουν πληγεί, αλλά αποπλήρωσαν ολοσχερώς και εμπροθέσμως μέχρι τις 30 Απριλίου του 2020 τις οφειλές τους από τον ΦΠΑ του πρώτου τριμήνου ή τρίτου μήνα του 2020 το ευεργέτημα του συμψηφισμού ποσού ίσου με το 25% επί της καταβληθείσας οφειλής με άλλες οφειλές στη φορολογική διοίκηση, οι οποίες είχαν καταληκτικές ημερομηνίες καταβολής μετά την 1η Μαΐου του 2020. Επιπλέον, επεκτείνατε το ευεργέτημα της έκπτωσης ποσοστού 25% για όσες επιχειρήσεις και φυσικά πρόσωπα κατέβαλαν εμπρόθεσμα τμηματικές δόσεις βεβαιωμένων οφειλών και δόσεις ρυθμίσεων ή διευκολύνσεων τμηματικής καταβολής με ημερομηνία καταβολής εντός των ημερών Μαΐου και Ιουνίου του 2020, οι οποίες παρατείνονται με τις αποφάσεις της παραγράφου 2 και του άρθρου 2 της από 11-3-2020 γνωστής πράξης νομοθετικού περιεχομένου. Η έκπτωση του ποσοστού 25%, ωστόσο, ίσχυσε και για οφειλές που καταβλήθηκαν από τις 11 έως τις 21 Μαρτίου του 2020 και διενεργήθηκε μέσω συμψηφισμού ποσού ίσου με το ποσό της έκπτωσης με άλλες βεβαιωμένες οφειλές ή δόσεις ρυθμίσεων ή διευκολύνσεων τμηματικής καταβολής στη φορολογική διοίκηση, οι οποίες είχαν καταληκτικές ημερομηνίες μετά από την 1η Ιουνίου του 2020. Έχουμε δεδομένο, λοιπόν, τον παροδικό χαρακτήρα των προαναφερθεισών ρυθμίσεων και μέτρων, καθώς δεν καταλαμβάνουν συνολικά, κύριε Υπουργέ, τη χρονική περίοδο από την έναρξη της πανδημίας και των δυσμενών οικονομικών επιπτώσεών της στη χώρα μέχρι και σήμερα. Δηλαδή, έχουμε σχεδόν δώδεκα μήνες, ένα έτος - χρονικό και όχι οικονομικό - αυτής της κρίσης, ενώ τα μέτρα τα οποία έχουν ληφθεί από την πλευρά σας, από την πλευρά της Κυβερνήσεως, δεν καλύπτουν καθ' ολοκληρία αυτό το διάστημα. Εξού και το ερώτημα, λοιπόν: Με δεδομένο ότι ο κόσμος της επιχειρηματικότητας και τα φυσικά πρόσωπα εξακολουθούν ακόμα και σήμερα να βιώνουν τις οικονομικές συνέπειες της κρίσης και με δεδομένο ότι οι συνεπείς οφειλέτες, κύριε Υπουργέ, θα πρέπει να εξακολουθούν να επιβαρύνονται, αφού παρ' όλες τις οικονομικές δυσκολίες, εμπροθέσμως καταβάλλουν τις οφειλές τους, θέτοντας ως προτεραιότητα τη διασφάλιση των δημοσίων εσόδων, το ερώτημα είναι σαφές: Προτίθεστε να επεκτείνετε χρονικά το ευεργέτημα της έκπτωσης για όσους καταβάλλουν εμπροθέσμως τις οφειλές τους, προκειμένου να καταλαμβάνει όλο το διάστημα από την έναρξη της λήψης μέτρων περιορισμού της διασποράς της πανδημίας στη χώρα μας μέχρι και σήμερα; Ευχαριστώ.
Κι εμείς ευχαριστούμε τον κ. Μαμουλάκη. Ορίστε, κύριε Υπουργέ, έχετε τον λόγο για τη δική σας πρωτολογία.
Ευχαριστώ, κύριε Πρόεδρε. Κύριε συνάδελφε, από την αρχή της πανδημίας η Κυβέρνηση δρα στοχευμένα. Όλα τα μέτρα που έχουμε λάβει και συνεχίζουμε να λαμβάνουμε στοχεύουν στη στήριξη επιχειρήσεων και εργαζομένων, πληττόμενων κλάδων και ευάλωτων κοινωνικά ομάδων. Ελήφθησαν μέτρα αναστολής καταβολής φορολογικών και ασφαλιστικών οφειλών, διαμορφώθηκε ένα νέο πλαίσιο ρυθμίσεων οφειλών, δώσαμε μία δεύτερη ευκαιρία σε όσους δεν μπόρεσαν να ανταποκριθούν στη ρύθμιση των εκατό ή εκατόν είκοσι δόσεων ή εξωδικαστικού μηχανισμού. Ταυτόχρονα υπήρξαν μέτρα φορολογικής ελάφρυνσης και μείωσης φορολογικών βαρών. Με το άρθρο ένα της από 30-3-2020 πράξης νομοθετικού περιεχομένου, η οποία κυρώθηκε με το άρθρο ένα του ν.4684/2020 συμπληρώθηκε το άρθρο 2 της από 11-3-2020 πράξης νομοθετικού περιεχομένου και προβλέφθηκε για τα φυσικά και νομικά πρόσωπα που επλήγησαν από την πανδημία η παροχή έκπτωσης ποσοστού 25% σε εμπρόθεσμα καταβαλλόμενες δόσεις βεβαιωμένων στη φορολογική διοίκηση οφειλών ή δόσεων ρυθμίσεων τμηματικής καταβολής. Το εν λόγω ευεργέτημα διήρκησε από τον Μάρτιο έως τον Ιούνιο και εξαιρούσε από το πεδίο εφαρμογής του μόνο τις οφειλές που προέρχονταν από ΦΠΑ και παρακρατούμενους φόρους και δεν είχαν ενταχθεί σε καθεστώς ρύθμισης, καθώς και σε αυτές από ανάκτηση κρατικών ενισχύσεων σε χρέη υπέρ αλλοδαπού δημοσίου. Με το τρίτο άρθρο της από 13-4-2020 πράξης νομοθετικού περιεχομένου, η οποία κυρώθηκε με το άρθρο ένα του ν.4690/2020, συμπληρώθηκε το άρθρο ένα της από 11-3-2020 πράξης νομοθετικού περιεχομένου. Ειδικότερα, προβλέφθηκε για τις πληγείσες επιχειρήσεις που προέβησαν έως τις 30 Απριλίου 2020 σε ολοσχερή εξόφληση του συνολικού ποσού της οφειλής που προέκυψε από τις δηλώσεις ΦΠΑ πρώτου τριμήνου του 2020 για τους υπόχρεους σε τήρηση απλογραφικών βιβλίων και του τρίτου μήνα του 2020 για τους υπόχρεους σε τήρηση διπλογραφικών βιβλίων ευεργέτημα συμψηφισμού ποσοστού 25% επί της καταβληθείσας οφειλής με άλλες βεβαιωμένες οφειλές ή δόσεις ρυθμίσεων με ημερομηνία καταβολής μετά την 1η Μαΐου του 2020. Όλα αυτά τα μέτρα, κύριε συνάδελφε, συνδέονται με μετρήσιμα αποτελέσματα για τα οποία θα σας ενημερώσω στη δευτερολογία μου. Υπάρχουν ωφελούμενοι από αυτές τις ρυθμίσεις. Φυσικά πρόσωπα, επαγγελματίες, επιχειρήσεις. Για όλα αυτά, αλλά και για το ερώτημα που έχετε θέσει, θα σας απαντήσω στη δευτερολογία μου. Σας ευχαριστώ.
Ευχαριστούμε, κύριε Υπουργέ. Τον λόγο έχει για τη δευτερολογία του ο κ. Μαμουλάκης.
Ευχαριστώ κύριε Πρόεδρε. Κύριε Υπουργέ, αντιλαμβάνομαι ότι η προσπάθεια της Κυβέρνησης ήταν στην κατεύθυνση της ενίσχυσης των πληττόμενων επιχειρήσεων και φυσικών προσώπων, που σαφέστατα επλήγησαν λόγω της πανδημικής κρίσης. Όμως, ο κύριος πυρήνας της λογικής και της φιλοσοφίας που διέπει την ενίσχυση αυτή από την πλευρά σας ήταν η λογική της αναστολής πολλών σωρευμένων υποχρεώσεων στο μέλλον. Και αυτό όπως αντιλαμβάνεστε, δημιουργεί ένα επιπρόσθετο πρόβλημα στην ίδια τη διαχείριση σε δημοσιονομικό επίπεδο από την πλευρά της Κυβέρνησης. Κύριε Υπουργέ, θα γνωρίζετε πως οι παρατάσεις και οι αναστολές του συνολικού ποσού της οφειλής αποτελούν μια χρονική μετάθεση των οικονομικών προβλημάτων που αντιμετωπίζουν οι επιχειρήσεις, αλλά και οι εργαζόμενοι. Με τα μέτρα που λαμβάνετε, τα χρέη των φορολογουμένων ουσιαστικά συσσωρεύονται. Δεν αποτελούν ουσιαστική ενίσχυση των πληγέντων. Θα πρέπει να προχωρήσετε σε ρύθμιση χρεών με κούρεμα της βασικής οφειλής. Ωστόσο σας έθεσα ένα πολύ συγκεκριμένο ερώτημα. Η λογική του ερωτήματός μου είναι αν υπάρχει στη δική σας αντίληψη η έννοια της επιβράβευσης αυτών που πραγματικά και εμπρόθεσμα τηρούν τις υποχρεώσεις τους. Και αυτό είναι κάτι πολύ σημαντικό. Αφορά στην ίδια τη φοροδοτική και φορολογική κουλτούρα του Έλληνα πολίτη, που η επιβράβευση θα την ενισχύσει έτι περαιτέρω θα έλεγα και θα δημιουργήσει ένα ακόμα σημαντικό στοιχείο που θα δράσει ως σανίδα σωτηρίας στην προβληματική, όπως αντιλαμβάνομαι και αντιλαμβάνεται όλος ο κόσμος, δημοσιονομική περιδίνηση στην οποία εισερχόμεθα. Αυτό είναι κάτι πολύ σημαντικό για μας και θα ήθελα πραγματικά μία ξεκάθαρη απάντηση, κύριε Υπουργέ, από εσάς, μια ξεκάθαρη απάντηση που ουσιαστικά θα έρχεται να θέσει επί τάπητος το ερώτημα που σας έθεσα εκ προοιμίου. Δηλαδή, αυτή η επίδειξη συμπεριφοράς υψηλού αισθήματος φορολογικής συνείδησης υπό τις παρούσες συνθήκες αντιλαμβάνεστε ότι δεν είναι αμελητέα. Θα προχωρήσετε, λοιπόν; Θα την ενστερνιστείτε αυτή την άποψη, που προσωπικά δεν σας κρύβω ότι θεωρώ πως είναι καθοριστικής σημασίας για το δημοσιονομικό μέλλον της χώρας; Θα ενστερνιστείτε την άποψη και θα επιβραβεύσετε όλους αυτούς τους συμπολίτες μας που παρ' όλη αυτή την κρίση, παρ' όλες τις επιπτώσεις στις χειμαζόμενες επιχειρήσεις, αλλά και σε ατομικές επιχειρήσεις και φυσικά πρόσωπα, καθώς καλούνται, ανταποκρίνονται στις υποχρεώσεις, γιατί δεν θέλουν να συσσωρεύσουν χρέη επιπρόσθετα, καθώς μέσω αυτής της διαδικασίας που κινείται από πλευράς σας ελλοχεύει αυτός ο κίνδυνος; Θα υπάρξει, λοιπόν, η επιβράβευση αυτών των πολιτών; Ήμουν σύντομος, κύριε Πρόεδρε, γιατί καταχράστηκα τον χρόνο σας στην πρωτολογία μου. Ευχαριστώ.
Ευχαριστούμε και εμείς τον συνάδελφό, τον κ. Μαμουλάκη. Τώρα τον λόγο έχει ο Υπουργός.
Κύριε συνάδελφε, η αντιμετώπιση των συνεπειών της πανδημίας δεν είναι μια στατική διαδικασία. Εξελίσσεται, επικαιροποιείται διαρκώς. Τα νέα δεδομένα μας αναγκάζουν να παρατείνουμε την ισχύ και να ανανεώνουμε το είδος και το εύρος των μέτρων στήριξης που ανακοινώνουμε, ανάλογα με την πορεία της πανδημίας και των επιπτώσεων που αυτή έχει στην οικονομική δραστηριότητα. Αυτό κάναμε με το μέτρο της μείωσης των ενοικίων. Είχε αρχικά θεσπιστεί για έναν μήνα, ωστόσο, οι ανάγκες επέβαλαν την παράταση της ισχύος του. Ξεκινήσαμε με το 40% της μείωσης των ενοικίων για όσους πλήττονταν και για το πρώτο τρίμηνο του 2021 θεσπίσαμε την απαλλαγή από το 100% του ενοικίου για τους άμεσα πληττόμενους από την πανδημία. Αντίστοιχη κλιμάκωση των μέτρων στήριξης υπήρξε και για τους ιδιοκτήτες των ακινήτων. Η ίδια γραμμική διαδικασία επέκτασης των ευεργετικών μέτρων στήριξης ίσχυσε και με το μέτρο του συμψηφισμού του 25% των οφειλών. Ξεκίνησε από τον Μάρτη του 2020 και σταδιακά επεκτάθηκε έως και τον Ιούνιο του 2020. Σας είπα και πριν ότι από αυτό το μέτρο υπάρχουν ωφελούμενοι, υπάρχουν μετρήσιμα μεγέθη. Οι αιτήσεις για συμψηφισμό σχετικά με το ευεργέτημα συμψηφισμού ποσοστού 25% του ολοσχερούς εξοφληθέντος ΦΠΑ υποβλήθηκαν στις ΔΟΥ. Τα ποσά τα οποία συμψηφίστηκαν με οφειλές που κατέστησαν απαιτητές από 1η Μαΐου 2020 και μετά είναι ιδιαίτερα υψηλά, ανέρχονται σε 150 εκατομμύρια ευρώ και κατανέμονται ως εξής: Τα 105,89 εκατομμύρια ευρώ αφορούν χρεωστικές δηλώσεις ΦΠΑ μέσω ίντερνετ, τα 16,48 εκατομμύρια ευρώ αφορούν δηλώσεις φόρου εισοδήματος νομικών προσώπων, τα 10,08 εκατομμύρια ευρώ αφορούν φόρο μισθωτών υπηρεσιών, τα 5,14 εκατομμύρια ευρώ αφορούν φόρο εισοδήματος φυσικών προσώπων, τα 2,94 εκατομμύρια ευρώ αφορούν ρυθμίσεις του ν.4152/2013, τα 2,78 εκατομμύρια ευρώ αφορούν ΕΝΦΙΑ, τα 1,84 εκατομμύρια ευρώ αφορούν τροποποιήσεις στις πάγιες ρυθμίσεις του ν.4152/2013, βάσει του ν. 4646/2019, τα 1,39 εκατομμύρια ευρώ αφορούν αμοιβές από επιχειρηματική δραστηριότητα. Τα υπόλοιπα ποσά συμψηφισμού κατανέμονται σε λοιπές κατηγορίες οφειλών ή δόσεων ρυθμίσεων ή διευκολύνσεων τμηματικής καταβολής στην εφορία. Συνεπώς, υπήρξε ένας μεγάλος και σημαντικός αριθμός φυσικών προσώπων, επαγγελματιών και επιχειρήσεων που έκανε χρήση αυτής της ευεργετικής ρύθμισης. Από εκεί και πέρα, σταθμίζουμε όλα τα δεδομένα και εφόσον αυτά επιβάλλουν ανάλογες παρεμβάσεις και στο μέλλον, να είστε βέβαιος ότι θα υπάρξουν. Η Κυβέρνηση έλαβε και θα συνεχίσει να λαμβάνει όσα μέτρα είναι αναγκαία εντός των δημοσιονομικών αντοχών της χώρας, για να στηρίξει όσους πλήττονται από τις επιπτώσεις της πανδημίας. Ευχαριστώ.
Και εμείς ευχαριστούμε, κύριε Υπουργέ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.43΄ λύεται η συνεδρίαση για τη Δευτέρα 22 Μαρτίου 2021 και ώρα 12.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.